നിപ ഭീതിയില് നാട്; ആസ്പത്രി ജീവനക്കാരെ ബസ്സില് നിന്നും ഇറക്കിവിട്ടു – Chandrika Daily\nBy chandrika Thursday May 24, 2018 15:39 pm\nനിപ ഭീതിയില് നാട്; ആസ്പത്രി ജീവനക്കാരെ ബസ്സില് നിന്നും ഇറക്കിവിട്ടു\nകോഴിക്കോട്: നിപ വൈറസ് പകരുമോ എന്ന ആശങ്കയില് പേരാമ്പ്ര താലൂക്ക് ആസ്പത്രിയിലെ ജീവനക്കാരെ ബസ് ജീവനക്കാര് ഇറക്കി വിട്ടു. മറ്റ് വാഹനങ്ങളില് ജീവനക്കാരെ കയറ്റാന് തയ്യാറായില്ല. രോഗികളെ…\nകോഴിക്കോട്: നിപ വൈറസ് പകരുമോ എന്ന ആശങ്കയില് പേരാമ്പ്ര താലൂക്ക് ആസ്പത്രിയിലെ ജീവനക്കാരെ ബസ് ജീവനക്കാര് ഇറക്കി വിട്ടു. മറ്റ് വാഹനങ്ങളില് ജീവനക്കാരെ കയറ്റാന് തയ്യാറായില്ല.\nരോഗികളെ പരിചരിച്ചതിന് പിന്നാലെ വൈറസ് ബാധയേല്‍ക്കാന് സാധ്യതയുണ്ടെന്ന് വിദഗ്ദര് തന്നെ സമ്മതിച്ച സാഹചര്യത്തിലാണ് പൊതുജനങ്ങളുടെ ഭാഗത്തുനിന്ന് ഇത്തരത്തിലുള്ള പെരുമാറ്റം ഉണ്ടാകുന്നതെന്നാണ് ചിലരുടെ ന്യായീകരണം. രോഗം പടരുമെന്ന ഭീതിയില് പലരും ബന്ധുവീടുകളില് അഭയം തേടി. എങ്ങോട്ട് പോകണമെന്നറിയാതെ വീടിന് പുറത്തിറങ്ങാതിരിക്കുന്നവരുമുണ്ട്.\nഅതേസമയം, നിപ വൈറസ് ബാധിതനായി മരിച്ച ചങ്ങോരത്ത് സ്വദേശി മൂസയുടെ മൃതദേഹം മണ്ണില് അടക്കം ചെയ്യാന് തീരുമാനിച്ചു. ബന്ധുകളുടെ താല്‍പ്പര്യം കണക്കിലെടുത്താണ് മൃതദേഹം ദഹിപ്പിക്കുന്നതിന് പകരം മറവ് ചെയ്യാന് തീരുമാനിച്ചത്. നിപ വൈറസ് ബാധിതരുടെ മൃതദേഹങ്ങള് വൈദ്യുതി ശ്മശാനത്തിലെത്തിച്ച് ദഹിപ്പിക്കണം എന്നായിരുന്നു ആരോഗ്യവകുപ്പിന്റെ നിലപാട്.


engineering student found dead in kollam– News18 Malayalam\nകാണാതായ എഞ്ചിനിയറിങ് വിദ്യാർഥിയുടെ മൃതദേഹം റബർ തോട്ടത്തിൽ\nUpdated: June 25, 2018, 10:39 PM IST\nകൊല്ലം: കാണാതായ എഞ്ചിനിയറിംഗ് വിദ്യാര്‍ത്ഥിയുടെ മൃതദേഹം റബര് തോട്ടത്തില് കണ്ടെത്തി. കൊല്ലം ടികെഎം എഞ്ചിനിയറിംഗ് കോളജിലെ രണ്ടാംവര്‍ഷ ബിടെക് വിദ്യാര്‍ത്ഥി അഭിലാഷ് ആണ് ദുരൂഹ സാഹചര്യത്തില് മരിച്ചത്.\nഞായറാഴ്ച വൈകിട്ട് അഞ്ച് മണിയോടെ അഭിലാഷിന് ഒരു ഫോണ് കോള് വന്നു. ഇതേത്തുടര്‍ന്ന് അസ്വസ്ഥനായ അഭിലാഷ് വീട്ടില് നിന്നും ഇറങ്ങിപ്പോയി. രാത്രി വൈകിയിട്ടും വീട്ടില് തിരിച്ചെത്താത്തതിനെ തുടര്‍ന്ന് നാട്ടുകാര് പുലര്‍ച്ചവരെ അന്വേഷണം നടത്തി. എന്നാല് അഭിലാഷിനെപ്പറ്റി ഒരുവിവരവും ലഭിച്ചില്ല. തിങ്കളാഴ്ച രാവിലെ9മണിയോടെ വീട്ടില് നിന്നും ഒരു കിലോമീറ്ററോളം അകലെ റബ്ബര് തോട്ടത്തില് മരിച്ച നിലയില് അഭിലാഷിന്റെ മൃതദേഹം കണ്ടെത്തി. ചെറിയ റബ്ബര് മരത്തിന്റെ ശിഖരത്തില് തൂങ്ങിമരിച്ച നിലയിലായിരുന്നു മൃതദേഹം.\nദേഹത്ത് ചോരപ്പാടുകളുണ്ടായിരുന്നു. കാല് നിലത്ത് തൊട്ട അവസ്ഥയിലുമായിരുന്നു. നാട്ടുകാര് പൊലീസില് വിവരം അറിയിച്ചതിനെ തുടര്‍ന്ന് കുണ്ടറ പൊലീസ് സ്ഥലത്തെത്തി ആര്‍ഡിഒയുടെ സാന്നിധ്യത്തില് ഇന്‍ക്വസ്റ്റ് നടപടികള് പൂര്‍ത്തിയാക്കി. തുടര്‍ന്ന് മൃതദേഹം പോസറ്റുമോര്‍ട്ടത്തിനായി തിരുവനന്തപുരം മെഡിക്കല് കോളജ് ആശുപത്രി മോര്‍ച്ചറിയിലേക്ക് മാറ്റി. പഠിക്കാന് മിടുക്കനും സൗമ്യശീലനുമായ അഭിലാഷിന്റെ തിരോധാനത്തിലും മരണത്തിലും ദുരൂഹതയുണ്ടെന്നാണ് നാട്ടുകാര് ഉയര്‍ത്തുന്ന ആരോപണം.


സ്കൂൾ, ഹോസ്റ്റൽ എന്നിവിടങ്ങളിൽ കൗണ്‍സിലര് നിയമനം » Newsthen\nസ്കൂൾ, ഹോസ്റ്റൽ എന്നിവിടങ്ങളിൽ കൗണ്‍സിലര് നിയമനം\nപത്തനംതിട്ട ജില്ലയിലെ റാന്നി ട്രൈബല് ഡെവലപ്പ്‌മെന്റ് ഓഫീസിന്റെ നിയന്ത്രണത്തിലുള്ള വടശേരിക്കര മോഡല് റസിഡന്‍ഷ്യല് സ്‌കൂള്, പ്രീമെട്രിക് ഹോസ്റ്റല് ചിറ്റാര്, പ്രീമെട്രിക് ഹോസ്റ്റല് കടുമീന്‍ചിറ എന്നിവിടങ്ങളിലെ വിദ്യാര്‍ഥികള്‍ക്ക് കൗണ്‍സിലിംങും കരിയര് ഗൈഡന്‍സും നല്‍കുന്നതിന് അപേക്ഷ ക്ഷണിച്ചു.2022-23 അധ്യയനവര്‍ഷത്തില് കരാര് അടിസ്ഥാനത്തിലാണ് നിയമനം. മൂന്ന് കൗണ്‍സിലര്‍മാരുടെ ഒഴിവുകള് ഉണ്ട്. (പുരുഷന്- 2, സ്ത്രീ- 1)\nഅപേക്ഷകര് എം.എ സൈക്കോളജി/എം.എസ്.ഡബ്ല്യു (സ്റ്റുഡന്റ് കൗണ്‍സിലിംഗ് പരിശീലനം നേടിയവരായിരിക്കണം), എം.എസ്.സി സൈക്കോളജി യോഗ്യതയുള്ളവര് ആയിരിക്കണം. കേരളത്തിന് പുറത്തുള്ള സര്‍വകലാശാലകളില് നിന്ന് യോഗ്യത നേടിയവര് തുല്യതാ സര്‍ട്ടിഫിക്കറ്റ് ഹാജരാക്കണം. കൗണ്‍സിലിംഗില് സര്‍ട്ടിഫിക്കറ്റ്/ഡിപ്ലോമ നേടിയവര്‍ക്കും സ്റ്റുഡന്റ് കൗണ്‍സിലിംഗ് രംഗത്ത് മുന്‍പരിചയം ഉള്ളവര്‍ക്കും മുന്‍ഗണന. പ്രായപരിധി 2022 ജനുവരി ഒന്നിന് 25 നും 45 നും മധ്യേ. നിയമനകാലാവധി 2022 ജൂണ് മുതല് 2023 മാര്‍ച്ച് വരെ.\nതെരഞ്ഞെടുക്കപ്പെടുന്നവര്‍ക്ക് പ്രതിമാസം 18,000 രൂപ ഓണറേറിയവും, യാത്രാപ്പടി പരമാവധി 2000 രൂപയും നല്‍കും. നിയമനങ്ങള്‍ക്ക് പ്രാദേശികമായ മുന്‍ഗണന ഉണ്ടായിരിക്കുന്നതല്ല. പട്ടികവര്‍ഗ വിഭാഗത്തില്‍പ്പെട്ട നിശ്ചിത യോഗ്യതയും, നൈപുണ്യവും, കഴിവുമുള്ള ഉദ്യോഗാര്‍ഥികള്‍ക്ക് വെയിറ്റേജ് മാര്‍ക്ക് നല്‍കി മുന്‍ഗണന നല്‍കും. താല്‍പര്യമുള്ളവര് വെള്ളക്കടലാസില് എഴുതിയ അപേക്ഷ, യോഗ്യത സര്‍ട്ടിഫിക്കറ്റുകളുടെ പകര്‍പ്പുകള്,2പാസ്‌പോര്‍ട്ട് സൈസ് ഫോട്ടോ, പ്രവര്‍ത്തി പരിചയ സര്‍ട്ടിഫിക്കറ്റ്, ആധാര്‍കാര്‍ഡ് എന്നിവ സഹിതം ട്രൈബല് ഡെവലപ്പ്‌മെന്റ് ഓഫീസര്, തോട്ടമണ് എസ്.ബി.ഐയ്ക്ക് സമീപം, തോട്ടമണ്, റാന്നി പി.ഒ, പിന്- 689 672 എന്ന വിലാസത്തില് അപേക്ഷിക്കണം. അപേക്ഷ സ്വീകരിക്കുന്ന അവസാന തീയതി ഈ മാസം 17. ഫോണ് 04735 227703, 9496 070 349, 9496 070 336.\nതൃക്കാക്കരയിലെ എൽഡിഎഫ് സ്ഥാനാർഥി ഡോ.ജോ ജോസഫ് ആരാണ്?\nകുഞ്ഞ് ബാധ്യതയാകുമെന്ന് കരുതി ഉപേക്ഷിച്ചു;അമ്മ അറസ്റ്റിൽ\nഡൽഹിയിൽ വീണ്ടുമൊരു 13കാരി നിർഭയ, ഈ കുരുന്നിനെ കൂട്ടബലാത്സംഗം ചെയ്ത കേസിൽ4പേർ പിടിയിൽ


മണിമുഴക്കം | Madhyamam | Latest Malayalam News, Kerala News, Gulf News, Sports News, National and International News, Malayalam movie reviews\nPublished on Sun, 06/03/2012 - 08:43 ( 50 weeks2days ago) (+)(-) Font Size\nവിപ്ലവകാരികളോട് 'വൈ ദിസ് കൊലവെറി' എന്നു ചോദിക്കരുത്. വിപ്ലവത്തിന്റെ ചുടുരക്തം സദാ സിരകളില് ഒഴുകുന്നവര്‍ക്ക് കൊലവെറി സ്വാഭാവികമായും ഉണ്ടാകും. വെറുതെ മനുഷ്യനെ കൊന്നുതള്ളുന്നത് ശരിയല്ലാത്തതിനാല് ആ കൊലവെറിക്ക് പ്രത്യയശാസ്ത്രപരമായ ന്യായീകരണം കൊടുത്തിട്ടുണ്ട്. വര്‍ഗശത്രുവിനെയാണ് വകവരുത്തുന്നത്. അപ്പോള് ചില സംശയാലുക്കള് ചോദിക്കും, ഇന്ത്യയില് ജനകീയ ജനാധിപത്യ വിപ്ലവമല്ലേ, അതിലെന്ത് വര്‍ഗശത്രു, അതിലെന്ത് കൊലവെറി വന്നിരിക്കുന്നു എന്ന്. അവര്‍ക്കറിയാഞ്ഞിട്ടാണ്, വിപ്ലവം എന്ന വാക്ക് എവിടെയുണ്ടോ അവിടെ ആരെയും വെട്ടാം, കൊല്ലാം. ജനാധിപത്യത്തിലൂടെ അധികാരം വരുമോ എന്നു നോക്കും, വന്നില്ലെങ്കില് വടിവാളോ വെട്ടുകത്തിയോ തുപ്പാക്കിയോ എടുത്ത് വിപ്ലവം നടത്തും. അതാണ് പതിവ്. പക്ഷേ, ഇവിടത്തെ ജനാധിപത്യത്തില് പൊലീസും കോടതിയുംപോലെ ഭരണകൂടത്തിന്റെ മര്‍ദനോപകരണങ്ങള് എന്ന് അല്‍ത്ത്യുസര് പറയുന്ന ചില സംഗതികളൊക്കെയുണ്ട്. അവ പിടിച്ച് അകത്തിടും. അതുകൊണ്ടുതന്നെ വടിവാള്‍വിപ്ലവം നടത്തിയാല് അത് തുറന്നുപറയാന് അധികമാരും തയാറാവില്ല. അവിടെയാണ് സി.പി.എം ഇടുക്കി ജില്ലാ സെക്രട്ടറി എം.എം. മണി മഹാനായ വിപ്ലവകാരിയായി ചരിത്രത്തില് ഇടംപിടിക്കുന്നത്.\nവടിവാള്‍വിപ്ലവത്തിന്റെ ആചാര്യന്മാരിലൊരാളായി കമ്യൂണിസ്റ്റ് ചരിത്രത്തില് ചുവന്ന ലിപികളില് ആലേഖനം ചെയ്യപ്പെടുന്ന പേര്. സമരനായകനല്ല, കമ്യൂണിസ്റ്റ് ബുദ്ധിജീവിയല്ല. എന്തിന്, ജനപ്രതിനിധിപോലുമല്ല. വ്യത്യസ്തനാമൊരു പാര്‍ട്ടി സെക്രട്ടറിയാണ്. 67ാം വയസ്സിലും ഏതുനേരവും ഒരു ചിന്തയേയുള്ളൂ- വിപ്ലവം നടത്തുക. ഇപ്പോഴത്തെ കാലത്ത് മഷിയിട്ടുനോക്കിയാല് കാണില്ല ഇത്രയും അര്‍പ്പണബോധമുള്ള ഒരു കമ്യൂണിസ്റ്റുകാരനെ. അദൃശ്യമായ ഒരു വടിവാള് നാക്കില് ഫിറ്റ് ചെയ്തിരിക്കുന്നു. വെട്ടൊന്ന് മുറി രണ്ട് എന്നതാണ് ജീവിതപ്രമാണം. അത് പ്രസംഗമായാലും ശരി പാര്‍ട്ടിപ്രവര്‍ത്തനമായാലും ശരി. പെരുമാറ്റത്തിലും ഇത്രയും തങ്കപ്പെട്ട ഒരു മനുഷ്യനെ കണ്ടെടുക്കാനാവില്ല. കാര്യങ്ങള് വെട്ടിത്തുറന്ന് മണി മണിപോലെ പറയും. പ്രസാദം വദനത്തിങ്കല് കാരുണ്യം ദര്‍ശനത്തിലും മാധുര്യം വാക്കിലും ചേര്‍ന്നുള്ളവനേ പുരുഷോത്തമന് എന്നു പറഞ്ഞത് മണിക്കും ചേരും. പരുക്കനെന്ന് വാക്കിലും ഭാവത്തിലും തോന്നുമെങ്കിലും വദനത്തിങ്കല് എപ്പോഴും കളിയാടുന്നത് പ്രസാദമാണ്. ടോര്‍ച്ചടിച്ചുനോക്കിയാല് വ്യക്തമായി കാണാം. സഹജീവികളോടുള്ള അപാരമായ കാരുണ്യമാണ് മനസ്സില് വഴിഞ്ഞൊഴുകുന്നത്. മാധുര്യം മാത്രമേയുള്ളൂ വാക്കില്. നാടന്‍പദപ്രയോഗങ്ങളുടെ വാമൊഴിവഴക്കം മണിമൊഴികളില് ശ്രവിക്കാം. ചീത്തവാക്കുകള് എന്ന് നാഗരികനായ മലയാളി പറയുന്ന പദങ്ങള് നിര്‍ലോഭം ഉപയോഗിക്കാനുള്ള കഴിവാണ് അദ്ദേഹത്തെ മറ്റ് ധാര്‍ഷ്ട്യരാഷ്ട്രീയക്കാരില്‍നിന്ന് വേറിട്ടുനിര്‍ത്തുന്ന പ്രധാന ഘടകം. അതിലൂടെ ഭാഷയുടെ ആദിദ്രാവിഡമൂലത്തിലേക്ക് മലയാളത്തെ അദ്ദേഹം പുനരാനയിക്കുകയാണെന്ന് അഭിപ്രായമുള്ള പുരോഗമനസ്വഭാവക്കാരായ ഇടതുബുജികളുണ്ട്.\nവിപ്ലവം നടത്തുന്നതിന്റെ ആദ്യപടി പട്ടിക തയാറാക്കലാണ്. വര്‍ഗശത്രുവിന്റെ പേര്, വീട്, വിലാസം, അംശം, ദേശം, ആധാരം, അടിയാധാരം, കുടികിടപ്പ്, നികുതിയടച്ച രസീതി എന്നീ കാര്യങ്ങള് ഉള്‍പ്പെടുന്ന സമ്പൂര്‍ണ വിശദാംശങ്ങള് അടങ്ങിയ കൊലപ്പട്ടിക തയാറാക്കിയാല് ആദ്യഘട്ടം കഴിഞ്ഞു. 'വിപ്ലവം തോക്കിന്‍കുഴലിലൂടെ' എന്ന് മാവോ പറഞ്ഞിട്ടുണ്ട്. അതനുസരിച്ച് ഏതൊക്കെ വര്‍ഗശത്രുക്കള് തോക്കുകൊണ്ട് കൊല്ലപ്പെടാന് യോഗ്യരാണ് എന്ന യോഗ്യതാപരിശോധനയാണ് രണ്ടാമത്തേത്. കത്തി, വടി തുടങ്ങിയ അടിസ്ഥാനവര്‍ഗ ആയുധങ്ങള്‍കൊണ്ടുള്ള മരണം അര്‍ഹിക്കുന്ന വര്‍ഗശത്രുക്കളെ പട്ടികയില് പ്രത്യേകം ഉള്‍പ്പെടുത്തും. പട്ടിക പൂര്‍ത്തിയായാല് പിന്നെ അത് കൊലവെറിപൂണ്ടുനടക്കുന്ന വിപ്ലവകാരികള്‍ക്കു കൈമാറുന്നതാണ് പതിവ്. ഇനിയുള്ള വാക്കുകള് ചരിത്രപ്രസിദ്ധമായ ആ മണിമൊഴിയില് തന്നെയാവാം: 'ഞാനൊരു പ്രസ്താവനയിറക്കി. പതിമൂന്നു പേര്. വണ് ടൂ ത്രീ ഫോര്. ആദ്യത്തെ മൂന്നുപേരെ ആദ്യം കൊന്നു. വെടിവെച്ചാണ് കൊന്നത് ഒന്നിനെ. ഒന്നിനെ കുത്തിക്കൊന്നു. ഒന്നിനെ തല്ലിക്കൊന്നു.'വണ് ടൂ ത്രീ ഫോര് എന്ന ആംഗലേയത്തിന്റെ കല്ലുകടി ഒഴിച്ചാല് അഭിമാനകരമായ ഒരു വെളിപ്പെടുത്തലായിരുന്നു അത്. സത്യസന്ധനായ ഒരു രാഷ്ട്രീയക്കാരനെ കേരളം നേരില് കണ്ട നിമിഷം. സാധാരണ രാഷ്ട്രീയക്കാര് കള്ളമേ പറയാറുള്ളൂ. ഒരു ചരിത്രസത്യം മുപ്പതുകൊല്ലത്തിനു ശേഷമെങ്കിലും തുറന്നുപറഞ്ഞതിന്റെ പേരില് നരകത്തില് അദ്ദേഹത്തിന് കണ്‍സഷന് കിട്ടുമെന്ന കാര്യത്തില് ശാസ്ത്രീയ സോഷ്യലിസ്റ്റുകളോ ഭൗതികവാദികളോ അല്ലാത്ത കമ്യൂണിസ്റ്റുകാര്‍ക്ക് തെല്ലുമില്ല തര്‍ക്കം.\nകോട്ടയം ജില്ലയിലെ കിടങ്ങൂരിനു സമീപം മുണ്ടയ്ക്കല് വീട്ടില് മാധവന്റെയും ജാനകിയുടെയും ഏഴു മക്കളില് ഒന്നാമന്. കുഞ്ചിത്തണ്ണിയിലെ ശ്രീനാരായണോദയം ശിവക്ഷേത്രത്തിലെ ശാന്തിക്കാരനായാണ് പിതാവ് മാധവന് ഇരുപതേക്കറിലേക്ക് കുടിയേറിയത്. കിടങ്ങൂര് എന്.എസ്.എസ് സ്കൂളില് അഞ്ചാം ക്ളാസില് പഠിക്കുമ്പോള് അച്ഛനമ്മമാര്‍ക്കൊപ്പം ഹൈറേഞ്ചില് എത്തി. വീട്ടിലെ ദാരിദ്യ്രം കാരണം പഠനം തുടരാനായില്ല. ചെറുപ്രായത്തില്‍തന്നെ ജോലി ചെയ്തു ജീവിക്കേണ്ടിവന്നു. തോട്ടത്തിലെ കൂലിവേല ചെയ്തു വളര്‍ന്നു. പിന്നീട് അവര്‍ക്കിടയില്‍നിന്ന് കര്‍ഷകത്തൊഴിലാളി നേതാവായി. 1966ല് 21ാം വയസ്സില് കര്‍ഷകത്തൊഴിലാളികള്‍ക്കൊപ്പം നില്‍ക്കുന്ന പാര്‍ട്ടിയാണെന്നറിഞ്ഞ് കമ്യൂണിസ്റ്റ് പാര്‍ട്ടിയില് ചേര്‍ന്നു. 1970ല് ബൈസണ്‍വാലി, 1971ല് രാജാക്കാട് ലോക്കല് കമ്മിറ്റികളുടെ സെക്രട്ടറിയായി. ആദ്യമായി ഇടുക്കി ജില്ലാ സെക്രട്ടറിയായി തെരഞ്ഞെടുക്കപ്പെടുന്നത് 1985ല്. പിന്നീട് എട്ടു തവണ ജില്ലാ സെക്രട്ടറിയായി. സംസ്ഥാനത്ത് ഏറ്റവുമധികം കാലം സി.പി.എം ജില്ലാ സെക്രട്ടറിയായി പ്രവര്‍ത്തിച്ച ഏകവ്യക്തി എന്ന ബഹുമതിയും മഹാനായ ഈ വിപ്ലവകാരിക്ക് സ്വന്തം. അരനൂറ്റാണ്ടുകാലത്തെ പാര്‍ട്ടി പ്രവര്‍ത്തനം. അതില് കാല്‍നൂറ്റാണ്ട് ജില്ലാ സെക്രട്ടറി. അതുകൊണ്ടുതന്നെ അറിയാത്തത് ഒന്നുമില്ല. ശാന്തന്‍പാറ, പീരുമേട് വിപ്ലവങ്ങളുടെ പൊരുള് നന്നായി അറിയാം. അതാണ് ഇപ്പോള് പൊലീസ് അന്വേഷിക്കുന്നത്്. അപാരമായ ധൈര്യമുള്ള വിപ്ലവകാരിയായതിനാല് രണ്ടു ദിവസമായി ആളെപ്പറ്റി ഒരു വിവരവുമില്ല.\nപാര്‍ട്ടിയുടെ മാത്രമേ പിന്തുണയുള്ളൂ. ജനപിന്തുണ അടുത്തുകൂടിപോയിട്ടില്ല. 1996ല് ഉടുമ്പന്‍ചോല മണ്ഡലത്തില് മത്സരിച്ച മണി മൂവായിരത്തില്‍പരം വോട്ടിന് കോണ്‍ഗ്രസിലെ ഇ.എം. ആഗസ്തിയോട് തോറ്റു. ആദ്യത്തെ ജില്ലാ പഞ്ചായത്ത് തെരഞ്ഞെടുപ്പിലും തോല്‍വിയായിരുന്നു ഫലം. അതിനുശേഷം ബാലറ്റുപെട്ടിയിലൂടെയുള്ള ജനകീയ ജനാധിപത്യവിപ്ലവത്തില് വിശ്വാസം നഷ്ടപ്പെട്ടു. കത്തി, കഠാര, വടിവാള്, തുപ്പാക്കി ഇത്യാദിയായ ഉപകരണങ്ങളുടെ സഹായത്തോടെ മാത്രമേ വിപ്ലവം നടക്കൂ എന്ന് കണ്ടെത്തി ആ വഴിക്കായി പിന്നീട് വിപ്ലവപ്രവര്‍ത്തനം.\nവെട്ടിനിരത്തി മുന്നേറിയതാണ് പാര്‍ട്ടിയില് ഇന്നോളം. ഇപ്പോള് വെട്ടില് വീണത് സ്വന്തം വാക്കുകൊണ്ട്. ഒരു കാലത്ത് വി.എസിന്റെ ചാവേറായിരുന്നു. അടുത്ത വിശ്വസ്തന്. പിണറായിപക്ഷത്തെ ഒതുക്കുന്നതില് അന്ന് നല്ല മിടുക്കു കാട്ടി. മൂന്നാര് കൈയേറ്റം കാണാന് വന്ന വി.എസിന് അകമ്പടി സേവിച്ചിട്ടുണ്ട്. എന്നാല്, ഒഴിപ്പിക്കല് തുടങ്ങിയതോടെ സ്വഭാവം മാറി. പാര്‍ട്ടി ഓഫിസ് സ്ഥലവും സഹോദരനും മുന് ഏരിയാ കമ്മിറ്റി സെക്രട്ടറിയുമായ ലംബോദരന് ഉള്‍പ്പെടെയുള്ള പാര്‍ട്ടിനേതാക്കളുടെ കൈയേറ്റങ്ങളും ഒഴിപ്പിക്കാനുള്ള നീക്കം കണ്ടപ്പോള് ആദര്‍ശം ജ്വലിച്ചു. വി.എസുമായി ഇടഞ്ഞു. കഴിഞ്ഞ നിയമസഭാ തെരഞ്ഞെടുപ്പില് വി.എസിനെ ഇടുക്കിയില് അടുപ്പിച്ചില്ല. ജില്ലയിലെ മൂന്നുസീറ്റും നിലനിര്‍ത്തിയപ്പോള് ക്രെഡിറ്റ് മറ്റാര്‍ക്കും അവകാശപ്പെട്ടതല്ലെന്ന് തുറന്നടിച്ചു. പിന്നീട് പിണറായിയുടെ മനഃസാക്ഷിസൂക്ഷിപ്പുകാരനായി മാനസാന്തരപ്പെട്ടു. അഞ്ചു മക്കളുണ്ട്.\nവര്‍ഗീസ് വധക്കേസില് രാമചന്ദ്രന് നായര്‍ക്ക് ഉണ്ടായപോലെ ഒരു കുറ്റബോധത്തില്‍നിന്നല്ല ഇപ്പോഴത്തെ വെളിപ്പെടുത്തല്. ഇത് കൊലപാതകത്തിലുള്ള അഭിമാനപ്രകടനമാണ്. അപാരമായ ധൈര്യമുള്ള അഭിമാനി എന്ന നിലയില് കേരളത്തിന്റെ രാഷ്ട്രീയ ചരിത്രത്തില് മണി എന്നും ഓര്‍മിക്കപ്പെടും.\ncpimmadhyamammadhyamam editorialmm manicommunism\tനിങ്ങളുടെ അഭിപ്രായങ്ങള്


‘മാറ്റത്തിന് വേണ്ടി സത്യം വിളിച്ചുപറയണം’; മീടുവിനെ പിന്തുണച്ച് രാഹുല് ഗാന്ധി – Chandrika Daily\n‘മാറ്റത്തിന് വേണ്ടി സത്യം വിളിച്ചുപറയണം’; മീടുവിനെ പിന്തുണച്ച് രാഹുല് ഗാന്ധി\nന്യൂഡല്‍ഹി: ദേശീയതലത്തില് വ്യാപകമാകുന്ന മീടു ക്യാമ്പയിനെ പിന്തുണച്ച് കോണ്‍ഗ്രസ് അധ്യക്ഷന് രാഹുല് ഗാന്ധി. മാറ്റത്തിനു വേണ്ടി സത്യം വിളിച്ചുപറയേണ്ടത് അത്യാവശ്യമാണെന്ന് രാഹുല്‍ഗാന്ധി ട്വിറ്ററില് കുറിച്ചു. അന്തസ്സോടെയും ബഹുമാനത്തോടെയും…\nന്യൂഡല്‍ഹി: ദേശീയതലത്തില് വ്യാപകമാകുന്ന മീടു ക്യാമ്പയിനെ പിന്തുണച്ച് കോണ്‍ഗ്രസ് അധ്യക്ഷന് രാഹുല് ഗാന്ധി. മാറ്റത്തിനു വേണ്ടി സത്യം വിളിച്ചുപറയേണ്ടത് അത്യാവശ്യമാണെന്ന് രാഹുല്‍ഗാന്ധി ട്വിറ്ററില് കുറിച്ചു.\nഅന്തസ്സോടെയും ബഹുമാനത്തോടെയും സ്ത്രീകളെ സമീപിക്കേണ്ടത് എങ്ങനെയെന്ന് പഠിക്കണം. അതിനായി ഇത്തരം വെളിപ്പെടുത്തലുകള് അത്യാവശ്യമാണ്. സത്യം വിളിച്ചുപറയാനായി സ്ത്രീകള് മുന്നോട്ടുവരുന്നതില് ഏറെ സന്തോഷമുണ്ട്, രാഹുല്‍ഗാന്ധി പറഞ്ഞു.\nഅന്താരാഷ്ട്രതലത്തില് ഉയര്‍ന്നുവന്ന മീടൂ കാമ്പയിന് ഇന്ത്യയിലെ കലാസാംസ്‌കാരിക സാമൂഹിക രംഗത്തെ സ്ത്രീകള് ഏറ്റെടുക്കുകയായിരുന്നു.\nതൊഴിലിടങ്ങളില് സ്ത്രീകള് നേരിടേണ്ടിവരുന്ന ലൈംഗികാതിക്രമങ്ങളുടെയും ചൂഷണങ്ങളുടെയും തുറന്നുപറച്ചിലുകള് എന്ന നിലക്കാണ് മീടൂ എന്ന ഹാഷ് ടാഗില് സോഷ്യല് മീഡിയാ കാമ്പയിന് ആരംഭിച്ചത്. കേരളത്തിലും മീടൂ ആരോപണം ഉയര്‍ന്നിരുന്നു. നടനും എംഎല്‍എയുമായ മുകേഷിനെതിരെയും ഗായകന് ഗോപി സുന്ദറിനെതിരെയുമാണ് ആരോപണം ഉയര്‍ന്നത്.\n— Rahul Gandhi (@RahulGandhi) 12 October 2018


വരുമാനം 2.8 ലക്ഷം; മഞ്ഞിൻ കുളിര് തേടി ചീങ്ങേരി മലയിലേക്ക് സഞ്ചാരികളുടെ ഒഴുക്ക് | Revenue 2.8 lakhs; Tourists flock to Cheengeri mala | Madhyamam\nHomechevron_rightTravelchevron_rightAdventurechevron_rightവരുമാനം 2.8 ലക്ഷം;...\ndate_range 29 Jan 2021 12:05 PM GMT\nവരുമാനം 2.8 ലക്ഷം; മഞ്ഞിൻ കുളിര് തേടി ചീങ്ങേരി മലയിലേക്ക് സഞ്ചാരികളുടെ ഒഴുക്ക്\n360 ഡിഗ്രിയില് വയനാടിന്‍റെ പൂർണകാഴ്ചകള് ആസ്വദിക്കാന് കഴിയുന്ന മറ്റൊരിടമില്ല\nവയനാടന് മഞ്ഞിന്‍റെ കുളിരുമായി ചീങ്ങേരി സാഹസിക ടൂറിസം സഞ്ചാരികളുടെ പ്രിയ കേന്ദ്രമാകുന്നു. പാറക്കെട്ടുകളെ കീഴടക്കി ആകാശ കാഴ്ചകള് കാണാന് രണ്ട് മാസം കൊണ്ട് നാലായിരത്തിലധികം സഞ്ചാരികളാണ് ഇവിടേക്ക് ഒഴുകിയെത്തിയത്.\n2.8 ലക്ഷം രൂപയാണ് ഇവിടെനിന്നും ജില്ല ടൂറിസം പ്രൊമോഷന് കൗണ്‍സിലിന് വരുമാനം. ഏറ്റവും ചുരുങ്ങിയ കാലയളവില് സഞ്ചാരികളുടെ മനംകവര്‍ന്ന സാഹസിക ടൂറിസം എന്ന നിലയിലും ചീങ്ങേരി ശ്രദ്ധയാകര്‍ഷിക്കുകയാണ്. അതിരാവിലെ മുതല് ചീങ്ങേരിയിലേക്ക് സഞ്ചാരികളുടെ പ്രവാഹമുണ്ട്.\nഇന്‍സ്റ്റഗ്രാം പോലുള്ള സമൂഹമാധ്യമങ്ങില് ചീങ്ങേരി മലയിലെ സാഹസിക സഞ്ചാരത്തിന്‍റെ നിരവധി ചിത്രങ്ങള് പ്രചരിച്ചതോടയാണ് കൂടുതല് സ്വീകാര്യത ലഭിച്ചത്. കോവിഡ് കാലത്ത് മറ്റെല്ലാ വിനോദ കേന്ദ്രങ്ങള്‍ക്കും താഴുവീണപ്പോഴും ചീങ്ങേരിയിൽ ടൂറിസം സജീവമായിരുന്നു. മാനദണ്ഡങ്ങളെല്ലാം പാലിച്ച് സഞ്ചാരികള്‍ക്ക് ഇവിടെയെത്തി മടങ്ങാൻ സൗകര്യം അധികൃതര് ഒരുക്കി.\nസമുദ്രനിരപ്പില്‍നിന്നും 2600 അടി ഉയരത്തില് വയനാടിന്‍റെ ഭൂതലത്തിലേക്കാണ് ചീങ്ങേരി വാതില് തുറക്കുന്നത്. 360 ഡിഗ്രിയില് വയനാടിന്‍റെ പൂർണകാഴ്ചകള് ആസ്വദിക്കാന് കഴിയുന്ന മറ്റൊരിടമില്ല. കൊളഗപ്പാറയുടെയും കാരാപ്പുഴ റിസര്‍വോയറിന്‍റെയും മനോഹരമായ ദൂരക്കാഴ്ചയും അമ്പലവയല്, ബത്തേരി, എടക്കല്, അമ്പുകുത്തിമല തുടങ്ങിയ സ്ഥലങ്ങളുടെ ദൃശ്യചാരുതയും മലമുകളില്‍നിന്ന് ആസ്വദിക്കാനാവും.\nഅഭ്യന്തര വിനോദ സഞ്ചാരികള്‍ക്ക് പുറമെ വിദേശ സഞ്ചാരികളെയും കൂടുതലായി ആകര്‍ഷിക്കാനുള്ള സംവിധാനമാണ് ഇവിടെ ഒരുക്കുന്നത്. ഇവിടേക്ക് വിരുന്നെത്തുന്ന വിദേശ, ആഭ്യന്തര സഞ്ചാരികളുടെ വർധനവ് കണക്കിലെടുത്ത് വിനോദ കേന്ദ്രങ്ങളും പുതുമോടിയിലാവുകയാണ്.\nപുതിയ സാഹസിക ട്രെക്കിങ് കേന്ദ്രം ചീങ്ങേരി റോക്ക് അഡ്വഞ്ചര് ടൂറിസം കേന്ദ്രം സഞ്ചാരികള്‍ക്കായി കാത്തിരിക്കുന്നു. 360 ഡിഗ്രിയില് വയനാട് ജില്ലയുടെ നയനമനോഹാരിത ആസ്വദിക്കാന് സാധിക്കുമെന്നത് ഇതിന്‍റെ പ്രത്യേകതയാണ്. സാഹസികതയും ആകാംക്ഷയും ഇഴചേര്‍ന്ന് പ്രകൃതി ഓരോ കാലത്തും ഒരോ ചിത്രങ്ങള് വരക്കുന്ന ദൃശ്യഭംഗിയാണ് ചീങ്ങേരിയെ മറ്റിടങ്ങളില്‍നിന്നും വേര്‍തിരിക്കുന്നത്.\nസ്ത്രീകള്‍ക്കും കുട്ടികള്‍ക്കുമെല്ലാം ഒരുപോലെ ഈ ഗിരിപർവതത്തിലേക്ക് ട്രെക്കിങ്ങ് നടത്താനും കഴിയും. വന കേന്ദ്രീകൃത ടൂറിസം മുതല് ഇക്കോ ടൂറിസം കേന്ദ്രങ്ങള് വരെയും വയനാട്ടിലുണ്ടെങ്കിലും സാഹസിക വിനോദ കേന്ദ്രം എന്ന നിലയില് ചീങ്ങേരിക്ക് വന് സ്വീകാര്യതയാണ് ലഭിക്കുന്നത്.\nരണ്ട് കിലോമീറ്റർ മലകയറ്റം\nചീങ്ങേരിമലയിലെ ടൂറിസം സാധ്യതകളെ മുന്നില് കണ്ട് പത്ത് വര്‍ഷം മുമ്പാണ് ചര്‍ച്ചകള് സജീവമാകുന്നത്. ഇതിനെ തുടര്‍ന്ന് 2010ൽ എട്ട് ഏക്കർ ഭൂമി ടൂറിസം നടത്തിപ്പിനായി റവന്യു വകുപ്പ് ഡി.ടി.പി.സിക്ക് കൈമാറി. അതിനുശേഷം ഇതുസംബന്ധിച്ച് പദ്ധതികള് ആസൂത്രണം ചെയ്തു. 2017ല് പ്രാംരംഭ ഘട്ടത്തിന് അനുമതി ലഭിച്ചു. 2020 ഒക്‌ടോബറിലാണ് ചീങ്ങേരി റോക്ക് ടൂറിസം ഉദ്ഘാടനം ചെയ്തത്.\nടൂറിസം വകുപ്പ് 1.04 കോടി രൂപ വകയിരുത്തിയാണ് സാഹസിക വിനോദ സഞ്ചാരം ഒരുക്കിയത്. ടിക്കറ്റ് കൗണ്ടര്, ക്ലോക്ക്റൂം, സെക്യൂരിറ്റി ക്യാബിന്, ടോയ്‌ലറ്റ്, പാന്‍ട്രി ബ്ലോക്ക്, എന്‍ട്രി പവലിയന്, ഡൈനിങ് ഹാള്, മള്‍ട്ടി പര്‍പ്പസ് ബ്ലോക്ക് എന്നിവയാണ് അഡ്വഞ്ചര് ടൂറിസം പദ്ധതിക്കായി നിര്‍മിച്ചിട്ടുള്ളത്. ബേസ് ക്യാമ്പിലെത്തുന്ന സഞ്ചാരികള്‍ക്ക് വിശ്രമിച്ചശേഷം ട്രെക്കിങ്ങിന് പോകാം. രണ്ട് കിലോമീറ്ററോളം നടന്നാല് മലമുകളില് എത്താം.\nഗ്രൂപ്പുകളായിട്ടാണ് സഞ്ചാരികളെ മലയിലേക്ക് കൊണ്ടുപോവുക. കൂടെ ഗൈഡും ഉണ്ടാകും. ജില്ല ടൂറിസം പ്രൊമോഷന് കൗണ്‍സിലിന്‍റെ മേല്‍നോട്ടത്തില് സംസ്ഥാന നിര്‍മിതി കേന്ദ്രയാണ് മലയടിവാരത്തെ നിര്‍മാണ പ്രവൃത്തികള് ഏറ്റെടുത്ത് നടത്തിയത്. ട്രെക്കിങ് രാവിലെ ആറ് മുതല് ഉച്ചക്ക് 12 വരെയാണ്. മുതിര്‍ന്നവര്‍ക്ക് 80 രൂപയും കുട്ടികള്‍ക്ക് 50 രൂപയുമാണ് ഈടാക്കുന്നത്. അല്ലാതെയുള്ള സഞ്ചാരികള്‍ക്ക് വൈകീട്ട് നാല് വരെയാണ് പ്രവേശനം. മുതിര്‍ന്നവര്‍ക്ക് 30 രൂപയും കുട്ടികള്‍ക്ക് 20 രൂപയുമാണ് ടിക്കറ്റ് നിരക്ക്.\nടെന്‍റ് ക്യാമ്പിന് അനുമതി നേടും\nചീങ്ങേരി മലയുടെ നെറുകയില് രാത്രികാല കാഴ്ചകള് കാണാനും താമസിക്കാനും ടെന്‍റ് ക്യാമ്പിന് അനുമതി നേടുകയാണ് ജില്ല ടൂറിസം പ്രൊമോഷന് കൗണ്‍സില്. സര്‍ക്കാറില്‍നിന്ന് അനുമതി ലഭിക്കുന്ന മുറക്ക് ഫെബ്രുവരി മുതല് ടെന്‍റ് സൗകര്യം ഇവിടെ ഏര്‍പ്പെടുത്തും. ഇതുകൂടിയാകുമ്പോള് ചീങ്ങേരി ടൂറിസം സഞ്ചാരികൾക്ക് ഹൃദ്യമായ അനുഭവമാകും.\nപുതിയ ടൂറിസം കേന്ദ്രങ്ങളെ കണ്ടെത്താനും വികസിപ്പിക്കാനുമുള്ള ശ്രമങ്ങളാണ് ഇവിടെ ലക്ഷ്യത്തിലെത്തുന്നത്. പാറക്കെട്ടുകളെയും പരിസരങ്ങളെയും അതുപോലെ തന്നെ സംരക്ഷിച്ച് കൊണ്ടുള്ള പ്രകൃതി സൗഹൃദ ടൂറിസം കൂടിയാണ് അധികൃതർ വിഭാവനം ചെയ്തത്. ഇത്തരത്തിലെ മറ്റിടങ്ങളെയും വയനാട് ജില്ലയുടെ ടൂറിസം ഭൂപടത്തിലേക്ക് ഉള്‍പ്പെടുത്താനുള്ള പദ്ധതികളും പുരോഗമിക്കുകയാണ്.\nTAGS:Cheengeri mala wayanad tourism\nNews Summary - Revenue 2.8 lakhs; Tourists flock to Cheengeri mala


Narendra Modi | 'ചരിത്രത്തിൽനിന്ന് പഠിക്കാത്തവർ ചരിത്രത്തിൽനിന്ന് തുടച്ചുനീക്കപ്പെടും'; രാഹുലിനെതിരെ പ്രധാനമന്ത്രി നരേന്ദ്രമോദി | PM Modi Says Congress Policy is Divide & Rule, Party is Leader of Tukde Tukde Gan – News18 Malayalam\nNarendra Modi | 'ചരിത്രത്തിൽനിന്ന് പഠിക്കാത്തവർ ചരിത്രത്തിൽനിന്ന് തുടച്ചുനീക്കപ്പെടും'; രാഹുലിനെതിരെ പ്രധാനമന്ത്രി നരേന്ദ്രമോദി\nകോൺഗ്രസിന്റെ വിഭജന നയത്തെ വിമർശിച്ചും പ്രധാനമന്ത്രി നരേന്ദ്ര മോദി രംഗത്തെത്തി. അത് അവരുടെ ഡിഎൻഎയിൽ ഉള്ളതാണെന്ന് അദ്ദേഹം പറഞ്ഞു\nLast Updated : February 07, 2022, 20:01 IST\nന്യൂഡൽഹി: പാർലമെന്റിൽ കോൺഗ്രസിനെതിരെ ആഞ്ഞടിച്ച് പ്രധാനമന്ത്രി നരേന്ദ്രമോദി. രാഹുൽ ഗാന്ധി നടത്തിയ 'എഎ വൈറസ്' പരാമർശത്തെ പ്രധാനമന്ത്രി ശക്തമായി അപലപിച്ചു. രാജ്യത്തിന്റെ സമ്പദ്‌വ്യവസ്ഥയിൽ അംബാനി അദാനി വൈറസ് ബാധിച്ചുവെന്ന രാഹുൽ ഗാന്ധിയുടെ പരാമർശത്തിൽ നരേന്ദ്ര മോദി ശക്തമായ പ്രതിഷേധം രേഖപ്പെടുത്തി. വ്യവസായികൾക്കെതിരായ വിമർശനത്തിൽ ശക്തമായ വികാരമായി ഉയർന്നുവരുന്നുണ്ടെന്ന് അദ്ദേഹം പറഞ്ഞു.\n‘സംരംഭകരെ കുറിച്ച് ആരെങ്കിലും അങ്ങനെ സംസാരിക്കുമോ? ഈ പ്രവണത കാരണം ജനങ്ങൾ കോൺഗ്രസ് പാർട്ടിയെ വിശ്വസിക്കുന്നില്ല. ചരിത്രത്തിൽ നിന്ന് പാഠം പഠിക്കാത്തവർ ചരിത്രത്തിൽ നിന്ന് അപ്രത്യക്ഷമാകും. 1960കളിലും 70കളിലും ഇടതുപക്ഷം എപ്പോഴും ടാറ്റയെയും ബിർളയെയും വിമർശിച്ചിരുന്നു. അവർ രാജ്യം ഭരിക്കുകയാണെന്ന് നിരന്തരം പറഞ്ഞുകൊണ്ടിരുന്നു. നിങ്ങൾ ഇടതുപക്ഷവുമായി സഖ്യമുണ്ടാക്കുക മാത്രമല്ല, അവരുടെ ഭാഷ പൂർണ്ണമായും പഠിക്കുകയും ചെയ്തു. നിങ്ങളുടെ മാനസികാവസ്ഥ ഇതുവരെ മാറിയിട്ടില്ല. ആളുകൾ തമാശ പറയുന്ന നിലയിലേക്ക് നിങ്ങൾ അധഃപതിച്ചിരിക്കുന്നു. മേക്ക് ഇൻ ഇന്ത്യയും വിമർശിക്കപ്പെടുന്നുണ്ട്. നമ്മുടെ നാട്ടിൽ സ്വയംപര്യാപ്തത കൈവരിക്കുന്നത് സ്വപ്നങ്ങളുടെ സാക്ഷാത്കാരമാണ്. ഇക്കാര്യത്തിൽ ഗാന്ധിജി എടുത്ത നിലപാട് നിങ്ങൾക്ക് ഇഷ്ടമല്ലേ? നിലവിലെ സർക്കാർ നയങ്ങൾ കാരണം സ്റ്റാർട്ടപ്പ് കമ്പനികൾ വരുന്നു. അന്താരാഷ്ട്ര കമ്പനികളായി വളരാൻ ശേഷിയുള്ള നൂറ് സ്റ്റാർട്ടപ്പുകൾ വരെയുണ്ട്, ”നരേന്ദ്ര മോദി പറഞ്ഞു.\nകോൺഗ്രസിന്റെ വിഭജന നയത്തെ വിമർശിച്ചും പ്രധാനമന്ത്രി നരേന്ദ്ര മോദി രംഗത്തെത്തി. അത് അവരുടെ ഡിഎൻഎയിൽ ഉള്ളതാണെന്ന് അദ്ദേഹം പറഞ്ഞു. കോൺഗ്രസ് പാർട്ടി നേതൃത്വത്തിനെതിരെയും അദ്ദേഹം ആഞ്ഞടിച്ചു. കോൺഗ്രസ് പാർട്ടി വികാരം വ്രണപ്പെടുത്താൻ ശ്രമിക്കുന്നതിൽ തമിഴ്‌നാട്ടിലെ ജനങ്ങൾ രോഷാകുലരാണ്. ഹെലികോപ്റ്റർ അപകടത്തിൽ മരിച്ച സിഡിഎസ് മേധാവി ബിപിൻ റാവത്തിന് ആദരാഞ്ജലികൾ അർപ്പിക്കാൻ ക്യൂവിൽ നിന്ന തമിഴരെ സല്യൂട്ട് ചെയ്യുന്നതായി പ്രധാനമന്ത്രി മോദി പറഞ്ഞു.\nAlso Read- PM Narendra Modi | ലോകനേതാക്കളിൽ ജനപ്രീതിയിൽ നരേന്ദ്രമോദി വീണ്ടും ഒന്നാമത്; ജോ ബൈഡനെയും ജസ്റ്റിൻ ട്രൂഡോയെയും പിന്തള്ളി\nരണ്ട് ദിവസം മുമ്പ് പാർലമെന്റിനെ അഭിസംബോധന ചെയ്ത് സംസാരിക്കുമ്പോൾ കേന്ദ്ര സർക്കാരിനെതിരെ രൂക്ഷ വിമർശനമാണ് രാഹുൽ ഗാന്ധി ഉയർത്തിയത്. 46 മിനിറ്റ് നീണ്ടുനിന്ന പ്രസംഗം സോഷ്യൽ മീഡിയയിൽ വൈറലായി. രാജ്യത്തിന്റെ സമ്പദ്‌വ്യവസ്ഥയിൽ അംബാനി അദാനി വൈറസ് ബാധിച്ചുവെന്ന രാഹുൽ ഗാന്ധിയുടെ പരാമർശം ഏറെ വിവാദമായിരുന്നു. ഈ പ്രസംഗത്തിനാണ് ഇന്ന് പാർലമെന്‍റിൽ പ്രധാനമന്ത്രി മറുപടി നൽകിയത്.\nFirst published: February 07, 2022, 20:01 IST


'അനന്തു' എന്ന കാമുകനെ കുറിച്ച് പറഞ്ഞിരുന്നു, അവര് ചതിക്കുമെന്ന് സംശയം പോലും ഉണ്ടായിരുന്നില്ല; നിര് - Samakalika Malayalam\n'അനന്തു' എന്ന കാമുകനെ കുറിച്ച് പറഞ്ഞിരുന്നു, അവര് ചതിക്കുമെന്ന് സംശയം പോലും ഉണ്ടായിരുന്നില്ല; നിര്‍ണായക വെളിപ്പെടുത്തലുമായി രേഷ്മയുടെ ഭര്‍ത്താവ്\nBy സമകാലിക മലയാളം ഡെസ്‌ക് | Published: 04th July 2021 10:08 AM |\nLast Updated: 04th July 2021 10:08 AM | A+A A- |\nകൊല്ലം: കല്ലുവാതുക്കലില് നവജാത ശിശുവിനെ കരിയില കൂനയില് ഉപേക്ഷിച്ച സംഭവത്തില് നിര്‍ണായക വെളിപ്പെടുത്തലുമായി അറസ്റ്റിലായ രേഷ്മയുടെ ഭര്‍ത്താവ് വിഷ്ണു. അനന്തു എന്ന കാമുകനെ കുറിച്ച് രേഷ്മ തന്നോട് പറഞ്ഞിരുന്നതായി വിഷ്ണു വെളിപ്പെടുത്തി. എന്നാല് ഗ്രീഷ്മയും, ആര്യയും ചേര്‍ന്ന് ചതിക്കുമെന്ന് സംശയം പോലും ഉണ്ടായിരുന്നില്ല. കാണാതാകുന്നതിന് തൊട്ട് മുമ്പ് രേഷ്മയുമായി ഫെയ്‌സ്ബുക്ക് സൗഹൃദമുണ്ടെന്ന് മാത്രം ആര്യ തന്നോട് സൂചിപ്പിച്ചിരുന്നുവെന്നും വിഷ്ണു പറഞ്ഞു.\nഅനന്തു എന്ന കാമുകനെ കുറിച്ച് മുമ്പ് സൂചന കിട്ടിയിരുന്നു. എന്നാല് ആള് ആരെന്ന് മനസിലായിരുന്നില്ല. രേഷ്മയുടെ ഫെയ്‌സ്ബുക്ക് ചാറ്റുകളുടെ പേരില് വഴക്ക് പതിവായിരുന്നുവെന്നും വിഷ്ണു മാധ്യമങ്ങളോട് പറഞ്ഞു. രേഷ്മയുമായി ഫെയ്‌സ്ബുക്ക് സൗഹൃദമുളള കാര്യം ആര്യ മരിക്കും മുമ്പ് തന്നോട് സൂചിപ്പിച്ചിരുന്നു. പക്ഷേ, ഗ്രീഷ്മയും ആര്യയും ചേര്‍ന്ന് ചതിക്കുമെന്ന് സംശയിച്ചിരുന്നില്ലെന്ന് വിഷ്ണു പറഞ്ഞു. അവര് കുഞ്ഞിനെ കൊല്ലാന് നിര്‍ദേശിക്കുമെന്ന് കരുതുന്നില്ല. ഇനി രേഷ്മയെ സ്വീകരിക്കാന് തനിക്കാവില്ലെന്നും വിഷ്ണു കൂട്ടിച്ചേര്‍ത്തു.\nഅജ്ഞാത കാമുകനായി നടിച്ച് രേഷ്മയെ പറ്റിച്ചത് ആര്യ (23), ഗ്രീഷ്മ (22) എന്നിവരാണെന്നാണ് പൊലീസിന്റെ കണ്ടെത്തല്. അനന്തു എന്ന വ്യാജ ഫെയ്‌സ്ബുക്ക് അക്കൗണ്ടിലൂടെ ഒന്നരവര്‍ഷത്തിലേറെയാണ് രേഷ്മയുമായി ഇവര് ചാറ്റു ചെയ്തത്.\nഗ്രീഷ്മയുടെ അടുത്ത സുഹൃത്ത്, പരവൂര് സ്വദേശിയായ ഇരുപത്തിരണ്ടുകാരനെ ചോദ്യം ചെയ്തതാണ് കേസില് വഴിത്തിരിവായത്. വ്യാജ ഫെയ്‌സ്ബുക്ക് പ്രൊഫൈല് ഉണ്ടാക്കി രേഷ്മയുമായി ചാറ്റ് ചെയ്ത വിവരം ഗ്രീഷ്മ ഇയാളോടു പറഞ്ഞിരുന്നു. രേഷ്മയെ കബളിപ്പിച്ചിരുന്നെന്നും തമാശയ്ക്കു ചെയ്തതാണെന്നും കാണാതാകുന്നതിന്റെ തലേദിവസം ആര്യ ഭര്‍തൃമാതാവിനോടും പറഞ്ഞിരുന്നു. ഇവരും പൊലീസിനു മൊഴി നല്‍കി. എന്നാല് രേഷ്മ ഗര്‍ഭിണിയായിരുന്ന വിവരം ഗ്രീഷ്മയോ ആര്യയോ അറിഞ്ഞിരുന്നില്ല.\nരേഷ്മയുടെ ഭര്‍ത്താവ് കല്ലുവാതുക്കല് ഊഴായ്‌ക്കോട്, പേഴുവിള വീട്ടില് വിഷ്ണുവിന്റെ സഹോദരന്റെ ഭാര്യയാണ് ആര്യ. ഗ്രീഷ്മ വിഷ്ണുവിന്റെ സഹോദരിയുടെ മകളും. കാമുകനോടൊത്തു ജീവിക്കാനാണ് കുഞ്ഞിനെ ഉപേക്ഷിച്ചതെന്ന രേഷ്മയുടെ മൊഴി വാര്‍ത്തയില് കണ്ടപ്പോള് മാത്രമാണ്, തങ്ങളുടെ തമാശ വലിയ പ്രശ്‌നമായെന്നു യുവതികള് തിരിച്ചറിഞ്ഞതെന്ന് എസിപി വൈ.നിസാമുദ്ദീന് പറഞ്ഞു. കുഞ്ഞിനെ ഉപേക്ഷിച്ച വിവരം കാമുകന് അറിയില്ലെന്നു രേഷ്മയും മൊഴി നല്‍കിയിരുന്നു.\nഒരേ വീട്ടില് കഴിയുമ്പോള് തന്നെയാണ് ഭര്‍ത്താവിന്റെ സഹോദരന്റെ ഭാര്യയുമായി ആര്യ വ്യാജപ്രൊഫൈലില് ചാറ്റ് ചെയ്തിരുന്നത്. തൊട്ടടുത്ത വീട്ടിലാണ് ഗ്രീഷ്മയും താമസിച്ചിരുന്നത്. തമാശയ്ക്കുള്ള ചാറ്റ് പിഞ്ചുകുഞ്ഞിന്റെ മരണത്തിലേക്കു നയിക്കുമെന്ന് ഇവര് പ്രതീക്ഷിച്ചിരുന്നില്ലെന്നു പൊലീസ് പറയുന്നു.\nsuicidekerala Infant death SAMAKALIKA MALAYALAM Kerala News fake account latest news kollam infant death reshma arrested unknown boyfriend കല്ലുവാതുക്കല് സംഭവം


ഉപരോധം അന്താരാഷ്ട്ര നിയമങ്ങള്‍ക്കെതിര്; യു എന് ഇടപെടണമെന്ന് ഖത്തര് | Qatar's foreign minister says the blockade by neighbouring Gulf countries violates international law and human rights - Malayalam Oneindia\n» ഉപരോധം അന്താരാഷ്ട്ര നിയമങ്ങള്‍ക്കെതിര്; യു എന് ഇടപെടണമെന്ന് ഖത്തര്\nഉപരോധം അന്താരാഷ്ട്ര നിയമങ്ങള്‍ക്കെതിര്; യു എന് ഇടപെടണമെന്ന് ഖത്തര്\nUpdated: Tue, Sep 12, 2017, 10:00 [IST]\nജനീവ: ഖത്തറിനെതിരേ സൗദി സഖ്യം തുടരുന്ന ഉപരോധം അന്താരാഷ്ട്ര നിയമങ്ങളുടെ ലംഘനമാണെന്ന് ഖത്തര്. ഇക്കാര്യത്തില് യു.എന് അടിയന്തരമായി ഇടപെടണമെന്നും ഖത്തര് വിദേശകാര്യമന്ത്രി ശെയ്ഖ് മുഹമ്മദ് ബിന് അബ്ദുര്‍റഹ്മാന് ആല്‍ഥാനി പറഞ്ഞു. ജനീവയില് നടന്ന യു.എന് മനുഷ്യാവകാശ കൗണ്‍സില് യോഗത്തില് സംസാരിക്കുകയായിരുന്നു അദ്ദേഹം.\nസൗദി അറേബ്യ, യു.എ.ഇ., ഈജിപ്ത്, ബഹ്‌റൈന് എന്നീ രാജ്യങ്ങള് ഏര്‍പ്പെടുത്തിയ നിയമവിരുദ്ധമായ ഉപരോധം കാരണം നിരവധി വെല്ലുവിളികള് രാജ്യം നേരിടേണ്ടിവന്നതായി അദ്ദേഹം പറഞ്ഞു. ഉപരോധവുമായി ബന്ധപ്പെട്ട് 26,000 കേസുകളാണ് ഖത്തര് ദേശീയ മനുഷ്യാവകാശ കമ്മിറ്റി മുമ്പാകെ എത്തിയിട്ടുള്ളത്. അന്താരാഷ്ട്ര നിയമങ്ങള് ലംഘിച്ചുകൊണ്ട് ഖത്തറിനെതിരേ ഉപരോധം ഏര്‍പ്പെടുത്തിയ രാജ്യങ്ങള്‍ക്കെതിരേ അന്താരാഷ്ട്ര സമൂഹത്തിന്റെ ഇടപെടലുകള് ഉണ്ടാവണമെന്നും അദ്ദേഹം പറഞ്ഞു.\nനാല് ഗള്‍ഫ് രാജ്യങ്ങള് കൈക്കൊണ്ട നിയമവിരുദ്ധ നടപടികള് ഖത്തരികളുടെ പൗരസ്വാതന്ത്ര്യവും സാമ്പത്തികവും സാമൂഹികവും മാനുഷികവുമായ അവകാശങ്ങളും ഹനിക്കുകയാണ്. സ്വന്തം രാജ്യത്ത് നിന്ന് പുറത്തേക്ക് പോവാന് പോലും പറ്റാത്ത സാഹചര്യമാണ് അവര്‍ക്ക് സംജാതമായിരിക്കുന്നത്. ഇത് നിരവധി കുടുംബങ്ങളെ ബാധിക്കുകയും അവരുടെ വിദ്യാഭ്യാസം അവതാളത്തിലാക്കുകയും ചെയ്തതായും അദ്ദേഹം പറഞ്ഞു.\nയഥാര്‍ഥ വസ്തുതകള് മറച്ചുവച്ച് ഭീകരവാദ ആരോപണങ്ങള് കെട്ടിച്ചമച്ചുണ്ടാക്കുകയാണ് ഉപരോധ രാഷ്ട്രങ്ങള് ചെയ്യുന്നത്. ഉപരോധത്തിനു പിന്നിലെ യഥാര്‍ഥ വിഷയം ഭീകരവാദത്തിനെതിരായ പോരാട്ടമല്ല, മറിച്ച് ഖത്തറിന്റെ സ്വതന്ത്രമായ വിദേശ നയത്തില് ഇടപെടുകയും അതിന്റെ പരമാധികാരത്തെ വിലകുറച്ചുകാണുകയുമാണെന്നും വിദേശകാര്യമന്ത്രി കുറ്റപ്പെടുത്തി.\nഎല്ലാ രീതിയിലുമുള്ള ഭൂകരവാദത്തെ അപലപിക്കുകയും തള്ളിക്കളയുകയും ചെയ്യുന്ന രാഷ്ട്രമാണ് ഖത്തര്. ഭീകരവിരുദ്ധ സഖ്യത്തില് സജീവ പങ്കാളിയുമാണ്. അതുകൊണ്ട് ഇക്കാര്യത്തില് ഏത് ചര്‍ച്ചയ്ക്കും ഖത്തര് ഒരുക്കമാണെന്നും അദ്ദേഹം പറഞ്ഞു.\nqatar,\tblockade,\tsaudi arabia,\tuae,\tegypt,\tbahrain,\tസൗദി അറേബ്യ,\tഈജിപ്ത്,\tബഹ്‌റൈന്,\tഖത്തര്,\tയു എന്,\tയു എ ഇ\nQatar's foreign minister says the blockade by neighbouring Gulf countries violates international law and human rights


'മോഫിയ കേസിൽ ആലുവ സിഐ സുധീറിനെതിരെ കൂടുതൽ നടപടി വേണം', സർക്കാരിനോട് ആവശ്യപ്പെടുമെന്ന് വനിതാകമ്മീഷൻ - www.payyolionline.in\nNov 30, 2021, 1:16 pm IST\n‘മോഫിയ കേസിൽ ആലുവ സിഐ സുധീറിനെതിരെ കൂടുതൽ നടപടി വേണം’, സർക്കാരിനോട് ആവശ്യപ്പെടുമെന്ന് വനിതാകമ്മീഷൻ\nNov 25, 2021, 1:05 pm IST\nആലുവ: ഗാര്‍ഹിക പീഡനത്തെ തുടര്‍ന്ന് നിയമവിദ്യാര്‍ത്ഥി മോഫിയ പർവീൺ ആത്മഹത്യ ചെയ്ത സംഭവത്തില് ആരോപണവിധേയനായ സിഐ സുധീറിനെതിരെ കൂടുതൽ നടപടി വേണമെന്ന് സർക്കാരിനോട് ആവശ്യപ്പെടുമെന്ന് വനിതാ കമ്മീഷൻ അധ്യക്ഷ പി സതീദേവി. ഡിവൈഎസ്പി യോഡ് റിപ്പോർട്ട് ആവശ്യപ്പെട്ടിട്ടുണ്ട്. ഇത് ലഭിച്ച ശേഷം കൂടുതൽ നടപടിയുണ്ടാകുമെന്നും സതീദേവി അറിയിച്ചു. സിഐ സുധീർ തെറ്റ് ആവർത്തിക്കുന്നുവെന്നാണ് മാധ്യമങ്ങളിലൂടെ മനസ്സിലായത്. മോഫിയ പർവീൺ വിഷയത്തിൽ നിലവിൽ വനിത കമ്മീഷൻ കേസ് എടുത്തിട്ടില്ലെന്നും സതീദേവി അറിയിച്ചു.\nമോഫിയ പർവീൺ ഗാർഹിക പീഡനവുമായി ബന്ധപ്പെട്ട് നൽകിയ പരാതിയിൽ കേസെടുക്കുന്നതിൽ സിഐ സുധീറിന് ഗുരുതര വീഴ്ച പറ്റിയെന്നാണ് അന്വേഷണ റിപ്പോർട്ട്. ഒക്ടോബർ 29 ന് പരാതി ഡിവൈഎസ്പി സിഐയ്ക്ക് കൈമാറിയിരുന്നു. എന്നാൽ സിഐ തുടർ നടപടികൾ എടുത്തില്ല. കേസെടുക്കാതെ 25 ദിവസമാണ് പൊലീസ് നടപടി വൈകിപ്പിച്ചതെന്നും റിപ്പോർട്ടിൽ പറയുന്നു. പെൺകുട്ടി ആത്മഹത്യ ചെയ്ത ദിവസം മാത്രമാണ് കേസ് എടുത്തതെന്നും റിപ്പോർട്ട് വ്യക്തമാക്കുന്നു. എന്നാല് തനിക്ക് സ്റ്റേഷനിൽ മറ്റ് തിരക്കുകൾ ഉണ്ടായിരുന്നതിനാൽ പരാതി അന്വേഷിക്കാൻ മറ്റൊരു ഉദ്യോഗസ്ഥനെ ഏർപ്പാടാക്കിയെന്നും അദ്ദേഹത്തിനാണ് വീഴ്ച വന്നതെന്നുമാണ് സുധീറിന്റെ നിലപാട്. നവംബർ 18ന് മോഫിയയേയും കുടുംബത്തേയും വിളിപ്പിച്ചെങ്കിലും പെൺകുട്ടിയും കുടുംബവും അസൗകര്യം പറഞ്ഞു. തുടർന്ന് 22 ാം തിയതിയാണ് ചർച്ചയ്ക്കായി സ്റ്റേഷനിൽ വന്നതെന്നും റിപ്പോര്‍ട്ടിലുണ്ട്.\nസിഐ പെൺകുട്ടിയോട് മോശമായി പെരുമാറിയിട്ടില്ലെന്നും പോലീസ് റിപ്പോർട്ടിലുണ്ട്. സിഐയുടെ മുറിയിൽ വെച്ച് പെൺകുട്ടി ഭർത്താവിനെ അടിച്ചു. തുടർന്നുണ്ടായ ബഹളം നിയന്ത്രിക്കുന്നതിൽ സിഐ അവസരോചിതമായി ഇടപെട്ടില്ലെന്നും അന്വേഷണത്തിൽ കണ്ടെത്തിയി‍ട്ടുണ്ട്. ഡിഐജി നേരിട്ടാണ് അന്വേഷണം നടത്തിയത്. അതേസമയം കേസിൽ മോഫിയയുടെ ഭ൪ത്താവ് സുഹൈൽ, സുഹൈലിന്റെ മാതാപിതാക്കളായ അച്ഛൻ യൂസഫ്, അമ്മ റുഖിയ എന്നിവരെ ആലുവ കോടതി റിമാൻഡ് ചെയ്തു. പ്രതികളെ കസ്റ്റഡിയിൽ വിട്ടുകിട്ടാനുള്ള പൊലീസിന്റെ അപേക്ഷ കോടതി പിന്നീട് പരിഗണിക്കും.\nബസ് ചാര്‍ജ് വര്‍ധന : വിദ്യാര്‍ഥി സംഘടനകളുമായി അടുത്ത മാസം 2ന് ചർച്ച അനുപമയുടെ പിതാവ് ജയചന്ദ്രന്‍റെ മുൻ‌കൂർ ജാമ്യാപേക്ഷ തള്ളി


'നാരായണി'യില് നിന്ന് 'ഫോണ്‍ബൂത്ത് ' വരെ\nസിനിമ ഒരു വിനോദം എന്ന നിലയില് നിന്നും ഒരു സമൂഹത്തെ തന്നെ സ്വാധീനിക്കുന്ന കാഴ്ച വിസ്മയകരം തന്നെ. രാജമാണിക്യം എന്ന ചിത്രം മലയാളികളുടെ മനസ്സിലേക്ക് ഇറങ്ങി ചെന്നിട്ടുണ്ട് എന്നത് ഇന്നു കേരളത്തില് ആര്‍ക്കും മനസ്സിലാകും. ഒരു കഥാകാരന്റെ മനസ്സില് ഉള്ള ആശയം ഒരു കഥാപാത്രമായി പരിണമിക്കുന്ന അവസ്ഥ ശരിക്കും അതിശയിപ്പിക്കുന്നതാണ്. ആ വര്‍ച്വല് അവസ്ഥയില് ഉള്ള കഥപാത്രത്തെ ഒരു നടന്/നടി അഭിനയിച്ച് അവതരിപ്പിക്കുമ്പോള് പൂര്‍ണാവസ്ഥ കൈവരിക്കുന്നു.\nഈ കഥാപാത്രത്തെ പ്രേക്ഷകന് ഉള്‍ക്കൊള്ളുന്നതോടെ കഥാകാരന്റെ മനസ്സില് ജനിച്ച ആ സൃഷ്ടി പിന്നെ പ്രേക്ഷകന്റേതാകുന്നു. ചില കഥാപാത്രങ്ങള് മനസ്സില് പതിയുന്നവയും, നമ്മള് ഉള്ളിലേറ്റിനടക്കുന്നവയും ആയി മാറുന്നു. ആ കഥാപത്രതിന്, അഭിനയിച്ച നായകന്റെ രൂപവും, ശബ്ദവും, മാനറിസങ്ങളും കൈവരുന്നു. അതിന്റെ ഒടുവിലത്തെ ഉദാഹരണം ആണ് 'രമേശന് നായര്'. ഒരു മറവി രോഗമുള്ള ഒരാളെ കുറിച്ച് അലോചിക്കുമ്പോള് അറിയാതെയെങ്കിലും ബ്ലെസ്സിയുടെ ഈ കഥാപാത്രം കയറി വന്നേക്കാം.\nകേട്ട് ശീലിച്ച ശബ്ദം നമുക്ക് വേറൊരാളുടെ രൂപവുമായി ചേര്‍ത്ത് വായിക്കാന് ആദ്യം കുറച്ച് വിഷമം ഉണ്ടാകും. ആനിമേറ്റഡ് ചിത്രങ്ങളിലെ നായകന്മാരെ ഇതിന് ഉദാഹരണമായി എടുക്കാം. ഇതു പല പ്രേക്ഷകരും അനുഭവിക്കുന്നത് വ്യത്യസ്ഥമായിട്ടായിരിക്കും. ഇവിടെയും പ്രേക്ഷകന് ഒരു ശബ്ദവും രൂപവും ഒക്കെ കണ്ട് അനുഭവിക്കുകയാണ്. ഒരു കഥാപാത്രം ആവാന് ശബ്ദം മാത്രം മതി എന്ന് നമ്മുടെ മുന്നില് തെളിയിച്ചത് 'മതിലുകളിലെ' നാരായണിയാണ്. ബഷീറിന്റെ ഈ വര്‍ച്വല് നായികയെ എത്രത്തോളം കാഴ്ചക്കാരില് എത്തിക്കാന് കഴിയും എന്നുറപ്പില്ലാത്തതു കൊണ്ടാണോ എന്തോ അടൂരും നമുക്ക് അങ്ങനേ ഒരവസരം തന്നില്ല. kpac-യുടെ സുപരിചിതമായ ശബ്ദം ആയതോടെ നമ്മുടെ മുന്നില് നാരായണിയെ അവതരിപ്പിച്ചത് ലളിത ആയി മാറി. ആ കഥാപാത്രത്തിനെ കുറിച്ച് കൂടുതല് ചിന്തിക്കാന് ഉള്ള അവസരം അവിടെ പരിസമാപ്തി ആയി. കഥാപാത്രങ്ങള് ചിന്തകള് ഉണര്‍ത്തുന്നതിനെ പറ്റി ഒരു മുഴുനീള ചര്‍ച്ച ഇവിടെ വായിക്കുക.\nപേരില് നിന്ന് ആളിന്റെ സ്ഥലം ഗ്രഹിച്ചെടുക്കാന് ശ്രമിക്കുന്ന മന്‍ജിത്തിനെ പോലെ, ബ്ലോഗ് വായനയ്ക്കിടയില് ഞാന് പലര്‍ക്കും ഒരു മുഖം കൊടുത്തു (എന്റെ ഭാവനയെ ചോദ്യം ചെയ്യല്ലേ, പ്ലീസ്), അവരുടെ എഴുത്തുകളും രീതികളും ഉള്‍ക്കൊണ്ട് കൊണ്ട്. അപ്പോഴും ഒരു ശബ്ദം മാത്രം അറിയുന്ന കഥാപാത്രം എന്റെ മുന്നില് പ്രത്യക്ഷപ്പെട്ടില്ല, നാരായണിക്ക് ശേഷം. ചാറ്റിലൂടെ പരിചയപ്പെടുകയും, ഫോണിലൂടെ പ്രേമിക്കുകയും ചെയ്യുന്ന പുതിയ തലമുറ പോലും ആദ്യം ചെയ്യുന്നത് ഒരു ഫോട്ടോ കരസ്ഥമാക്കല് ആണ്. ഇതും ശബ്ദത്തിന് രൂപം കൊടുക്കാന് ഉള്ള ശ്രമം കൊണ്ടായിരിക്കാം ചിലപ്പോഴെങ്കിലും :).\nഇത്തരത്തില് ഒരു തോന്നല് നിങ്ങള്‍ക്ക് എപ്പോഴെങ്കിലും ഉണ്ടായെങ്കില് കാണേണ്ട ഒരു ചിത്രം ആണ്, Phonebooth. ഒരു നല്ല ചിത്രം എന്ന് പറയാന് ഞാന് ആളല്ല, കാരണം എന്റെ ആസ്വാദന രീതി നിങ്ങളില് നിന്ന് വ്യത്യസ്തമായിരിക്കും. ന്യൂയോര്‍ക്ക് സിറ്റിയില്, ചിത്രത്തിലെ പോലെ ഫോണ്‍ബൂത്തുകള് ഇല്ല എന്നൊക്കെ ചിന്തിക്കുന്നത് ചിത്രത്തിന്റെ നിലനില്‍പ്പിനെ ചോദ്യം ചെയ്യലാവും. കാണുമ്പോള് ചിത്രത്തിലേ നായകനൊപ്പം നിങ്ങളും ന്യൂയോര്‍ക്ക് ടൈംസ് സ്‌ക്വയറില് ഒരു മണിക്കൂറിലധികം കുടുങ്ങി കിടക്കും, തീര്‍ച്ച. കൂടെ നിങ്ങളില് ഉയരാവുന്ന ചിന്തയായിരിക്കും ഈ വില്ലന് എങ്ങിനെയിരിക്കും എന്നത്.\nposted by prapra @ 6:36 PM 1 comments\nഓര്‍മ്മകളിലേക്ക് ഒന്ന് റീവൈന്റ് ചെയ്ത് നോക്കി, എവിടെയാണ് ഞാന് ആദ്യമായി ബോംബ് എന്ന് കേട്ടത് എന്നറിയാന്. ചെന്നെത്തിയത് ഓര്‍മ്മ വച്ച നാള് മുതല് എന്നാണ്. അതു കൊണ്ട് തന്നെ ഇതു തലശ്ശേരിയിലെ ഇന്നത്തെ തലമുറയുടെ ജീവിതത്തിന്റെ ഭാഗം ആയി മാറിയിരിക്കുന്നു. ഇതിന്റെ ദൂഷ്യവശങ്ങള് പലരുടേയങ്കിലും കുടുംബങ്ങളില് തീരാനഷ്ടങ്ങള് ഉണ്ടാക്കിയിട്ടുണ്ട്. ഇതൊക്കെ നമ്മള് അംഗീകരിച്ചു. രാഷ്ട്രീയ കൊലപാതകങ്ങള്‍ക്ക് വന് വാര്‍ത്താ പ്രാധാന്യം കിട്ടി തുടങ്ങിയത് പത്രങ്ങള് കണ്ണൂര് എഡിഷന് തുടങ്ങിയതോടെ ആണെന്ന് തോന്നുന്നു. ചൂട് വാര്‍ത്ത എന്ന വിധത്തില് എരിവും പുളിയും ചേര്‍ത്ത് വിളമ്പി. ഇന്ന് പക്ഷേ ഇത് വാര്‍ത്തയല്ലാതായി മാറി.\nഇവിടേ ബോംബെറിയുന്നത് ഒരു രാഷ്ട്രീയ പ്രതിയോഗിയെ കൊല്ലാന് വേണ്ടിയായിരുന്നില്ല, ഭീകരാന്തരീക്ഷം സൃഷ്ടിക്കാന് മാത്രമായിരുന്നു. അതല്ലെങ്കില് ഏറ്റെടുത്ത ജോലി തടസ്സപ്പെടുത്താന് ആക്രോശിച്ച് വരുന്ന പോലീസുകാരെ അകറ്റി നിര്‍ത്താന്. ഒരാളെ കൊല്ലാന് കപ്പാസിറ്റിയുള്ള സാധനങ്ങള് ഇന്നും തലശ്ശേരിക്കാരുടെ ആവനാഴിയില് ഉണ്ടെന്ന് തോന്നുന്നില്ല. ചുരുക്കി പറഞ്ഞാല് ഈ സാധനത്തിന് നാട്ടില് ബഹുമാനം ഇല്ലാതായി. കുട്ടികള് ബോംബ് ഉരുട്ടി കളിക്കുമ്പോള് പോലും വീട്ടുകാര്‍ക്ക് ഒരു പേടിയും ഇല്ലാതായി. ഈെ കാലത്ത് ഒരു ബോംബ് പൊട്ടി എന്നൊക്കെ പറയുന്നത്, കറന്റ് പോയി എന്നു പറയുന്ന ലാഘവത്തോടെയാണ്. കഴിഞ്ഞ കുറച്ച് വര്‍ഷങ്ങള്‍ക്കിടയില് എല്ലാ പാര്‍ട്ടിക്കാരും നിര്‍മ്മാണത്തില് സ്വയം പര്യാപ്തത കൈവരിച്ചിട്ടുണ്ട്. പൊട്ടുന്നതായാലും ചീറ്റുന്നതായാലും വ്യത്യസ്തത വേണം എന്ന കാര്യത്തില് ഓരോ പാര്‍ട്ടിയുടേയും R&D department-ന് വാശിയാണ്. ഒടുവില് ഉണ്ടായ സ്റ്റീല് ബോംബ് വരെ ഒന്നിനൊന്ന് മെച്ചം ആയിരുന്നു എന്നാണ് പോലീസിന്റെ പോലും അഭിപ്രായം. മനോജ് അബ്രഹാം സൂപ്രന്‍ഡ് ആയി വന്നതോടെ ഈ മേഖലയില് കഷ്ടകാലം തുടങ്ങി. മുഖ്യ അസംസ്കൃത വസ്തുവായ സ്റ്റീല് പാത്രം ജില്ലയില് നിരോധിച്ചു. അതോടെ ജില്ലയിലേക്ക് കള്ളകടത്തായി കൊണ്ടുവരുന്ന ഒരു അമൂല്യ വസ്തുവായി ഈ പാത്രം. കാലം ഇങ്ങനെയൊക്കെ കടന്നുപോയി. ബോംബ് പൊട്ടാത്ത ദിവസങ്ങളില് ജനങ്ങള് സീരിയലുകള് കണ്ട് നിര്‍വൃതി കൊണ്ടു.\nപക്ഷേ ഒരു ദിവസം ഭീകരമായ ശബ്ദത്തോടെ ബേപ്പൂരില് ഒരു ബോംബ് പൊട്ടി. അതിന്റെ മാറ്റൊലി പലയിടത്തും മുഴങ്ങി. അതു പലര്‍ക്കും രസിച്ചില്ല. കാരണം ആ പൊട്ടിയ ബോംബിനു രാഷ്ട്രീയത്തിന്റേതല്ലാത ഒരു ഗന്ധം ഉണ്ടായിരുന്നു. ചിലര് അടക്കം പറഞ്ഞു, മറ്റു ചിലര് പ്രതികരിച്ചു, ചിലര് പ്രതിഷേധിച്ചു. ബോംബ് പൊട്ടിക്കാനുള്ള അവകാശം നിങ്ങള്‍ക്കു മാത്രമോ എന്നു അന്യ ദേശക്കാര് തലശ്ശേരിക്കാരെ പരിഹസിച്ചു. ദിവസങ്ങളും മാസങ്ങളും കൊഴിഞ്ഞു വീണു. എല്ലാം അടങ്ങി എന്ന് കരുതിയ നിമിഷത്തില് വീണ്ടും. ഇത്തവണ കോളിളക്കം ഉണ്ടാകും എന്നു കരുതിയവര് വീണ്ടും വിഡ്ഡികള് ആയിക്കൊണ്ടിരിക്കുന്നു, ഒപ്പം കേരളത്തിലേ സാധാരണ ജനങ്ങളും. പതിവില് നിന്ന് വിപരീതമായി ആരൊക്കെയൊ പറയുന്ന കേള്‍ക്കുന്നു, ഇതിനു പിന്നില് തീവ്രവാദ ബന്ധം ഉണ്ടെന്ന്. നാട് നശിക്കുന്നു, ജനങ്ങള് ഉറക്കം നടിക്കുന്നു... ശാന്തം ഭീകരം.\nഇത്രയും പറഞ്ഞു ഇവിടെ ബോറടിപ്പിക്കാന് മാത്രം എന്താണുണ്ടായതു എന്നു ആരെങ്കിലും ചോദിക്കുകയാണെങ്കില് ഈ ദീപിക വാര്‍ത്ത ആണ് ആധാരം. വായിച്ചപ്പോള് ഒരു 'ജയിംസ് ബോണ്ട്' പടം ആയിരിക്കും എന്നാണ് കരുതിയത്. ചോദിക്കാനും പറയാനും ആരെങ്കിലും ഉണ്ടായിരുന്നെങ്കില്....\nposted by prapra @ 10:13 PM4comments\nദി ടേസ്റ്റ് ഫാക്റ്ററി\nബും ബും ഷക്കലക്ക.. ബും ബും...\nപ്ലാസ്റ്റിക്ക് ബാഗ് സര്‍ച്ചാര്‍ജ്ജ്


Parvathy starrer Uyare collect the 1 crore mark at Cochin Plexes - Malayalam Filmibeat\nമെഗാസ്റ്റാര് മമ്മൂട്ടിയുടെ സിനിമയ്‌ക്കെതിരെ പരാമര്‍ശം നടത്തിയതിന്റെ പേരില് വലിയ വിമര്‍ശനങ്ങള് കേള്‍ക്കേണ്ടി വന്ന ആളാണ് നടി പാര്‍വ്വതി തിരുവോത്ത്. വിമര്‍ശനങ്ങള് മാത്രമല്ല നടിയ്‌ക്കെതിരെ വലിയ രീതിയില് സൈബര് ആക്രമണവും നടന്നിരുന്നു. ഇതോടെ സിനിമയില് നിന്നും വിട്ട് നിന്ന പാര്‍വ്വതി ശക്തമായ തിരിച്ച് വരവാണ് ഈ വര്‍ഷം നടത്തിയിരിക്കുന്നത്. ഉയരെ എന്ന ചിത്രമാണ് അവസാനമായി തിയറ്ററുകളിലേക്ക് എത്തിയ പാര്‍വ്വതിയുടെ ചിത്രം.\nഎന്ന് നിന്റെ മൊയ്തീന്, ടേക്ക് ഓഫ് തുടങ്ങിയ സിനിമകളില് പാര്‍വ്വതിയ്ക്ക് ലഭിച്ചത് പോലെ ശക്തമായ സ്ത്രീകഥാപാത്രവുമായിട്ടാണ് ഉയരെ എത്തിയത്. തിയറ്ററുകളില് നിന്നും പ്രേക്ഷക പ്രശംസ സ്വന്തമാക്കിയ സിനിമ പ്രതീക്ഷിച്ചതിലും വിജയമാണ് കൈവരിച്ചിരിക്കുന്നത്. ബോക്‌സോഫീസിലും മോശമില്ലാത്ത കളക്ഷന് ലഭിച്ച ഉയരെ പുതിയ റെക്കോര്‍ഡുകള് സ്വന്തമാക്കി കൊണ്ടിരിക്കുകയാണ്.\nപാര്‍വ്വതി കേന്ദ്രകഥാപാത്രമാക്കി നവാഗതനായ മനു അശോകനാണ് സംവിധാനം ചെയ്ത ചിത്രമാണ് ഉയരെ. ടൊവിനോ തോമസും ആസിഫ് അലിയും നായകന്മാരായി എത്തിയ ചിത്രത്തിന് ബോബി-സഞ്ജയ് കൂട്ടുകെട്ടിലാണ് തിരക്കഥ ഒരുക്കിയിരിക്കുന്നത്. ആസിഡ് ആക്രമണത്തിന് ഇരയായ പെണ്‍കുട്ടിയുടെ കഥ പറഞ്ഞെത്തിയ ചിത്രത്തില് പല്ലവി എന്ന കഥാപാത്രത്തെയാണ് പാര്‍വ്വതി അവതരിപ്പിച്ചിരിക്കുന്നത്. പ്രതാപ് പോത്തന്, സിദ്ദിഖ്, പ്രേം പ്രകാശ്, ഭഗത് മാന്വല്, ഇര്‍ഷാദ്, അനില് മുരളി, അനാര്‍ക്കലി മരക്കാര് എന്നിവരാണ് ചിത്രത്തിലെ മറ്റ് താരങ്ങള്. എസ് ക്യൂബിന്റെ ബാനറില് ഷെബുന, ഷെഗ്ന, ഷെര്‍ഗ എന്നിവര് ചേര്‍ന്നാണ് നിര്‍മാണം.\nതിയറ്ററുകളിലേക്ക് എത്തിയ ഉയരെ\nതാരരാജാക്കന്മാര മോഹന്‍ലാലിന്റെയും മമ്മൂട്ടിയുടം സിനിമകള് ഒരുപോലെ റിലീസിനെത്തിയ സമയത്തായിരുന്നു ഉയരെയും റിലീസ് ചെയ്തത്. പാര്‍വ്വതിയുടെ സിനിമകളെ പരാജയപ്പെടുത്തുന്ന ചില പ്രവണതകള് അടുത്ത കാലത്തായി കണ്ട് വന്നിരുന്നു. ഇതോടെ ആശങ്കകളോടെയാണ് ഏപ്രില് 26 ന് ഉയരെ തിയറ്ററുകളിലേക്ക് എത്തിയത്. എന്നാല് സിനിമയ്ക്ക് ലഭിച്ചത് വമ്പന് സ്വീകരണമായിരുന്നു. നിറഞ്ഞ സദസ്സുകളില് പ്രദര്‍ശനം തുടങ്ങിയ ചിത്രത്തിന് പോസീറ്റിവ് റിവ്യു വന്നു. പിന്നാലെ സിനിമ കാണാന് പ്രേക്ഷകരുടെ ഒഴുക്കായിരുന്നു. ഇത് ചിത്രത്തിന്റെ സാമ്പത്തിക വരുമാനത്തിന് വന് മുതല്‍കൂട്ടായി മാറി.\nഇപ്പോഴിതാ സാമ്പത്തിക വരുമാനം ഉണ്ടാക്കി ഞെട്ടിച്ച് കൊണ്ടിരിക്കുകയാണ് ഉയരെ. കൊച്ചിന് മള്‍ട്ടിപ്ലെ്ക്‌സില് നിന്നും ഒരു കോടിയ്ക്ക് മുകളില് കളക്ഷനാണ് ചിത്രത്തിന് ലഭിച്ചിരിക്കുന്നത്. ഫോറം കേരള പുറത്ത് വിട്ട കണക്കുകളിലാണ് ചിത്രത്തിന്റെ ഏറ്റവും പുതിയ കളക്ഷന് റിപ്പോര്‍ട്ട് സൂചിപ്പിച്ചിരിക്കുന്നത്. റിലീസിനെത്തി 447 ദിവസങ്ങള് കൊണ്ടായിരുന്നു സിനിമയുടെ ഈ നേട്ടം. ഇപ്പോഴും കൊച്ചിന് മള്‍ട്ടിപ്ലെക്‌സില്6ഷോ പ്രതിദിനം ഉയരെ യ്ക്ക് ലഭിക്കുന്നുണ്ട്.\nചിത്രത്തിന്റെ കേരള ബോക്‌സോഫീസിലെ വരുമാനം എത്രയാണെന്നുള്ളത് ഇനിയും വ്യക്തമല്ല. എന്നാല് വിജയകരമായി അമ്പതാം ദിവസത്തിലേക്ക് കടക്കുന്ന ചിത്രം മോശമില്ലാത്ത കളക്ഷന് നേടിയിട്ടേ പ്രദര്‍ശനം അവസാനിപ്പിക്കുകയുള്ളു. മലയാളത്തിലെ പ്രമുഖ സംവിധായകന്മാരും നടന്മാരുമെല്ലാം ഉയരെ കണ്ട് നല്ല അഭിപ്രായങ്ങള് രേഖപ്പെടുത്തി കഴിഞ്ഞു. ഇപ്പോഴിതാ ആഷിക് അബുവിന്റെ സംവിധാനത്തിലെത്തിയ വൈറസാണ് പാര്‍വ്വതിയുടെ മറ്റൊരു സിനിമ. ജൂണ് ഏഴിന് വൈറസ് തിയറ്ററുകളിലേക്ക് എത്തിയിരിക്കുകയാണ്. നടനും സംവിധായകനുമായ സിദ്ധാര്‍ത്ഥ് ശിവ സംവിധാനം ചെയ്യുന്ന പുതിയ സിനിമയിലും പാര്‍വ്വതിയാണ് നായിക.\nParvathy starrer Uyare collect the 1 crore mark at Cochin Plexes


തമിഴ്‌നാട്ടില് ‘അടിച്ചത് യാര്?’; കോളിവുഡില് തല മുന്നില്; വേള്‍ഡ് വൈഡ് ബോക്‌സ് ഓഫീസില് തലൈവര് തരംഗം തുടരുന്നു - The Newsrupt\nതമിഴ്‌നാട്ടില് ‘അടിച്ചത് യാര്?’; കോളിവുഡില് തല മുന്നില്; വേള്‍ഡ് വൈഡ് ബോക്‌സ് ഓഫീസില് തലൈവര് തരംഗം തുടരുന്നു\nPosted 16 Jan 2019 at 10:56 AM\nപൊങ്കല് തിമിര്‍ത്ത് ആഘോഷിക്കുകയാണ് തമിഴ് ഫിലിം ഇന്‍ഡസ്ട്രി. ഉത്സവകാല റിലീസുകളായെത്തിയ രജനി ചിത്രം പേട്ടയും അജിത് ചിത്രം വിശ്വാസവും ബോക്‌സ്ഓഫീസില് കുതിപ്പ് തുടരുന്നു. തമിഴ്‌നാട് ബോക്‌സ് ഓഫീസില് തല തലൈവരെ മറികടന്ന് മുന്നേറുകയാണ്. വേള്‍ഡ് വൈഡ് ബോക്‌സ് ഓഫീസിലാകട്ടെ രജനിയാണ് ബഹുദൂരം മുന്നിട്ടുനിക്കുന്നത്. വിശ്വാസം തമിഴില് മാത്രമാണ് പുറത്തിറങ്ങിയിരിക്കുന്നതെങ്കില് പേട്ട തമിഴ് കൂടാതെ, തെലുങ്ക്, ഹിന്ദി ഭാഷകളിലും പ്രേക്ഷകരില് എത്തുന്നു എന്ന വ്യത്യാസം കൂടിയുണ്ട്.\nറിലീസിന്റെ അഞ്ചാം ദിനത്തില് പുറത്തുവിടുന്ന റിപ്പോര്‍ട്ടുകള് പ്രകാരം 125.80 കോടിയാണ് പേട്ടയുടെ ആഗോള ബോക്‌സ് ഓഫീസ് കളക്ഷന്. തമിഴ്‌നാട്ടില് നിന്ന് 62 കോടി കളക്ട് ചെയ്ത കാര്‍ത്തിക് സുബ്ബരാജ് ചിത്രം രാജ്യത്തിന് പുറത്ത് നിന്നും 40 കോടി നേടി.\nതമിഴ് ഭാഷയില് മാത്രമിറങ്ങിയ വിശ്വാസം ആഗോള ബോക്‌സ് ഓഫീസില് നിന്ന് ഇതുവരെ 109.30 കോടി രൂപ കളക്ട് ചെയ്‌തെന്നാണ് റിപ്പോര്‍ട്ടുകള് പറയുന്നത്. തമിഴ്‌നാട്ടില് നിന്ന് മാത്രം 74 കോടി രൂപ നേടി തല തലൈവരെ മറികടന്നു. 24 കോടിയാണ് ശിവ ചിത്രത്തിന്റെ ഓവര്‍സീസ് കളക്ഷന്.\n#Thala #Ajith 's #Viswasam has crossed â¹ 100 Crs Gross at the WW Box office..\nCongratulations Team! ð pic.twitter.com/ZIhodTmBsL\nയുഎസ് ബോക്‌സ് ഓഫീസില് രണ്ട് ദശലക്ഷം ഡോളര് മറികടക്കുന്ന നാലാമത് രജനി ചിത്രം എന്ന റെക്കോഡും പേട്ട നേടിയിട്ടുണ്ട്. എന്തിരന്, കബാലി, 2.0 എന്നീ ചിത്രങ്ങളാണ് മുന്‍പ് ഈ നേട്ടം കൈവരിച്ചത്.\n#Petta crosses $2 Million in #USA.. ðð\nവിശ്വാസവും യുഎസ് സ്‌ക്രീനുകളില് നിന്ന് മികച്ച കളക്ഷന് കരസ്ഥമാക്കുന്നുണ്ട്. ജനുവരി 14ന് അജിത് ചിത്രത്തിന്റെ യുഎസ് കളക്ഷന് 1.41 കോടിയിലെത്തിയെന്ന് ട്രേഡ് അനലിസ്റ്റ് രമേഷ് ബാല ട്വീറ്റ് ചെയ്തു. മലേഷ്യന് ബോക്‌സ് ഓഫീസിലും കടുത്ത മത്സരമാണ് വിശ്വാസം പേട്ടയ്ക്ക് നല്‍കുന്നത്.\n#Viswasam adds $5,546 on Monday (Jan 14th) at the #USA ðºð¸ Box office..\nTotal Gross-$198,774 [â¹1.41 Cr]\nRajanikanthAjith KumarPETTABox OfficeCollection ReportViswasam


UdayaMarthandaPuram - Blog of Indusekhar M S: 2007\nഎന്റമ്മേ കള്ളന് !!\n"നിലാവില് യമുനയുടെ കരയില് നക്ഷത്രമെണ്ണിക്കിടന്നവനു ഒരു വെളിപാടുണ്ടാകുന്നു... "\nദല്‍ഹിയിലെ മയൂര് വിഹാറിലെ ഫ്ലാറ്റിലിരുന്നു ലാലേട്ടന്റെ ആറാം തമ്പുരാന് കാണുകയാണ്.\nനവംബറിന്റെ അവസാന ദിവസങ്ങള്... തണുപ്പ് തകര്‍ക്കുന്നു.\nലോഥി റോഡിലെ ഓഫീസിലെ പണി കഴിഞ്ഞ് ഒരു മണിക്കൂര് ബസ് യാത്ര ചെയ്തു് ഇങ്ങെത്തും പോഴേക്കും ക്ഷീണം തോന്നിയില്ലെങ്കിലേ അത്ഭുതമുള്ളൂ. തോമസിന്റെ ന്യൂ കേരളാ റെസ്റ്റോറന്റില് നിന്നും കഴിച്ച ഊണും ചിക്കന് കറിയും ദഹിക്കുവാന് സമയമെടുക്കും! അതുകൊണ്ട് ടിവിയുടെ മുന്നിലേക്ക് ശരീരത്തെ ഇന്‍സ്റ്റാള് ചെയ്തിട്ട്, നാട്ടിലേക്ക് ട്രാന്‍സ്ഫര് ഒപ്പിക്കന്നതെങ്ങനെയെന്ന ചിന്തയില് എന്നത്തേയും പോലെ മനസ്സിനെ മേയാന് വിട്ടു.\nഈ തോമസിന്റെ ക്യാരക്ടര് എനിക്ക് വളരെ ഇഷ്ടമാണ് കേട്ടോ ! 'സാറേ... നല്ല പോത്തിറച്ചി ഉണ്ട് എടുക്കട്ടെ ?' എന്ന ചോദ്യത്തില് വെറും ബിസിനസ്സ് തന്ത്രം മാത്രമാണെന്നു കരുതിയെങ്കില് തെറ്റി, കാരണം ചിലപ്പോള് ഒരു ഫിഷ് ഫ്രൈ കൊണ്ടു വാ എന്ന നിര്‍ദ്ദേശത്തിന് പ്രതികരണം, വളരെ അടുത്തു വന്നു സ്വകര്യമായി 'വേണ്ട സാധനം അത്ര ശരിയല്ല...' എന്നായിരിക്കും ! ഇതേ സാധനം അടുത്ത ടേബിളില് ഏതെങ്കിലും ഹിന്ദിക്കാരന് വെട്ടി വിഴുങ്ങുന്നുണ്ടാകും... ഓഫീസില് പോലും പബ്ലിക്കായി അധോവായു വിക്ഷേപിച്ച് അന്തരീക്ഷമലിനീകരണം നടത്താന് മടിക്കാത്ത തനി ദില്ലീ വാലകള്‍ക്ക് തോമസ് വക സ്പെഷ്യല്... അല്ല പിന്നെ...\nഎങ്ങനെയുണ്ട് മലയാളികളുടെ സ്വന്തം തോമസ്സ് ? മകന് ഒരു വയസ്സായപ്പോള് നടത്തിയ ബര്‍ത്ത് ഡേ പാര്‍ട്ടി കിടിലമാക്കിക്കളഞ്ഞു ഈ തോമസ് !\n"എടാ ചെങ്കളം മാധവാ... നിന്നെക്കുറിച്ച് ഞാന് കേട്ടു... പോയി ആളെ കൂട്ട് ... ഞാന് വരും..."\nഇടയ്കൊന്ന് മയക്കത്തിലേക്കു വഴുതിയ മനസ്സൊന്നുണര്‍ന്നു. ജഗന്നാഥന് രോമാഞ്ചം കൊള്ളിക്കുവാന് തുടങ്ങുന്നു. ഇവിടുത്തെ പ്രധാന കേബിള് ടിവി ഓപ്പറേറ്റര് മലയാളിയാണ്. ചില കടകളുടെ പേരു പോലും മലയാളത്തില് കാണാം. കൈരളി സ്റ്റോറും ഡോ. വി. കെ. ജി. നായരും ഹോമിയോ ഡോ. രാജപ്പനും ഇവിടുത്തേ മലയാളികളുടെ മാത്രമല്ല മറ്റെല്ലാവരുടെയും ജീവിതത്തിന്റെ ഭാഗമാണ്.\nമണി പതിനൊന്നാകുന്നു. ഭാര്യയ്ക്ക് നാട്ടില് ജോലികിട്ടിയതിനു ശേഷം കുറച്ച് നാളായി ഈ ഫ്ലാറ്റില് ഒറ്റയ്ക്കാണ്. പേടിയില്ല... മുകളിലും താഴേയും എതിരെയും എല്ലാം മലയാളി ഫാമിലികളാണ് താമസം.\nജഗന്നാഥനും ചെങ്കളവും മഴയത്ത് പോരു തുടങ്ങുവാനുള്ള ഒരുക്കമാണ്.\nലാലേട്ടന്റെ സൂക്ഷ്മ ഭാവങ്ങള് കണ്ടെത്താനുള്ള ആ ജിജ്ഞാസ ഉണര്‍ന്നു. ആ വിരലുകളും അഭിനയിക്കുകയാണോ? ജഗന്നാഥന്റെ ബുള്ളറ്റിന്റെ ക്ലോസപ്പ് !\nവയറിലൊരു കാളല്... ചെങ്കളത്തിനല്ല...എനിക്ക് ! ഇരിക്കുന്ന കസേരയ്ക് പിറകില് ആരോ ഒരാള് ഉണ്ട് ! മാനസികമായി തളര്‍ത്തുവാന് കസേര പിടിച്ചു കുലുക്കുകയാണ്...\nഏയ് ഒന്നുമില്ല... സ്വയം ന്യായീകരിക്കുവാന് ശ്രമിച്ചു.\nതിരിഞ്ഞു കസേരക്ക് പിറകിലേക്ക് നോക്കുവാന് ധൈര്യം പോരാ... പുറത്തേ തണുപ്പ് കരളിലേക്ക് അടിച്ച് കയറുന്നത് പോലേ !\nഎന്റമ്മേ കള്ളന് !! ഏതാണ്ട് ഉറപ്പായി...\nഒന്നുമറിയാത്തതു പോലെ രക്ഷയ്ക്കായി ജഗന്നാഥനെ നോക്കി...\nഎന്താണീ കാണുന്നത്... ജഗനും ചെങ്കളവും ടിവിയൂം സ്റ്റാന്റും എല്ലാം കിടന്നു കുലുങ്ങുന്നു...\nഒരുള്‍ക്കിടിലത്തോടെ മനസ്സിലായി... കള്ളനല്ല കുലുക്കിയത്... ജഗന് തന്നെയായിരുന്നു... സാക്ഷാല് ജഗന്നാഥന് ! സര്‍വ്വേശ്വരന് ! ഡല്‍ഹി ഉള്‍പ്പെടുന്ന ഭുമിയില് പിടിച്ചു കുലുക്കുകയായിരിന്നു !\nവളരെ പതിഞ്ഞ ആവൃത്തിയിലുള്ള ഒരു കല പില ശബ്ദം കേള്‍ക്കുന്നുണ്ട് . ഫ്ലാറ്റ് സമുച്ചയം ഒന്നാകെ കുലുങ്ങുന്ന ശബ്ദമാണ്. ആദ്യ അനുഭവമായതിനാല് എന്ത് ചെയ്യണമെന്നറിയാതെ ഒരു നിമിഷം പതറിയെങ്കിലും പെട്ടെന്ന് ടിവി ഓഫ് ചെയ്ത് കതക് തുറന്ന് വരാന്തയിലേക്ക് ഇറങ്ങി. അതാ അടുത്ത ഫ്ലാറ്റുകളിലുള്ള എല്ലാവരും ധൃതിയില് വെളിയിലേക്ക് ഇറങ്ങിക്കൊണ്ടിരിക്കുന്നു. അതിലൊരാള് എന്റെ അമ്പരപ്പ് കണ്ട് ഔദ്യോഗികമായി പ്രഖ്യാപിച്ചു...\nനേരെ എതിരെയുള്ള ഫ്ലാറ്റില് ഓഫിസില് തന്നെയുള്ള സദാനന്ദനണ്ണനും കുടുംബവുമുണ്ട്. കതകില് തട്ടി കാര്യം പറഞ്ഞു. ഞങ്ങളെല്ലാവരും പുറത്തിറങ്ങി റോഡില് നില്‍പ്പായി. ഷര്‍ട്ട് ഇട്ടിട്ടില്ലെങ്കിലും തണുപ്പ് അറിയുന്നില്ല. കുറച്ചു നേരം അങ്ങനെ എല്ലാവരും നിന്ന ശേഷം ഓരോരുത്തരായി മസില് പിടിച്ച് മാളങ്ങളിലേക്ക് മടങ്ങി.\nഏതാണ്ട് രണ്ടു മാസം കഴിഞ്ഞു കാണും. ഒരു ദിവസം രാവിലെ ഉറക്കമുണര്‍ന്നപ്പോള് കട്ടിലിനൊരാട്ടം.\nഎന്റമ്മേ കള്ളന് !! അറിയാതെ പറഞ്ഞു പോയി\nഗുജറാത്തിലെ ഭുജിനെ തകര്‍ത്തെറിഞ്ഞ ദിവസമായിരുന്നു അന്ന്\nശംഭോ മഹാദേവാ !\n- November 17, 2007 Links to this post\nLabels: delhi life, earthquake, kerala stores, mayurvihar, non resident malayalis, tremors


രാജ്യദ്രോഹികളെ സൃഷ്ടിക്കുന്ന വിധം • Suprabhaatham\nരാജ്യദ്രോഹികളെ സൃഷ്ടിക്കുന്ന വിധം\nവി. അബ്ദുല് മജീദ്- 8589984470\nFebruary 22, 2016 | 7:16 pm IST\nഎങ്ങനെയെങ്കിലും കുറെ രാജ്യദ്രോഹികളെ സൃഷ്ടിച്ചെടുക്കാന് പാടുപെടുകയാണ് വലിയ ദേശസ്‌നേഹികളെന്ന് അവകാശപ്പെടുന്ന സംഘ് പരിവാറുകാര്. രാജ്യത്തിന്റെ ഭദ്രതയ്ക്കു കോട്ടം തട്ടാതിരിക്കാന് ഊണും ഉറക്കവും വെടിഞ്ഞു കാവല് നില്‍ക്കുന്നു എന്നു നടിക്കുന്നവര്‍ക്ക് ഇപ്പോള് ആക്രമിക്കാന് കുറെ രാജ്യദ്രോഹികളെ കിട്ടിയില്ലെങ്കില് രാഷ്ട്രീയമായി നിലനില്‍ക്കാനാവില്ലെന്ന സ്ഥിതി വന്നിരിക്കയാണ്. കാരണം ലളിതമാണ്. നരേന്ദ്രമോദിയുടെ ഭരണത്തിനു കീഴില് ഭീകരരൂപം പ്രാപിച്ചുകഴിഞ്ഞ സംഘ്പരിവാര് ഫാസിസത്തിനെതിരേ ഉയരുന്ന ജനാധിപത്യ ശബ്ദങ്ങളെ രാഷ്ട്രീയമായി നേരിടാനുള്ള കെല്‍പ്പ് ഇപ്പോള് സംഘ്പരിവാറിനില്ല. അതുകൊണ്ടു തന്നെ ഇടുങ്ങിയ ദേശീയബോധമെന്ന ആള്‍ക്കൂട്ട ചിത്തഭ്രമം ഇളക്കിവിട്ട് ബഹുജനമുന്നേറ്റങ്ങളെ തല്ലിക്കെടുത്തുകയും ഭരണകൂടത്തിന്റെ കൊള്ളരുതായ്മകളില് നിന്ന് ജനശ്രദ്ധ തിരിച്ചുവിടുകയും ചെയ്യുക എന്ന ആപല്‍ക്കരമായ രാഷ്ട്രീയക്കളിയിലാണ് അവരിപ്പോള്. ഭരണകൂട അനീതികളെ ചോദ്യം ചെയ്യുന്നവരെയെല്ലാം ദേശവിരുദ്ധ മുദ്രയടിച്ച് വേട്ടയാടുന്നത് ആ രാഷ്ട്രീയ തന്ത്രത്തിന്റെ ഭാഗമായാണ്.\nജെ.എന്.യു സംഭവത്തിന്റെ പേരില് ദേശദ്രോഹക്കുറ്റം ചുമത്തി ഭരണകൂടം വേട്ടയാടുന്ന വിദ്യാര്‍ഥികളുടെ യഥാര്‍ഥ രാഷ്ട്രീയ പശ്ചാത്തലം പരിശോധിച്ചാല് നീചമായ ഈ രാഷ്ട്രീയ തന്ത്രത്തിന്റെ ചുരുളഴിയും. ദേശവിരുദ്ധ മുദ്രാവാക്യം വിളിച്ചെന്ന വ്യാജ കുറ്റം ചുമത്തി തുറുങ്കിലടയ്ക്കപ്പെട്ട ജെ.എന്.യു വിദ്യാര്‍ഥി യൂനിയന് പ്രസിഡന്റ് കനയ്യ കുമാര് എ.ഐ.എസ്.എഫ് നേതാവാണ്. സി.പി.ഐയുടെ വിദ്യാര്‍ഥി സംഘടനയാണ് എ.ഐ.എസ്.എഫ്. വെറും കാംപസ് ആവേശത്തില് ആ സംഘടനയില് ചേര്‍ന്നവനല്ല കനയ്യ. സി.പി.ഐയുടെ ശക്തികേന്ദ്രമായ ഒരു ഗ്രാമത്തില് നിന്ന് ചെറുപ്പം മുതല് ആ പാര്‍ട്ടിയില് പ്രവര്‍ത്തിച്ച് അതിന്റെ രാഷ്ട്രീയം നന്നായി പഠിച്ച ശേഷമാണ് കനയ്യ ജെ.എന്.യു കാംപസിലെത്തിയത്. അത്തരമൊരാള് ദേശവിരുദ്ധ മുദ്രാവാക്യം വിളിച്ചു എന്നത് നട്ടാല് മുളയ്ക്കാത്ത നുണയാണ്.\nദേശീയത സംബന്ധിച്ച സി.പി.ഐയുടെ കാഴ്ചപ്പാട് രാഷ്ട്രീയത്തിന്റെ ബാലപാഠമെങ്കിലും പഠിച്ച ഏതൊരു ഇന്ത്യക്കാരനും നന്നായി അറിയാവുന്നതാണ്. ദേശീയതകളുടെ സ്വയംനിര്‍ണയാവകാശം സംബന്ധിച്ച പഴയ കമ്മ്യൂണിസ്റ്റ് കാഴ്ചപ്പാടിനു പോലും വിരുദ്ധമായി സംഘ്പരിവാറിന്റെ അത്ര തന്നെ കടുത്ത ദേശീയബോധവും അഖണ്ഡതാവാദവുമൊക്കെ കൂടെ കൊണ്ടുനടക്കുന്ന പാര്‍ട്ടിയാണ് സി.പി.ഐ. ഖലിസ്ഥാന് വിഘടനവാദത്തിനെതിരേ അന്നു കേന്ദ്രം ഭരിച്ച കോണ്‍ഗ്രസിന്റെ പ്രവര്‍ത്തകരേക്കാള് വീറോടെ പോരാടിയത് പഞ്ചാബിലെ സി.പി.ഐക്കാരായിരുന്നു. ഖലിസ്ഥാന് തീവ്രവാദ സംഘടനകളെ അടിച്ചമര്‍ത്താന് അന്നത്തെ പ്രധാനമന്ത്രി രാജീവ് ഗാന്ധിയുടെ വലംകൈയായി പ്രവര്‍ത്തിച്ചത് അന്തരിച്ച പ്രമുഖ സി.പി.ഐ നേതാവ് സത്യപാല് ഡാങ് ആയിരുന്നു എന്നത് അധികമൊന്നും പഴകാത്ത ചരിത്രമാണ്. അത്തരമൊരു പാര്‍ട്ടിയുടെ പ്രവര്‍ത്തകനെയാണ് ഖലിസ്ഥാന് വാദം ഇപ്പോഴും മനസ്സില് സൂക്ഷിക്കുന്ന അകാലിദളിനെ കൂടെ കൊണ്ടുനടക്കുന്ന സംഘ്പരിവാര് രാജ്യദ്രോഹക്കുറ്റമാരോപിച്ച് വേട്ടയാടുന്നത്.\nജെ.എന്.യു സംഭവത്തിന്റെ പേരില് ഡല്‍ഹി പൊലിസ് തിരഞ്ഞുകൊണ്ടിരിക്കുന്ന മൂന്നു വിദ്യാര്‍ഥികളിലൊരാളായ ഉമര് ഖാലിദിന്റെ രാഷ്ട്രീയ പശ്ചാത്തലവും അദ്ദേഹത്തിനെതിരായ ആരോപണവുമായി ഒരിക്കലും ചേര്‍ന്നുപോകാത്തതാണ്. ഉമര് ഖാലിദ് ദേശവിരുദ്ധനും മുസ്‌ലിം തീവ്രവാദിയും ഐ.എസ് അനുകൂലിയുമൊക്കെയാണെന്നാണ് സംഘ്പരിവാറും ഡല്‍ഹി പൊലിസും ആരോപിക്കുന്നത്. യഥാര്‍ഥത്തില് ഉമര് കടുത്ത നിരീശ്വരവാദിയും തീവ്ര കമ്മ്യൂണിസ്റ്റ് ചിന്താഗതിക്കാരനുമാണെന്നാണ് ജെ.എന്.യു കാംപസില് നിന്ന് പുറത്തുവരുന്ന വിവരം. കാംപസിലെ തീവ്ര ഇടതുപക്ഷ വിദ്യാര്‍ഥി സംഘടനയായ ഡി.എസ്.യുവിന്റെ പ്രവര്‍ത്തകനാണ് ഉമര്. നാസ്തികനായതിനാല് സ്വന്തം കുടുംബത്തിലെ തന്നെ പലരുടെയും വിരോധം സമ്പാദിച്ചുവച്ചയാള്. ഒരു നാസ്തികന് മുസ്്‌ലിം തീവ്രവാദിയും ഐ.എസ് അനുകൂലിയുമൊക്കെ ആകുമെന്ന വാദം തലയ്ക്കു വെളിവുള്ള ആരും വിശ്വസിക്കാനിടയില്ല. അങ്ങനെയാണെങ്കില് സനല് ഇടമറുകിനെയും യു. കലാനാഥനെയുമൊക്കെ മുസ്്‌ലിം തീവ്രവാദികളുടെ പട്ടികയില് പെടുത്തേണ്ടിവരും.\nഉമറിന്റെ പിതാവ് മുന് സിമിക്കാരനും ഇപ്പോള് ജമാഅത്തെ ഇസ്്‌ലാമി പ്രവര്‍ത്തകനുമൊക്കെയാണെന്നതാണ് അദ്ദേഹത്തിന്റെ തീവ്രവാദ ബന്ധത്തിനു തെളിവായി പൊലിസും സംഘ്പരിവാറും എടുത്തുകാട്ടുന്നത്. മാതാപിതാക്കളുടെയോ മറ്റു ബന്ധുക്കളുടെയോ ഒക്കെ രാഷ്ട്രീയ വിശ്വാസം ഒരാളില് ആരോപിക്കുന്നത് ശുദ്ധ അസംബന്ധവും തികഞ്ഞ നെറികേടുമാണ്. പ്രമുഖ ബി.ജെ.പി നേതാവായിരുന്ന വിജയരാജെ സിന്ധ്യയുടെ മകന് മാധവറാവു സിന്ധ്യ കോണ്‍ഗ്രസിന്റെ മുതിര്‍ന്ന നേതാക്കളിലൊരാളായിരുന്നു. ദീര്‍ഘകാലം കോണ്‍ഗ്രസിനെ നയിച്ച ഇന്ദിരാഗാന്ധിയുടെ മരുമകളായ മേനക ഗാന്ധി ബി.ജെ.പി നേതാവാണ്. ഇതുപോലുള്ള നിരവധി ഉദാഹരണങ്ങള് വേറെയുമുണ്ട് ഇന്ത്യയില്. ഉമറിനെ കമ്മ്യൂണിസ്റ്റ് തീവ്രവാദിയെന്നോ മാവോയിസ്റ്റ് എന്നോ വിശേഷിപ്പിച്ചിരുന്നെങ്കില് അതില് അല്‍പമെങ്കിലും യുക്തിയുണ്ടാകുമായിരുന്നു. എന്നാല് ജനാധിപത്യ ഇന്ത്യയില് അതുപോലും ഒരു കുറ്റമല്ല. ഒരാള് മാവോയിസ്റ്റ് ആകുന്നതു കുറ്റമല്ലെന്നും അതിന്റെ പേരില് അറസ്റ്റ് ചെയ്യാനാവില്ലെന്നും അയാള് എന്തെങ്കിലും നിയമവിരുദ്ധ പ്രവര്‍ത്തനം നടത്തിയാല് മാത്രമേ കേസെടുക്കാവൂ എന്നും കേരള ഹൈക്കോടതി വിധിച്ചിട്ടുണ്ട്.\nജെ.എന്.യു സംഭവത്തില് രാജ്യദ്രോഹക്കുറ്റം ആരോപിക്കപ്പെടുന്ന മറ്റൊരാള് പ്രമുഖ സി.പി.ഐ നേതാക്കളായ ഡി. രാജയുടെയും ആനി രാജയുടെയും മകളും എ.ഐ.എസ്.എഫ് പ്രവര്‍ത്തകയുമായ അപരാജിതയാണ്. സി.പി.ഐ രാഷ്ട്രീയ പശ്ചാത്തലമുള്ള ഈ പെണ്‍കുട്ടിയും ദേശവിരുദ്ധ മുദ്രാവാക്യം വിളിച്ചെന്ന് വിശ്വസിക്കാനാവില്ല. അപരാജിതയും ഉമര് ഖാലിദും സുഹൃത്തുക്കളായിരുന്നെന്നാണ് ഈ വാദത്തിനു ബലം പകരാന് സംഘ്പരിവാറും അവരെ അനുകൂലിക്കുന്ന ചില മാധ്യമങ്ങളും പൊലിസും പ്രചരിപ്പിക്കുന്നത്. ഒരു കാംപസില് പഠിക്കുന്ന രണ്ടു വിദ്യാര്‍ഥികള് രണ്ടു വ്യത്യസ്ത സംഘടനകളില് പെട്ടവരായാലും സൗഹൃദമുണ്ടാകുന്നതില് അസ്വാഭാവികത ഒട്ടുമില്ല.\nകായികമായി പോലും ചേരിതിരിഞ്ഞ് ഏറ്റുമുട്ടുന്ന എസ്.എഫ്.ഐ- കെ.എസ്.യു പ്രവര്‍ത്തകര് തന്നെ കാന്റീനില് ഒരുമിച്ചിരുന്ന് ചായ കുടിക്കുന്നത് കേരളത്തിലെ കാംപസുകളില് പതിവു കാഴ്ചയാണ്. ആ സൗഹൃദത്തെ പോലും രാഷ്ട്രീയ വേട്ടയ്ക്ക് ആയുധമാക്കുകയാണ് സംഘ്പരിവാര് ഫാസിസ്റ്റുകള്. അവര്‍ക്കു പാദസേവ ചെയ്യുന്ന ചില മാധ്യമങ്ങളും ഈ സൗഹൃദത്തെ വലിയൊരു അപരാധമായാണ് ചിത്രീകരിക്കുന്നത്. ഒരു മലയാള പത്രം വലിയ പ്രാധാന്യത്തോടെ ഈ വാര്‍ത്ത പ്രസിദ്ധീകരിച്ചത് ഇവര് തമ്മില് സൗഹൃദം എന്നല്ല, ‘ഉറ്റ ബന്ധം’ എന്ന തലക്കെട്ടോടെയാണ്. അന്യരുടെ സ്വകാര്യജീവിതത്തില് അതിയായ താല്‍പര്യം കാണിക്കുന്ന കേരളീയ പൊതുബോധം ഇത് എങ്ങനെയാണ് വായിച്ചെടുക്കുക എന്ന വ്യക്തമായ അറിവോടെ നല്‍കിയ ഈ തലക്കെട്ട് നീചമായ രാഷ്ട്രീയ ലക്ഷ്യങ്ങള്‍ക്കപ്പുറം ഒരു പെണ്‍കുട്ടിയ അപകീര്‍ത്തിപ്പെടുത്തുക എന്ന ദുഷ്ടലാക്കു കൂടി വെളിപ്പെടുത്തുന്നു.\nദാരിദ്ര്യത്തിനും ജാതിവ്യവസ്ഥയ്ക്കും സവര്‍ണ ഫാസിസത്തിനുമൊക്കെ എതിരായാണ് യഥാര്‍ഥത്തില് ജെ.എന്.യു കാംപസില് മുദ്രാവാക്യം മുഴങ്ങിയത്. രാഷ്ട്രീയമായി ഉണരുന്ന കാംപസുകള് ഭരണകൂടത്തിനു മാരകമായ പരുക്കേല്‍പ്പിക്കുമെന്നത് ഒരു ചരിത്ര യാഥാര്‍ഥ്യമാണ്. നമ്മുടെ ദേശീയ സ്വാതന്ത്ര്യ സമരവും ക്യൂബന് വിപ്ലവവും ടിയാനന്‍മെന് സ്‌ക്വയറുമക്കെ ഇതു സാക്ഷ്യപ്പെടുത്തുന്നു. ഭരണകൂട ഭീകരത ഉള്‍പ്പെടെയുള്ള അനീതികള്‍ക്കെതിരേ ഇന്ത്യന് കാംപസുകള് ശബ്ദമുയര്‍ത്തിത്തുടങ്ങിയിരിക്കുന്നു എന്ന യാഥാര്‍ഥ്യം മോദി ഭരണകൂടത്തെയും അതിനെ നയിക്കുന്ന സംഘ്പരിവാറിനെയും വലിയതോതില് ഭയപ്പെടുത്തുന്നുണ്ട്. ആ ഭയപ്പാടാണ് രാഷ്ട്രീയമായി ഉണരുന്ന ഇളംതലമുറയ്ക്കു മേല് രാജ്യദ്രോഹ മുദ്ര ചാര്‍ത്തുന്നത്.


ഹൂസ്റ്റണ്: ചെങ്ങന്നൂര് ഓതറ, മംഗലം, Retd. Hon.Lt റ്റി.സി. ചെറിയാന് (കുഞ്ഞ്, 88) നിര്യാതനായി. സംസ്ക്കാരം ബുധനാഴ്ച 3.00ന്. ഭവനത്തിലെ ശുശ്രൂഷയ്ക്കുശേഷം മംഗലം സെന്റ് ജോര്‍ജ് ഓര്‍ത്തഡോക്‌സ് പള്ളിയില് നടന്നു.\nസഹോദരങ്ങള്: പരേതനായ ബേബിക്കുട്ടി, പരേതനായ കുഞ്ഞച്ചന്, ജോയിക്കുട്ടി (കോട്ടയം), കുഞ്ഞുമോന്, കുഞ്ഞുമോള് (കോട്ടയില്, പരുമല), മണി (കാക്കനാട്ടില്, ചുഴന).\nവിവരങ്ങള്‍ക്ക്: സുനിന് ചെറിയാന് 0479 2453377, 2455050, 9495253377


കൃഷി ഡയറക്ടർ വാസുകി IAS ഇന്റെ വാക്കുകൾ കേൾക്കു\nBy: Arun T Published on: 09 May, 2020 3:03 PM IST\nവീണ്ടുമൊരു വിപ്ലവത്തിനായി നമുക്കൊരുങ്ങിടാം..\nഒരു വൈറസ് നമ്മുടെ ജീവിതത്തിൽ ഒരുപാട് മാറ്റമുണ്ടാക്കി.. പ്രപഞ്ചത്തിൽ തന്നെ അതിന്റെ പ്രതിഫലനമുണ്ടായി.\nനമുക്കറിയാം സ്ഥായിയായി ഒന്നും നിലനിൽക്കുന്നില്ല, പക്ഷെ പ്രകൃതിക്ക് എല്ലായ്പ്പോഴും ഒരു പ്ലാൻ ഉണ്ടാകും എന്നു ഞാൻ വിശ്വസിക്കുന്നു. അതുപോലെ തന്നെ ദുരിതങ്ങൾ നമുക്ക് ചില പുതിയ അവസരങ്ങൾ സൃഷ്ടിക്കുന്നതായും ഞാൻ അതിയായി വിശ്വസിക്കുന്നു. അതിലൊന്നായാണ് ഈയിടെ ബഹുമാന്യനായ മുഖ്യമന്ത്രിയുടെ, ഭക്ഷ്യ സ്വയം പര്യാപ്തത നേടാൻ വേണ്ടിയുള്ള ആഹ്വാനം കണക്കിലെടുത്താൽ ഈ ദുരിത കാലം അതിനൊരു സുവർണ്ണാവസരം ആയി എനിക്ക് തോന്നുന്നത്.\nഎന്തുകൊണ്ട് ഇതൊരു സുവർണാവസരം എന്നു പറയുന്നു?\nതാഴെ പറയുന്നവയാണ് അതിൽ ചില കാരണങ്ങൾ, വരും ദിവസങ്ങളിൽ ഞാൻ ഇതിനെപ്പറ്റി പറയുവാൻ ആഗ്രഹിക്കുന്നു.\n1) കണക്കുകൾ സൂചിപ്പിക്കുന്നത് 1.4 ബില്യൻ ജോലി സാധ്യതകൾ ലോകം മുഴുവൻ കൃഷിക്ക് നൽകാൻ ആകും എന്നതാണ്. ലോകത്തിലെ തന്നെ ഏറ്റവും വലിയ തൊഴിൽ ദാതാവ് കൃഷി ആയിരിക്കും. നിലവിലെ ചർച്ചകളിൽ ഉൾപ്പെട്ടാൽ, ഇതു കേരളത്തെ സംബന്ധിച്ചും വളരെയധികം സത്യമാണെന്നാണ് ഞാൻ കരുതുന്നത്, പ്രത്യേകിച്ചും ദൈവത്തിന്റെ സ്വന്തം നാട്ടിലെ സുന്ദരമായ കാലാവസ്ഥയും രാജ്യത്തെ തന്നെ ഉന്നത വിദ്യാഭ്യാസമുള്ള യുവാക്കളും കർഷകരും അതിനു പിന്തുണയേകുന്നു.\n2) കൃഷിയുടെ പുനരുജ്ജീവനം ഓരോരുത്തരുടെയും അടിസ്ഥാന ആവശ്യമാണ്. അത് എനിക്കും നിങ്ങൾക്കും നമ്മുടെയെല്ലാം കുഞ്ഞുങ്ങൾക്കും ഉൾപ്പെടെയുള്ള ആവശ്യമാണ്. കാരണം കൃഷിയുടെ പുനരുജ്ജീവനം നമ്മുടെ ആരോഗ്യത്തിന്റെ പുനരുജ്ജീവനം തന്നെയാണ്. തിരിച്ചറിഞ്ഞതും അറിയപ്പെടാത്തതുമായ അനേകം വൈറസുകൾ അനുദിനം ശക്തി പ്രാപിക്കുന്ന ഈ കാലഘട്ടത്തിൽ, മനുഷ്യന്റെ പ്രതിരോധശേഷിയും ആരോഗ്യവും അനുദിനം കുറഞ്ഞു വരുന്നു. ഇതിന്റെ പ്രധാന കാരണം നമ്മളിപ്പോൾ കഴിക്കുന്ന ആഹാരം നമുക്കാവശ്യമായ പോഷകം നൽകുകയോ നമ്മളെ ശക്തിപ്പെടുത്തുകയോ ചെയ്യുന്നില്ല എന്നതാണ്, മാത്രമല്ല അതു ശരീരത്തിന് കൂടുതൽ പ്രശ്നങ്ങൾ ഉണ്ടാകുകയും ചെയ്യുന്നു. പോഷക വസ്തുക്കളുടെ അളവ് 30 മുതൽ 40 ശതമാനം വരെ കഴിഞ്ഞ അൻപത് വർഷത്തിനുള്ളിൽ കുറഞ്ഞു എന്നാണ് കണക്കുകൾ ചൂണ്ടിക്കാണിക്കുന്നത്. പ്രധാനമായും സൂക്ഷ്‌മ പോഷകങ്ങൾ. ആധുനിക നാളുകളിൽ കൂടുതലായി കാണുന്ന പ്രധാന രോഗങ്ങൾ ഉദാഹരണമായി പ്രമേഹം, രക്ത സമ്മർദ്ദം, അർബുദം തുടങ്ങി നമ്മുടെ ജനതയെ ബാധിക്കുന്ന മറ്റു രോഗങ്ങൾ പലതും ഭക്ഷണത്തിൽ സൂക്ഷ്മ പോഷകങ്ങളുടെ അഭാവം മൂലമാണെന്ന് സൂചിപ്പിക്കുന്നു.\nഹിപ്പോക്രാറ്റസ് പറഞ്ഞത് 2000 വർഷങ്ങൾക്ക് മുൻപ് ഭക്ഷണം മരുന്നു തന്നെയായിരുന്നു എന്നാണ്. അടുത്ത കാലങ്ങളിൽ നമ്മൾ ഭക്ഷണത്തിന് ആ പ്രാധാന്യം നൽകാൻ തയാറായില്ല, അതു കൊണ്ട് തന്നെ മരുന്നുകൾ പലരുടെയും ഭക്ഷണം ആയി മാറി. അതുകൊണ്ടു തന്നെ ഇതു നമുക്ക് പോഷക സമ്പന്നമായ ഭക്ഷ്യ വസ്തുക്കൾ വളർത്തിയെടുക്കാനുള്ള സമയമാണ്, അതിലൂടെ നമ്മുടെ ശരീരത്തിന് ശരിയായ ഭക്ഷണത്തിലൂടെ സ്വയം സുഖപ്പെടുത്താനുള്ള കഴിവുണ്ടാകുകയും ചെയ്യും.\n3) നമുക്കിപ്പോൾ നന്നായറിയമല്ലോ പ്രകൃതിയുടെ ശക്തികൾ, ശരീരത്തിന്റെയും മനസ്സിന്റെയും സുഖകരമായ അവസ്ഥക്ക് പരിസ്ഥിതി നൽകുന്ന പങ്ക് അവർണനീയം തന്നെയാണ്. പ്രകൃതിയിലേക്ക് അടുക്കാൻ കൃഷിയെക്കാൾ നല്ലൊരു വഴി വേറെന്തുണ്ട്?\nഎല്ലാത്തിനോടും ശക്തമായ ബന്ധമുള്ള തലമുറയാണെന്നിരിക്കെ നമ്മുടെ തലമുറയാണ് ഏറ്റവും കൂടുതൽ പ്രകൃതിയിൽ നിന്ന് വിച്ഛേദിക്കപ്പെട്ടിരിക്കുന്നതെന്നു ഞാൻ പറഞ്ഞാൽ നിങ്ങൾ അംഗീകരിക്കുമോ? നാം നമുക്ക് ചുറ്റും നിർമിച്ചു വച്ചിരിക്കുന്ന കവചങ്ങൾ കാരണം ആണ് അത്, അവയാണെങ്കിലോ നമ്മളെ പ്രകൃതിയിൽ നിന്നും കഴിയാവുന്നേടത്തോളം അകന്നു ജീവിക്കുവാൻ പ്രേരിപ്പിക്കുന്നു, അങ്ങനൊരു ജീവിതം സാധ്യമാക്കുന്നു. അതിനാൽ ഇങ്ങനെ പറയാം, "നമ്മുടെ ആഹാരം പോഷകമില്ലാത്തത് മാത്രമല്ല, പ്രകൃതിയുടെ അടയാളം പോലും ഇല്ലാത്തത് ആണ്". നാം ചിന്തിക്കുന്നതിനെക്കാൾ സങ്കീർണ്ണമായ രീതികളിലൂടെയാണ് നമ്മുടെ മനസും ശരീരവും പ്രകൃതിയുമായി സംവദിക്കുന്നത്. ആ കൂടിച്ചേരലുകൾ ആണ് ആരോഗ്യപൂർണമായിരിക്കാനുള്ള ശരീരത്തിന്റെ ഉണർവ്വ്. പ്രകൃതിയുമായുള്ള ചെറിയ ബന്ധം പോലും ഒരു സുഖപ്പെടുത്തലായി മാറുന്നു.\nജീവൻ വീണ്ടെടുക്കുക, ജീവിതം വീണ്ടെടുക്കുക, ലോകം വീണ്ടെടുക്കുക.. കൃഷിയിലൂടെ...\nഭൂമി ഉള്ളവരോടെല്ലാം അതിൽ കൃഷി ആരംഭിക്കാൻ ഞാൻ ആവശ്യപ്പെടുകയാണ്. എന്റെ വിനീതമായ ചിന്തയിൽ തോന്നുന്നത് ഒഴിവാക്കിയിട്ടിരിക്കുന്ന ഓരോ ഇഞ്ച് ഭൂമിയും ഒരു കുഞ്ഞിന്റെ ആരോഗ്യ പൂർണമായ ഭക്ഷണത്തെ തടഞ്ഞു വയ്ക്കുന്നതിന് തുല്യമായാണ്. മാറ്റിയിട്ടിരിക്കുന്ന ഭൂമിയാണെങ്കിൽ കൂടി, എന്റെ എളിയ അഭ്യർത്ഥന ഇതാണ്, ഉപയോഗിക്കുന്നത് വരെ എങ്കിലും കൃഷി ചെയ്യൂ. കേരളത്തിലെ എല്ലാ യുവ ജനങ്ങളോടും, കൃഷിയും അനുബന്ധ മേഖലകളും തൊഴിൽ സംബന്ധമാക്കുന്ന, ഒരു വീണ്ടെടുക്കൽ പക്രിയയിലേക്ക് എല്ലാവരും പങ്കാളികൾ ആകണമെന്ന് ഞാൻ ആവശ്യപ്പെടുന്നു. ഇവിടെ നൽകിയിരിക്കുന്ന ഇ മെയിൽ, ഫോൺ വിവരങ്ങളിൽ ബന്ധപ്പെട്ട് രജിസ്റ്റർ ചെയ്യാവുന്നതാണ്.\nയുവ മനസുകൾ നൂതന ചിന്തകളുമായെത്തി ഈ മേഖലയ്ക്ക് പുതിയ നിറക്കൂട്ടുകൾ നൽകുന്നതിനെക്കാൾ മനോഹരമായൊന്നുമില്ല. കാര്യക്ഷമവും ക്രിയാത്മകവുമായ നേതൃത്വം നൽകുന്ന ബഹു. കൃഷി മന്ത്രിയോടൊപ്പം നമുക്ക് സുന്ദരമായൊരു ഭാവി നമുക്ക് സ്വപ്നം കാണാം, ആരോഗ്യകരമായ ഭാവി നമുക്കു ഒറ്റക്കെട്ടായി സ്വന്തമാക്കാം.\nഒരു കുട്ടിയുടെയും (എന്റെ കുട്ടിക്കാലമുൾപ്പെടെ) കർഷകൻ ആകുക എന്ന സ്വപ്നത്തിലേക്ക് എത്താൻ പഠിപ്പിക്കുന്നില്ല. കാരണം അതു സാമ്പത്തികമായോ മറ്റു പല കാരണങ്ങളാലോ ആകർഷണീയമല്ല. പക്ഷെ കൃഷി നിങ്ങളെയും ചുറ്റുമുള്ള ലോകത്തെയും ഉദ്ധീപിപ്പിക്കും. ഇത് പുതിയ സ്വപ്നങ്ങൾ മേനഞ്ഞെടുക്കാൻ ഉള്ള സമയമാണ്. പ്രകൃതിയുടെ സാന്ത്വന സ്പർശം നമ്മിലേക്കെത്തുന്ന സ്വപ്ന നിമിഷങ്ങൾ. നമ്മൾ ഓരോരുത്തരും ഒരു പുതിയ ഭാവി ഉയർത്താൻ കെൽപ്പുള്ളവരാണ്. അതു കൊണ്ട് തന്നെ, ഇതാണ് സമയം... കൃഷിയെ കൂടുതൽ സുന്ദരമാക്കി ജീവിതത്തിലേക്ക് ചേർക്കാൻ...\nEnglish Summary: Hear the words of Kerala Agriculture Director - Dr.Vasuki IAS


ലോക്ക് ഡൗണിൽ മൈക്രോ ഗ്രീന് കൃഷിയുമായി സാമന്ത; വിളപ്പെടുപ്പ് കഴിഞ്ഞെന്ന് താരം - metromatinee.com Lifestyle Entertainment & Sports\nലോക്ക്ഡൗണ് കാലത്തെ വിശേഷങ്ങളെല്ലാം സമൂഹമാധ്യമങ്ങളിലൂടെ ആരാധകരുമായി പങ്കുവയ്ക്കാന് സമയം കണ്ടെത്തിയ താരമാണ് സാമന്ത. തന്റെ വളര്‍ത്തുനായ ഹാഷിന്റെ വിശേഷങ്ങളും ഇന്‍സ്റ്റഗ്രാമിലൂടെ സാമന്ത പങ്കുവച്ചിരുന്നു.\nഇപ്പോഴിതാ ലോക്ക്ഡൗണ് കാലത്ത് വീണുകിട്ടിയ സമയം കുടുംബത്തിനൊപ്പം ഫലപ്രദമായി ചെലവഴിക്കുകയാണ് തെന്നിന്ത്യന് താരം സാമന്ത അക്കിനേനി. പാചകവും കൃഷിയുമൊക്കെയായി സജീവമാണ് താരം.\nമൈക്രോ ഗ്രീന് കൃഷി നടത്തി ആദ്യമായി വിളപ്പെടുപ്പ് നടത്തിയ സന്തോഷം പങ്കുവയ്ക്കുകയാണ് താരം. ചിത്രങ്ങള്‍ക്കൊപ്പം മൈക്രോ ഗ്രീന് കൃഷി ചെയ്യേണ്ടതെങ്ങനെയെന്നും സാമന്ത പറയുന്നു. “മൈക്രോ ഗ്രീന്‍സിന്റെ ആദ്യത്തെ വിളവെടുപ്പ്.\nവളര്‍ത്താന് താല്‍പ്പര്യമുള്ളവര്‍ക്കായി, നിങ്ങള്‍ക്ക് വേണ്ടത് ഒരു ട്രേ, കൊക്കോപീറ്റ്, വിത്തുകള്, ഒരു തണുത്ത മുറി (ഞാന് എന്റെ കിടപ്പുമുറിയാണ് ഉപയോഗിച്ചത്, അവിടെ സൂര്യപ്രകാശം ഭാഗികമായി അനുവദിക്കുന്ന ഒരു ജാലകം ഉണ്ട്).\nട്രേയില് കൂടുതല് സൂര്യപ്രകാശം ലഭിക്കുന്നില്ലെങ്കില്, അതിനടുത്തായി ഒരു ബെഡ് സൈഡ് ലാമ്ബ് സ്ഥാപിക്കാം.” സാമന്ത കുറിക്കുന്നു.\n“ഘട്ടം 1: കൊക്കോപീറ്റ് ഉപയോഗിച്ച് ട്രേ നിറയ്ക്കുക. ഘട്ടം രണ്ട് വിത്തുകള് പാകുക, പിന്നീട് കൊക്കോപീറ്റ് പൂര്‍ണ്ണമായും നനയുന്നതുവരെ വെള്ളം തളിക്കുക. വീടിനകത്ത് തണുപ്പുള്ള സ്ഥലത്ത്, ജാലകത്തിനടുത്തായി ഈ ട്രേ സ്ഥാപിക്കുക.\nസൂര്യപ്രകാശം കുറവാണെങ്കില് നിങ്ങള്‍ക്ക് ഒരു ബെഡ്സൈഡ് ലാമ്ബ് ഉപയോഗിക്കാം.നാലു ദിവസം കഴിയുമ്ബോള് മുള വന്നത് കാണാം.\nഅഞ്ചാം ദിവസം ട്രേയുടെ കവര് നീക്കം ചെയ്ത് ദിവസവും ഒരു നേരം വെള്ളം തളിക്കുക. എട്ടാം ദിവസം മുതല് പതിനാലാം ദിവസം വരെ നിങ്ങളുടെ മൈക്രോ ഗ്രീനുകള് വിളവെടുക്കാം,” സാമന്ത പറയുന്നു.\nമരിക്കുകയാണെന്ന് തോന്നിപ്പോയി. അപ്പോള് ആരും എന്നെ ആശുപത്രിയിലെത്തിക്കാന് ഉണ്ടായിരുന്നില്ല. കുറേസമയത്തിന് ശേഷമാണ് ആശുപത്രിയിലെത്തിച്ചത്!\nബോളിവുഡ് കോമഡി ചിത്രം ‘കൂലി നമ്ബര് 1’ പുതിയ സ്റ്റിൽ പുറത്ത്!


'മരിച്ച' ഭാര്യയെ കാമുകനൊപ്പം പിടികൂടി ഭർത്താവ്, 'ശിക്ഷ' അനുഭവിച്ചത് ഏഴു വർഷം - Janayugom Online\nMarch 03, 2020, 3:08 pm\nഏഴുവർഷങ്ങൾക്ക് ശേഷം തന്റെ ഭാര്യയെ കൊന്ന കേസിൽ കുറ്റവിമുക്തനായിരിക്കുകയാണ് ഒഡീഷ ചൗലിയ ഗ്രാമത്തിലെ അഭയ സൂത്തര് എന്ന യുവാവ്. തന്റെ സ്വന്തമായ അന്വേഷണത്തിലൂടെയാണ് ഈ യുവാവ് തന്റെ നിരപരാധിത്വം തെളിയിച്ചത്. അഭയയുടെ ജീവിതം തന്നെ മാറ്റി മറിച്ചത് തന്റെ വിവാഹമായിരുന്നു. 2013 ഫെബ്രുവരിയിലാണ് സാമഗോള ഗ്രാമത്തിലെ ഇത്തിശ്രീ മൊഹറാന എന്ന യുവതിയെ അഭയ വധുവായി സ്വീകരിച്ചത്. വിവാഹം കഴിഞ്ഞ് രണ്ടു മാസത്തിന് ശേഷം അഭയയുടെ വീട്ടില് നിന്നും ഇത്തിശ്രീയെ കാണാതായി. എങ്ങോട്ട് പോയെന്നെറിയാതെ ഭാര്യ പോകാൻ സാധ്യതയുള്ള എല്ലായിടങ്ങളിലും അഭയ അന്വേഷിച്ചിരുന്നു. എന്നാൽ കണ്ടെത്താനായില്ല. അതോടെ പാത്കുര പോലീസ് സ്‌റ്റേഷനില് ഭാര്യയെ കാണാനില്ലെന്ന് പരാതിയും നല്‍കി.\nഎന്നാൽ പൊലീസ് കാര്യക്ഷമമായി അന്വേഷണം ഒന്നും തന്നെ നടത്തിയിരുന്നില്ല. ഇതിനിടെ തങ്ങളുടെ മകളെ അഭയ അപായപ്പെടുത്തിയതാണെന്ന തരത്തിലുള്ള അരോപണങ്ങളുമായി ഇത്തിശ്രീയുടെ മാതാപിതാക്കൾ രംഗത്തെത്തുക കൂടി ചെയ്തതോടെ സംഭവങ്ങൾ കൈവിട്ട് പോയി. സ്ത്രീധനത്തിന്റെ പേരിൽ മകളെ മർദ്ദിച്ചിരുന്നതായും മകളെ കൊലപ്പെടുത്തിയ ശേഷം മൃതദേഹം എവിടയോ മറവ് ചെയ്തതാണെന്നും മാതാപിതാക്കൾ ആരോപിച്ചു. അതോടെ പൊലീസ് അഭയെ അറസ്റ്റ് ചെയ്യുകയും കൊലക്കുറ്റം ചുമത്തി ജയിലിലാക്കുകയും ചെയ്തു. ഒരുമാസത്തോളമാണ് ചെയ്യാത്ത കുറ്റത്തിന് അഭയയ്ക്ക് ജയിൽവാസം അനുഭവിക്കേണ്ടി വന്നത്. എന്നാല് കൊല്ലപ്പെട്ടെന്ന് പറഞ്ഞ യുവതിയുടെ മൃതദേഹം കണ്ടെടുക്കാന് കഴിയാതെ വന്നതോടെ നിയമപോരാട്ടങ്ങള്‍ക്കൊടുവില് ഇയാൾക്ക് ജാമ്യം ലഭിച്ചു.\nഅന്നു മുതല് അഭയ തന്റെ നിരപരാധിത്വം തെളിയിക്കാനുള്ള പരിശ്രമത്തിലായിരുന്നു. ഭാര്യ പോകാൻ സാധ്യതയുള്ള എല്ലാ സ്ഥലങ്ങളിലും അഭയ നേരിട്ട് പോയി കാര്യങ്ങൾ തിരക്കി. അന്വേഷണം തുടങ്ങി വർഷം ഏഴ് കഴിഞ്ഞിട്ടും യാതൊരു തരത്തിലുള്ള തുമ്പും കണ്ടത്താനായില്ല. എന്നാൽ ഒഡീഷയിലെ പുരിയിലെ പിപിലി എന്ന സ്ഥലത്തുനിന്ന് എല്ലാവരും മരിച്ചെന്ന് വിശ്വസിച്ച തന്റെ ഭാര്യയെ അഭയ കണ്ടെത്തി. രാജീവ് ലോച്ചന് എന്നയാള്‍ക്കൊപ്പമാണ് അഭയ തന്റെ ഭാര്യയെ കണ്ടത്. ഉടന്‍തന്നെ പൊലീസില് വിവരമറിയിക്കുകയും പൊലീസെത്തി ഇരുവരെയും പിടികൂടി കഴിഞ്ഞദിവസം ഇരുവരെയും കോടതിയില് ഹാജരാക്കി.\nവിവാഹത്തിന് മുമ്പ് തന്നെ രാജീവ് ലോച്ചന് എന്നയാളുമായി ഇത്തിശ്രീ പ്രണയത്തിലായിരുന്നു. ഈ ബന്ധത്തെ വീട്ടുകാര് എതിര്‍ത്തതിനെ തുടര്‍ന്നായിരുന്നു അഭയ സൂത്തറുമായുള്ള വിവാഹം. എന്നാല് അതിനുശേഷവും കാമുകനുമായി ബന്ധം തുടര്‍ന്ന യുവതി ഇയാൾക്കൊപ്പം പോകുകയായിരുന്നു. ഏഴ് വര്‍ഷത്തോളം ഗുജറാത്തില് താമസിച്ച ഇരുവരും അടുത്തിടെയാണ് ഒഡീഷയില് തിരിച്ചെത്തിയത്. ഈ ബന്ധത്തില് രണ്ട് മക്കളുമുണ്ട്. പൊലീസ് തന്റെ ഭാര്യയെ കണ്ടെത്താന് ശ്രമിക്കാതിരുന്നപ്പോള് നിരപരാധിത്വം തെളിയിക്കേണ്ടത് തന്റെ ആവശ്യമായിരുന്നെന്നും ഇപ്പോൾ കുറ്റവിമുക്തനായതിൽ സന്തോഷവാനാണെന്നും അഭയ പ്രതികരിച്ചു. അതേസമയം, പൊലീസിന്റെ അനാസ്ഥയ്‌ക്കെതിരെയും ഒരാളെ കള്ളക്കേസില് പ്രതിയാക്കി പീഡിപ്പിച്ചതിനെതിരെയും ദേശീയ മനുഷ്യാവകാശ കമ്മീഷനെ സമീപിക്കുമെന്ന് സാമൂഹികപ്രവര്‍ത്തകനായ പ്രതാപ് ചന്ദ്ര മൊഹന്ദി അറിയിച്ചിട്ടുണ്ട്.\nEnglish Summary: After seven years husband found wife with her lover.\nരാജ്യത്ത് 16,326 പുതിയ കോവിഡ് രോഗികള്; 666 മരണം


മാവേലിക്കര മേഖലയിൽ 450 വീടുകളിൽ വെള്ളം കയറി : Deepika.com Nattu Visesham\nമാവേലിക്കര മേഖലയിൽ 450 വീടുകളിൽ വെള്ളം കയറി\nSaturday, October 16, 2021 9:46 PM IST\nമാവേലിക്കര: മഴ ശക്തമായി തുടരവേ വെള്ളപ്പൊക്ക ഭീഷണി ഉയരുന്നു. മാവേലിക്കര നഗരസഭ, ചെട്ടികുളങ്ങര, തഴക്കര, തെക്കേക്കര പഞ്ചായത്തുകളിലായി 450 വീടുകളിൽ വെള്ളം കയറി. നഗരസഭ അതിർത്തിയിൽ 60, ചെട്ടികുളങ്ങരയിൽ 350, തഴക്കര 25, തെക്കേക്കര 15 വീടുകളിൽ വെള്ളം കയറി. ഒട്ടേറെ വീടുകൾ വെള്ളപ്പൊക്ക ഭീഷണിയിലാണ്. നഗരസഭ അതിർത്തിയിൽ കണ്ടിയൂർ, കുരുവിക്കാട്, പ്രായിക്കര, സ്രാമ്പിക്കൽ ചിറ, തഴക്കര പഞ്ചായത്തിൽ വഴുവാടി, വെട്ടിയാർ, കുന്നം, ചെട്ടികുളങ്ങര പഞ്ചായത്തിലെ കരിപ്പുഴ വടക്ക്, ആച്ചംവാതുക്കല്, കോഴിപ്പാലം, മറ്റം വടക്ക്, കണ്ണമംഗലം, വടക്കേത്തുണ്ടം ഭാഗങ്ങളിലാണു ദുരിതം കൂടുതല്.\nകോഴിപ്പാലം ഭാഗത്തു റോഡുകൾ പൂർണമായി വെള്ളത്തിലാണ്. പ്രായിക്കര അമ്പാടിയിൽ കെ.ജെ.മോഹനൻപിള്ളയുടെ വീടിന്‍റെ സംരക്ഷണ ഭിത്തി അച്ചൻകോവിലാറ്റിലേക്കു ഇടിഞ്ഞു വീണു. മാവേലിക്കര കണ്ടിയൂർ കുരുവിക്കാട് കളത്തിൽ നടരാജന്‍റെ വീടിന്‍റെ അടുക്കള ഭാഗം മഴയിൽ തകർന്നു വീണു. തഴക്കര വെട്ടിയാർ തുണ്ടിത്തറയിൽ കുഞ്ഞച്ചന്റെ വീടിനോടു ചേർന്നുള്ള കിണർ ഇടിഞ്ഞു താണു. അച്ചന്‍കോവിലാറ്റില് ജലനിരപ്പുയര്‍ന്നതിനെ തുടര്‍ന്നാണു തീരത്തെ വീടുകളുടെ മുറ്റത്തു വെളളം കയറിയത്. ആറ്റിലൂടെ കിഴക്കന് വെളളത്തിന്‍റെ ഒഴുക്കു ശക്തമായി തുടരുകയാണ്. മറ്റം വടക്ക് കീച്ചേരില് കടവ് വെളളത്തില് മുങ്ങിയ നിലയിലാണ്.\nകോഴിപ്പാലം-കീച്ചേരില് കടവ് റോഡിലും കരിപ്പുഴ-ആച്ചംവാതുക്കല് റോഡിലും മുട്ടൊപ്പം വെളളമുയര്‍ന്നതിനെ തുടര്‍ന്ന് ഇതുവഴിയുളള വാഹനഗതാഗതം തടസപ്പെട്ടു. കരിപ്പുഴ പാലത്തിനു വടക്കു കരിപ്പുഴ തോട് കരകവിഞ്ഞൊഴുകുകയാണ്. ഇവിടെ റോഡും വെളളത്തില് മുങ്ങിയതോടെ പുറംലോകത്ത് നിന്ന് ഒറ്റപ്പെട്ട നിലയിലാണ്. അച്ചൻകോവിലാറിന്‍റെ തീരത്തുള്ള ഏഴുവില്ലേജുകളിൽ അതീവജാഗ്രതയാണു പുലർത്തുന്നത്. തഴക്കരയിൽ വെള്ളം കയറിയ വീടുകളിൽ എം.എസ്.അരുൺകുമാർ എംഎൽഎ സന്ദർശനം നടത്തി.


സെവന്‍സ് കിരീടം യങ് ഷൂട്ടേര്‍സ് എഫ്‌സിക്ക്\nTue Jul 05 2022 03:48:52 GMT+0530 (India Standard Time)\nഅത്യന്തം ആവേശം നിറഞ്ഞ ഫൈനല് മത്സരത്തില് മുഹമ്മദ് നേടിയ ഒരു ഗോളിന് സിയസ്‌കോ എഫ്‌സിയെ കീഴടക്കിയാണ് കിരീടം നേടിയത്.\nBY MTP10 April 2019 10:15 AM GMT\nMTP10 April 2019 10:15 AM GMT\nമിശ്രിഫ്: കെഫാക്ക് സീസണ് ഏഴിലെ പ്രഥമ ഓള് ഇന്ത്യ മാസ്‌റ്റേഴ്‌സ് സെവന്‍സ് കിരീടം യങ് ഷൂട്ടേര്‍സ് എഫ്‌സി സ്വന്തമാക്കി. അത്യന്തം ആവേശം നിറഞ്ഞ ഫൈനല് മത്സരത്തില് മുഹമ്മദ് നേടിയ ഒരു ഗോളിന് സിയസ്‌കോ എഫ്‌സിയെ കീഴടക്കിയാണ് കിരീടം നേടിയത്. സെമിഫൈനലില് ഫഹാഹീല് ബ്രദേഴ്‌സിനെ എതിരില്ലാത്ത ഒരു ഗോളിന് പരാജയപ്പെടുത്തിയാണ് യങ് ഷൂട്ടേര്‍സ് ഫൈനലില് എത്തിയത് .\nരണ്ടാം സെമിഫൈനലില് സിയസ്‌കോ എഫ്‌സി ഷൂട്ട്ഔട്ടില് സ്പാര്‍ക്‌സ് എഫ്‌സിയെ തോല്‍പ്പിച്ചാണ് ഫൈനലില് കടന്നത്. ലൂസേഴ്‌സ് ഫൈനലില് ഫഹാഹീല് ബ്രദേഴ്‌സിനെ പരാജയപ്പെടുത്തി സ്പാര്‍ക്‌സ് എഫ്‌സി മൂന്നാം സ്ഥാനം നേടി. ടൂര്‍ണമെന്റിലെ മികച്ച താരമായി ശാഹുല് (യങ് ഷൂട്ടേര്‍സ്), മികച്ച ഗോള് കീപ്പറായി ജോസ് (സിയസ്‌കോ ), ടോപ് സ്‌കോറായി ബിപിന് (സ്പാര്‍ക്‌സ് ) എന്നിവരെയും തിരഞ്ഞെടുത്തു. വിജയികള്‍ക്കുള്ള ട്രോഫികള് കെഫാക് പ്രസിഡന്റ് ടി വി സിദ്ധിഖ്, സെക്രട്ടറി വി എസ് നജീബ് തുടങ്ങിയവര് സമ്മാനിച്ചു.


പുറംലോകവുമായി ബന്ധമില്ലാതെ 173 ദിവസങ്ങള്: ഉമര് അബ്ദുല്ലയുടെ കോലം പറയും കശ്മീരിന്റെ അവസ്ഥ • Suprabhaatham\nJanuary 25, 2020 | 7:00 pm IST\n#370gaya #Article370jammu kashmiromar abdulla\nഎന്തിനാണെന്ന് പോലും പറയാതെ അടച്ചിട്ട് 173 ദിവസങ്ങള് പിന്നിടുന്നു. ജമ്മു കശ്മീരിലെ ഓരോരുത്തരുടെയും അവസ്ഥ വിളിച്ചുപറയും, മുന് മുഖ്യമന്ത്രി ഉമര് അബ്ദുല്ലയുടെ പുതിയ ചിത്രം. 370-ാം വകുപ്പ് റദ്ദാക്കുന്നതിന്റെ ഭാഗമായി ഓഗസ്റ്റ് അഞ്ച് മുതല് തടങ്കലിലാണ് ഉമര് അബ്ദുല്ല.\nജരാനര ബാധിച്ച നീണ്ട കട്ടിത്താടിയും വച്ച് വൂളന് തൊപ്പിയും ധരിച്ച് മഞ്ഞുതുള്ളികള് വീഴുന്ന ചിത്രമാണ് ഉമര് അബ്ദുല്ലയുടേതായി പുറത്തുവന്നിരിക്കുന്നത്.\nകഴിഞ്ഞ ഒക്ടോബറിലും ഉമര് അബ്ദുല്ലയുടെ ഒരു ചിത്രം പുറത്തുവന്നിരുന്നു. നേരത്തെ ക്ലീന് ഷേവിലായിരുന്ന ഉമര് അബ്ദുല്ല അന്നേരം ചെറു താടിയോടെയാണ് പ്രത്യക്ഷപ്പെട്ടത്. ഇപ്പോഴിതാ താടി പൂര്‍ണമായി വളര്‍ന്നിരിക്കുന്ന ചിത്രവും പുറത്തുവന്നു.\nതടങ്കലില് നിന്ന് പുറത്താകുന്നതു വരെ താടി വടിക്കില്ലെന്ന് ഉമര് അബ്ദുല്ലയുടെ കുടുംബം അറിയിച്ചു. കശ്മീരിന്റെ അവസ്ഥ തന്റെ രൂപത്തിലൂടെ പുറംലോകത്തെ അറിയിക്കാമെന്നായിരിക്കും അദ്ദേഹം ഉദ്ദേശിക്കുന്നുണ്ടാവുക.\nമാര്‍ച്ചില് 50 വയസ് തികയാനിരിക്കുകയാണ് നാഷണല് കോണ്‍ഫറന്‍സ് നേതാവായ ഉമര് അബ്ദുല്ലയ്ക്ക്. അതിനിടെ ചിത്രം സോഷ്യല് മീഡിയയില് വ്യാപകമായി പ്രചരിക്കുന്നുണ്ട്. ആറു മാസക്കാലമാണ് തടങ്കലിലെങ്കിലും 30 വര്‍ഷം പിന്നിട്ട പോലെയാണ് തോന്നുന്നതെന്ന് ഒരാള് ട്വീറ്റ് ചെയ്തിരിക്കുന്നു.


Monday 11 December 2017 1:20 pm IST\nതിരുവനന്തപുരം: ഓഖി ചുഴലിക്കാറ്റ് മുന്നറിയിപ്പ് നല്‍കുന്നതില് തികഞ്ഞ അനാസ്ഥ ഉണ്ടായെന്ന് ആര്‍ച്ച് ബിഷപ്പ് ഡോ.എം സൂസപാക്യം. മനഃപൂര്‍വം ആരെങ്കിലും പ്രവര്‍ത്തിച്ചുവെന്ന് കരുതുന്നില്ല. അടിയന്തരമായി പ്രവര്‍ത്തിച്ചെങ്കില് ഇത്രയും ജീവഹാനി ഉണ്ടാകുമായിരുന്നില്ലെന്നും സൂസപാക്യം പറഞ്ഞു.\nസഭയെ കൂടി വിശ്വാസത്തില് എടുത്ത് പുനരിധിവാസ പക്കേജ് സംസ്ഥാന സര്‍ക്കാര് പുനഃപരിശോധിക്കണം. മുഖ്യമന്ത്രി കൊച്ചിയില് പറഞ്ഞ കാര്യം ആത്മാര്‍ത്ഥമായി നടപ്പാക്കുമെന്ന് കരുതുന്നുവെന്നും ആര്‍ച്ച് ബിഷപ്പ് പറഞ്ഞു. മത്സ്യതൊഴിലാളികളുടെ രാജ്ഭവന് മാര്‍ച്ച് ഉദ്ഘാടനം ചെയ്ത് സംസാരിക്കുകയായിരുന്നു അദ്ദേഹം.\nകാണാതായ മുഴുവന് പേരെയും കണ്ടെത്തുക, ദുരന്തനിവാരണ പാക്കേജിലെ അപാകതകള് പരിഹരിക്കുക തുടങ്ങിയ ആവശ്യങ്ങളുന്നയിച്ചാണ് മാര്‍ച്ച്.\nലത്തീന് സഭയുടെ രാജ്‌ഭവന് മാര്‍ച്ച് തുടങ്ങി


Emalayalee.com - കോതമംഗലം മാര് ബസേലിയസ് ആശുപത്രിയിലെ നഴ്സുമാരുടെ സമരം തുടരുന്നു\nകോതമംഗലം മാര് ബസേലിയസ് ആശുപത്രിയിലെ നഴ്സുമാരുടെ സമരം തുടരുന്നു\nnursing ramgam 20-Jun-2012\nകൊച്ചി: മിനിമം വേതനം നല്‍കാത്ത ആശുപത്രികളെ പ്രവര്‍ത്തിപ്പിക്കാന് അനുവദിക്കില്ളെന്ന് തൊഴില് മന്ത്രി ആവര്‍ത്തിക്കുമ്പോഴും കോതമംഗലം മാര് ബസേലിയസ് ആശുപത്രിയിലെ നഴ്സുമാരുടെ സമരം തുടരുന്നു. സ്ഥിര നിയമനം, മിനിമം വേതനം ആവശ്യങ്ങള് ഉന്നയിച്ച് ഇന്ത്യന് നഴ്സസ് അസോസിയേഷന് തുടങ്ങിയ സമരം 57 ദിവസം പിന്നിട്ടു. 120 നഴ്സുമാരാണ് സമര രംഗത്തുള്ളത്.\nസമരം തീര്‍ക്കാന് കലക്ടറുടെയും തൊഴില് വകുപ്പ് ഉദ്യോഗസ്ഥരുടെ നേതൃത്വത്തില് 20 തവണ ചര്‍ച്ച നടത്തിയെങ്കിലും തീരുമാനമായില്ല. മാനേജ്മെന്‍റിന്‍െറ കടുംപിടിത്തം മൂലമാണ് ചര്‍ച്ച പരാജയപ്പെടുന്നതെന്ന് നഴ്സുമാര് ആരോപിക്കുമ്പോള് സമരം അനാവശ്യമാണെന്ന നിലപാടിലാണ് മാനേജ്മെന്‍റ്. ഏപ്രില് 24ന് ആരംഭിച്ച സമരം തീര്‍പ്പാക്കാന് സര്‍ക്കാറോ തൊഴില് വകുപ്പോ ഗൗരവ ഇടപെടല് നടത്താത്തത് വിമര്‍ശ വിധേയമായിട്ടുണ്ട്. അതിനിടെ, സമരം ശക്തിപ്പെടുത്തുന്നതിന്‍െറ ഭാഗമായി സമര സഹായ സമിതി ശനിയാഴ്ച മുതല് ആശുപത്രിക്ക് മുന്നില് പന്തല്‍കെട്ടി പൊതുജനങ്ങളുടെ നേതൃത്വത്തില് അനിശ്ചിതകാല ഉപവാസം സംഘടിപ്പിക്കുമെന്ന് അസോസിയേഷന് ഭാരവാഹികള് വാര്‍ത്താസമ്മേളനത്തില് അറിയിച്ചു.\nആശുപത്രി ഹോസ്റ്റലില് താമസിക്കുന്ന നഴ്സുമാരെ മാനേജ്മെന്‍റ് അന്യസംസ്ഥാന തൊഴിലാളികളെ ഉപയോഗിച്ച് ഭീഷണിപ്പെടുത്തി പുറത്താക്കാന് ശ്രമിക്കുകയാണ്. തൊഴില്‍മന്ത്രി ഷിബു ബേബി ജോണ് അടക്കമുള്ളവര്‍ക്ക് ഇതുസംബന്ധിച്ച പരാതി നല്‍കിയിട്ടും നടപടി സ്വീകരിച്ചില്ല. സമരം വര്‍ഗീയവത്കരിക്കാന് ആശുപത്രി അധികൃതര് ശ്രമിക്കുന്നതായും നഴ്സുമാര് ആരോപിച്ചു. സമരം നടത്തിയവരെ അക്രമിച്ച കേസില് പൊലീസ് പ്രതികളെ പിടികൂടുന്നില്ല. നഴ്സുമാരുടെ ടോയ്ലറ്റില് ഒളികാമറ സ്ഥാപിച്ച സംഭവത്തിലും കുറ്റക്കാരെ പിടികൂടാതെ പൊലീസ് അനാസ്ഥ തുടരുകയാണ്. പൊലീസിന്‍െറ ഒത്തുകളി അവസാനിപ്പിക്കണമെന്നാവശ്യപ്പെട്ട് ശനിയാഴ്ച കോതമംഗലം പൊലീസ് സ്റ്റേഷനിലേക്ക് മാര്‍ച്ച് സംഘടിപ്പിക്കുമെന്നും ഇവര് പറഞ്ഞു. ന്യായമായ ആവശ്യങ്ങള് ഉന്നയിച്ച് നഴ്സുമാര് നടത്തുന്ന സമരം അടിച്ചമര്‍ത്താനാണ് മാനേജ്മെന്‍റിന്‍െ ശ്രമം. ഈ സാഹചര്യത്തിലാണ് നാട്ടുകാരുടെ നേതൃത്വത്തില് സമര സഹായ സമിതി രൂപവത്കരിച്ചത്.\nസംസ്ഥാനത്തെ മറ്റ് ആശുപത്രികളില് നടന്ന സമരം ചര്‍ച്ചയിലൂടെ ഒത്തുതീര്‍ക്കാന് എല്ലാ മാനേജ്മെന്‍റുകളും ശ്രമിച്ചപ്പോള് ബസേലിയോസ് അധികൃതര് നിഷേധാത്മക നിലപാടാണ് സ്വീകരിക്കുന്നത്. നിലവില് ദിവസ വേതനാടിസ്ഥാനത്തില് രജിസ്ട്രേഷന് ഇല്ലാത്ത നഴ്സുമാരെയും നഴ്സിങ് വിദ്യാര്‍ഥികളെയും ഉപയോഗിച്ചാണ് ആശുപത്രി പ്രവര്‍ത്തിക്കുന്നതെന്ന് ഇന്ത്യന് നഴ്സസ് അസോസിയേഷന് ജില്ലാപ്രസിഡന്‍റ് ജിബിന് ജോണ്,ലിന്‍സി, ഹാരിസ് രമ്യ എന്നിവര് വാര്‍ത്താസമ്മേളനത്തില് പറഞ്ഞു.


തൂലികയിൽ വിരിഞ്ഞ ജ്ഞാനവിലാസം – SUNNIVOICE | FORTNIGHTLY\nHome / 2018 / 2018 JUL 01 / തൂലികയിൽ വിരിഞ്ഞ ജ്ഞാനവിലാസം\nകേരളീയ ഉലമാക്കൾക്കിടയിൽ നിരവധി സവിശേഷതകൾ കൊണ്ട് വ്യത്യസ്തനാണ് കോടമ്പുഴ ബാവ മുസ്‌ലിയാർ. വൈയക്തിക ജീവിതത്തെ എത്ര കൃത്യതയോടെയും സൂക്ഷ്മതയോടെയുമാണ് ഈ പണ്ഡിതൻ ചിട്ടപ്പെടുത്തിയിരിക്കുന്നതെന്ന് ബോധ്യപ്പെടാൻ അദ്ദേഹത്തിന്റെ റൂമിനകത്ത് പതിച്ച ‘കുറച്ചു സംസാരിക്കുക. സമയം വിലപ്പെട്ടതാണ്, നിങ്ങളുടേതും നമ്മുടേതും’ എന്ന അറിയിപ്പു മാത്രം മതി. ഉസ്താദിന്റെ ഓരോ നിമിഷത്തിനും വലിയ മൂല്യമുണ്ടെന്ന് ഇന്നു വരെ പുറത്തിറക്കിയ കനപ്പെട്ട ഗ്രന്ഥങ്ങളിലൂടെ അനുവാചകർക്ക് മനസ്സിലാക്കാൻ കഴിയും. ഇങ്ങനെ പിശുക്കിപ്പിശുക്കി സമയം ചെലവിട്ടതു കൊണ്ടാണ് കേരളത്തിൽ ഇത്തരമൊരു ഗ്രന്ഥകാരൻ സമുദായത്തിന് തിലകക്കുറിയായി ഉണ്ടായതെന്ന് മനസ്സിലാക്കുക. ഉസ്താദിന്റെ രചനകളെ അടിസ്ഥാനപ്പെടുത്തി നടത്തിയ അഭിമുഖത്തിന്റെ പ്രസക്ത ഭാഗങ്ങൾ വായിക്കാം.\nകേരളീയ ഉലമാക്കൾക്കിടയിൽ ഉസ്താദിനെ വ്യതിരിക്തനാക്കുന്ന ഒന്നാണ് ഉസ്താദിന്റെ രചനാ വൈഭവം. രചനാ രംഗത്ത് ഉസ്താദിനെ സ്വാധീനിച്ച ഘടകം?\nചോദ്യത്തിനു മറുപടി പറയും മുമ്പ്, അതിലെ രണ്ടു പരാമർശങ്ങളോടു വിയോജിക്കുന്നു. ഒന്ന്, ഞാൻ പണ്ഡിതന്മാരുടെ കൂട്ടത്തിൽ എണ്ണപ്പെടാവുന്ന ഒരാളല്ല, പണ്ഡിതന്മാരുടെ ഒരു എളിയ സേവകൻ മാത്രമാണ്. രണ്ട്, ഞാൻ പറയത്തക്ക രചനാ വൈഭവമുള്ളയാളല്ല. അല്ലാഹുവിന്റെ അനുഗ്രഹത്താൽ ചിലതൊക്കെ എഴുതുവാനും അതിനു പണ്ഡിതന്മാരുടെ അംഗീകാരം നേടുവാനും സാധിച്ചുവെന്നു മാത്രം.\nഇനി ചോദ്യത്തിനു മറുപടി പറയാം. പ്രേരണയും സമ്മർദവുമാണ് ഈ രംഗത്തേക്ക് കടന്നുവരുന്നതിനു സാഹചര്യം സൃഷ്ടിച്ചത്. അങ്ങനെ എഴുതിയ സൃഷ്ടികൾക്ക് സമൂഹത്തിൽ നിന്നും പണ്ഡിതന്മാരിൽ നിന്നും കിട്ടിയ അംഗീകാരം രചന തുടരുന്നതിനും അതിൽ പ്രതിപത്തി വർധിക്കുന്നതിനും കാരണമായി വർത്തിച്ചു.\nമറ്റു പ്രബോധന മാധ്യമങ്ങൾക്കിടയിൽ രചനക്കുള്ള പ്രാധാന്യമെന്താണ്? പ്രഭാഷണത്തേക്കാൾ എഴുത്തിന് സ്ഥാനമുണ്ടെന്ന് കരുതുന്നുണ്ടോ?\nക്ലാസ്സിനും പ്രസംഗത്തിനും പരിമിതികളുണ്ട്. അതിനു മുമ്പിൽ ശ്രോതാക്കൾ വേണം. നമ്മുടെ സൗകര്യവും ശ്രോതാക്കളുടെ സൗകര്യവും പരിഗണിക്കണം. എന്നാൽ തന്നെ അതു പരിമിതമായ ആളുകൾക്ക് പരിമിതമായ സമയത്തേക്ക് മാത്രമേ പ്രയോജനപ്പെടുകയുള്ളൂ. പക്ഷേ എഴുത്തിന് ഈ പരിമിതികളില്ല. അതു കാല ദേശ പരിധിയില്ലാതെ കൂടുതൽ പേർക്ക് പ്രയോജനപ്പെടും. മാത്രമല്ല, അതിനു ശാശ്വത സ്വഭാവമോ ദീർഘകാല സ്വഭാവമോ ഉണ്ടാവുകയും ചെയ്യും.\nഉസ്താദിന്റെ ആദ്യ രചന ഏതാണ്? ഏതു വിഷയത്തിലായിരുന്നു അത്?\nചില പ്രാദേശിക സംഘടനകളുടെ ആവശ്യപ്രകാരം എഴുതിയ കൊച്ചുകൃതികളോ ലഘുലേഖകളോ ആണ് ആദ്യകാല രചനകൾ. ‘ഇസ്‌ലാമിക ദാമ്പത്യ വിജ്ഞാന സംഗ്രഹം, മഖ്ബറയിലെ ആചാരങ്ങൾ തെറ്റും ശരിയും,’നീ എങ്ങോട്ട്, മുന്നൂറു വർഷത്തെ ദീർഘ നിദ്ര, ‘ലോകഗുരു പോലുള്ളവ ആയിനത്തിൽ പെടുന്നു. പ്രാദേശിക സംഘടനകളുടെ ആവേശം ചായക്കോപ്പയിലെ കൊടുങ്കാറ്റും അവരുടെ പ്രസാധനം ജലകുമിളയുമായിരിക്കും. അതു കൊണ്ടു തന്നെ ഇവയ്‌ക്കൊന്നും പുനഃപ്രസാധനമുണ്ടായിരുന്നില്ല. ഫാറൂഖ് കോളേജ് എസ് എസ് എഫ് യൂണിറ്റ് പുറത്തിറക്കിയ ഒരു പ്രസിദ്ധീകരണത്തിലേക്ക് വന്ദ്യ സ്‌നേഹിതൻ ഒ.എം തരുവണ ആവശ്യപ്പെട്ടതനുസരിച്ച് എഴുതിയ കാരുണ്യത്തിന്റെ മതം എന്നതാണ് ഒന്നാമത്തെ ലേഖനം. അന്ത്യപ്രവാചകരുടെ പ്രവചനങ്ങൾ എന്ന കൃതിയാണ് പ്രസിദ്ധീകൃതമായതും നിലനിന്നതുമായ ഒന്നാമത്തെ ഗ്രന്ഥം. ഈ കൃതി ആദ്യമായി സ്വന്തമായും രണ്ടാമതായി പൊട്ടച്ചിറ അൻവരിയ്യ കോളേജിലെ വിദ്യാർത്ഥി സമാജവും പിന്നീട് എസ് വൈ എസ് സ്റ്റേറ്റ് കമ്മറ്റിയും പ്രസിദ്ധീകരിച്ചു. ഇപ്പോൾ ദാറുൽ മആരിഫ് പബ്ലിക്കേഷനാണ് ഇതു പ്രസിദ്ധീകരിക്കുന്നത്.\nഉസ്താദിനെ രൂപപ്പെടുത്തുന്നതിൽ പഠനകാലത്തിന് നിസ്തുല പങ്കുണ്ടല്ലോ. പഠന കാലത്തെ കുറിച്ചുള്ള സ്മരണകൾ?\nആദ്യ പഠനം, മാവൂർ പാറമ്മൽ ജുമാമസ്ജിദിൽ വന്ദ്യപിതാവ് കളത്തിങ്ങൽ മുഹമ്മദ് മുസ്‌ലിയാരുടെ ദർസിലായിരുന്നു. മകൻ- ശിഷ്യൻ എന്ന പരിഗണന കൂടിയുള്ളത് കൊണ്ട് ആ അഞ്ചുവർഷക്കാലത്തെ ശിക്ഷണം ഭാവി ജീവിതത്തിലേക്കും ഉപരി പഠനത്തിലേക്കും വലിയ വെളിച്ചം നൽകി. 1960 മുതൽ 65 വരെയാണ് പിതാവിന്റെ ദർസിൽ പഠിച്ചത്. 1965 മുതൽ 71 വരെ വാഴക്കാട് ദാറുൽ ഉലൂമിലായിരുന്നു പഠനം. എന്നാൽ അസുഖം നിമിത്തം 67, 68 വർഷങ്ങളിൽ നാട്ടിൽ താമസിക്കേണ്ടി വന്നു. തദവസരത്തിൽ രണ്ടു വർഷം കോടമ്പുഴ ജുമാമസ്ജിദിൽ പെരുമുഖം മേടപ്പിൽ ബീരാൻകോയ മുസ്‌ലിയാരുടെ ദർസിൽ ചേർന്നു. 69 മുതൽ 71 വരെ വീണ്ടും വാഴക്കാട്ടു തന്നെ പഠനം തുടർന്നു. ദർസിലും കോളേജിലും മാറിമാറി പഠിക്കാനവസരം ലഭിച്ചതുകൊണ്ട് രണ്ടു സാഹചര്യങ്ങളും അനുഭവിച്ചറിയാൻ സാധിച്ചു. ഈ അനുഭവം പിന്നീട് അധ്യാപന സേവനത്തിലേക്കും സ്ഥാപന നടത്തിപ്പിലേക്കും വലിയ മുതൽകൂട്ടായിത്തീർന്നു.\nവൈജ്ഞാനികമായി നിരവധി സവിശേഷതകളുള്ള കലാലയമായിരുന്നല്ലോ ദാറുൽ ഉലൂം അറബിക് കോളേജ്. അവിടെ ചെലവഴിച്ച കാലഘട്ടത്തെ എങ്ങനെ ഓർക്കുന്നു? അന്നു ദാറുൽ ഉലൂം സ്വീകരിച്ചിരുന്ന പാഠ്യരീതികളെന്തൊക്കെയാണ്?\nകേരളത്തിലെ പേരുകേട്ട മഹാപണ്ഡിതന്മാരും ഗുരുവര്യന്മാരും അധ്യയനവും അധ്യാപനവും നടത്തിയിട്ടുള്ള ഒരു മഹാസ്ഥാപനമാണ് വാഴക്കാട് ദാറുൽ ഉലൂം. അന്ന് കോളേജിന് മദ്രസ എന്നും പ്രിൻസിപ്പാളിന് സ്വദർ മുദരിസ് എന്നുമാണ് പറഞ്ഞിരുന്നത്. അതുകൊണ്ട് എന്റെ പഠനകാലത്ത് ഈ സ്ഥാപനം ദാറുൽ ഉലൂം മദ്രസ എന്ന പേരിലും പണ്ഡിത നായകനായിരുന്ന ഖാതിമതുൽ മുഹഖിഖീൻ കണ്ണിയത്ത് അഹ്മദ് മുസ്‌ലിയാർ സ്വദർ മുദരിസ് എന്ന പേരിലുമായിരുന്നു അറിയപ്പെട്ടിരുന്നത്. കണ്ണിയത്ത് ഉസ്താദ് അടക്കം അഞ്ചു ഗുരുനാഥന്മാരായിരുന്നു അവിടെ അന്ന് അധ്യാപനം നടത്തിയിരുന്നത്. മുത്വവ്വൽ കോഴ്‌സ് വരെ പഠിക്കാനുള്ള എല്ലാ സൗകര്യവുമുണ്ടായിരുന്നു. എന്നാൽ ഇഷ്ടമുള്ള ഗുരുനാഥന്റെ സമീപം തനിക്കാവശ്യമുള്ള കിതാബ് പഠിക്കാമായിരുന്നു. പഠനത്തിന് കാല പരിധിയുണ്ടായിരുന്നുമില്ല. ഫൈനൽ വിദ്യാർത്ഥികളായിരുന്നു ശൈഖുനാ കണ്ണിയത്ത് ഉസ്താദിന്റെ ക്ലാസിൽ പഠിച്ചിരുന്നത്. ഒരുപക്ഷേ കേരളത്തിലെ അന്നത്തെ ഏറ്റവും വലിയ ഇസ്‌ലാമിക് ലൈബ്രറിയായിരുന്നു ദാറുൽ ഉലൂം കുതുബ് ഖാന എന്നു പറയാം. വിവിധ വിജ്ഞാന ശാഖകളിലുള്ള കിതാബുകളും അവയുടെ വ്യാഖ്യാന ഗ്രന്ഥങ്ങളും അവിടെ ലഭ്യമായിരുന്നു. കക്ഷിഭേദമന്യേ ഗ്രന്ഥ പാരായണത്തിനു വേണ്ടി കേരളത്തിന്റെ വിവിധ ഭാഗങ്ങളിൽ നിന്നുള്ള പല പണ്ഡിതന്മാരും അവിടെ വന്നു ദിവസങ്ങളോളം താമസിക്കാറുണ്ടായിരുന്നു. വാഴക്കാട് ദാറുൽ ഉലൂമിൽ പഠിച്ചാൽ ഒന്നും നേടിയില്ലെങ്കിലും കുറേ കിതാബുകളുടെ പേരുകളെങ്കിലും പരിചയിക്കാം എന്ന് ഒരു പണ്ഡിതൻ തന്റെ മകനോട് പറഞ്ഞത് ഞാനിപ്പോഴും ഓർക്കുന്നു.\nകേരളത്തിന്റെ മിക്ക ഭാഗങ്ങളിലും ഏകാധ്യാപക സിസ്റ്റത്തിലുള്ള പള്ളി ദർസുകൾ നിലനിന്നിരുന്ന കാലത്ത് നിരവധി അധ്യാപകരുടെ സാന്നിധ്യവും വിദ്യാർത്ഥികളുടെ ആധിക്യവും കൊണ്ട് ധന്യമായ സ്ഥാപനമായിരുന്നു വാഴക്കാട് ദാറുൽ ഉലൂം. പ്രസംഗ പരിശീലനത്തിന് പ്രത്യേക വേദികളും എഴുത്ത് പരിശീലനത്തിന് പ്രബന്ധ രചന, കൈയെഴുത്ത് മാസിക എന്നിവയുമുണ്ടായിരുന്നു. ധാരാളം പണ്ഡിതന്മാരെയും പ്രസംഗകരെയും എഴുത്തുകാരെയും ആ മഹത് സ്ഥാപനം വാർത്തെടുത്തു. മികവുറ്റ പണ്ഡിതന്മാരുടെ തണലിൽ കഴിവുറ്റ വ്യക്തിത്വങ്ങൾക്കിടയിൽ കഴിഞ്ഞ അനുഭവം ഭാവി ജീവിതത്തിലേക്ക് ഒരു വിലപ്പെട്ട സമ്പത്ത് തന്നെയായിരുന്നു.\nദാറുൽ ഉലൂമിൽ കണ്ണിയത്ത് ഉസ്താദായിരുന്നല്ലോ പ്രധാനാധ്യാപകൻ. അദ്ദേഹവുമായി അടുത്ത് ബന്ധപ്പെടാൻ സാധിച്ചിരുന്നോ?\nപണ്ഡിത ലോകത്തെ മുടിചൂടാമന്നനായിരുന്ന കണ്ണിയത്ത് ഉസ്താദിന്റെ മഹനീയ സാന്നിധ്യമായിരുന്നു എന്നെ ദാറുൽ ഉലൂമിലേക്ക് ആകർഷിച്ചതു തന്നെ. പ്രവേശനത്തിന് എന്നെ ഇന്റർവ്യൂ നടത്തിയത് കണ്ണിയത്ത് ഉസ്താദായിരുന്നു. കോടമ്പുഴ എന്നായിരുന്നു ഉസ്താദ്’എന്നെ വിളിച്ചിരുന്നത്. ഉസ്താദ് പഠിപ്പിക്കുന്ന വിഷയങ്ങൾ അദ്ദേഹം തന്നെയാണ് പരീക്ഷ നടത്താറുള്ളത്. വാല്വേഷൻ വളരെ കൃത്യമായിരിക്കും. ഒരാൾ സഹായത്തിനുണ്ടായിരിക്കുമെന്ന് മാത്രം. പല വിഷയത്തിലും നൂറ് മാർക്ക് ലഭിച്ച അനുഭവമുണ്ട്. 1971-ൽ കേരളാ വഖ്ഫ് ബോർഡ് ഏറ്റവും കൂടുതൽ മാർക്കുള്ള ഫൈനൽ വിദ്യാർത്ഥികൾക്ക് സ്‌കോളർഷിപ്പ് പ്രഖ്യാപിച്ചപ്പോൾ ദാറുൽ ഉലൂമിൽ കണ്ണിയത്ത് ഉസ്താദ് വിനീതന്റെ പേരാണ് നിർദേശിച്ചത്. സ്‌കോളർഷിപ്പ് ലഭിച്ചതിലുപരിയായി കണ്ണിയത്ത് ഉസ്താദിന്റെ തൃക്കരത്തിൽ നിന്ന് അത് ഏറ്റുവാങ്ങാൻ കഴിഞ്ഞുവെന്നതാണ് എന്നെ ഏറെ സന്തോഷിപ്പിച്ചത്. സനദും സർട്ടിഫിക്കറ്റും നൽകുന്ന സമ്പ്രദായമില്ലാതിരുന്ന ദാറുൽ ഉലൂമിൽ നിന്ന് ഉസ്താദിന്റെ നാമനിർദേശ പ്രകാരം അവിടുത്തെ തൃക്കൈ കൊണ്ട് ലഭിച്ച ആ ഉപഹാരം ഒരു സനദും ഇജാസത്തും ആയിരുന്നുവെന്ന് പറയാം.\nവിദ്യാർത്ഥികളുടെ കഴിവുകൾ പരിപോഷിപ്പിക്കാൻ വേണ്ടത് ഉസ്താദ് ചെയ്യുമായിരുന്നു. ഫത്‌വആവശ്യപ്പെട്ട് ചോദ്യങ്ങൾ വന്നാൽ ഇഷ്ടപ്പെട്ട മുതിർന്ന വിദ്യാർത്ഥികളെ ഏൽപ്പിച്ച് ഫത്‌വ എഴുതാൻ കൽപ്പിക്കും. ഉത്തരം വായിച്ചു കേട്ട ശേഷം ശരിയെങ്കിൽ ഒപ്പുവെച്ച് ചോദ്യകർത്താക്കൾക്കു നൽകും. ഇങ്ങനെ പല ഫത്‌വകളും എഴുതാനും അവയ്ക്ക് അംഗീകാരം വാങ്ങാനും വിനീതനും അവസരമുണ്ടായിട്ടുണ്ട്. അല്ലാഹു മഹാനവർകളുടെയും മറ്റു ഉസ്താദുമാരുടെയും പദവികൾ ഉയർത്തിക്കൊടുക്കട്ടെ.\nബാവ മുസ്‌ലിയാർ എന്നാണല്ലോ ഉസ്താദിനെ സുന്നീസമൂഹം വിളിക്കുന്നത്. മതരംഗത്ത് ഡിഗ്രിയെടുക്കാതിരിക്കാൻ വല്ല കാരണവും?\nമുസ്‌ലിയാർ എന്ന പേരിനു വാസ്തവത്തിൽ എന്നെപ്പോലെയുള്ളവർ അർഹരല്ല. അതിനു രണ്ടു കാരണങ്ങളുണ്ട്. ഒന്ന്, മുസ്‌ലിയാർ എന്നതിന്റെ മൂലരൂപം ‘മുസ്വല്ലിയാർ എന്നാണ്. നിസ്‌കാരക്കാരൻ എന്നാണ് അതിന്റെ അർത്ഥം. പണ്ഡിതൻ നിസ്‌കാരം വർധിച്ചവനായിരിക്കും, മുറ പോലെ നിസ്‌കരിക്കുന്ന നിസ്‌കാരക്കാരനുമായിരിക്കും. അതു കൊണ്ടാണ് പഴമക്കാർ പണ്ഡിതനെ ‘മുസ്‌ലിയാർ’ എന്നു വിളിച്ചുവന്നത്. രണ്ടാമതായി, ശംസുൽ ഉലമ ഖുത്ബി മുഹമ്മദ് മുസ്‌ലിയാർ, പതി അബ്ദുൽ ഖാദിർ മുസ്‌ലിയാർ, ഖാത്തിമതുൽ മുഹഖിഖീൻ കണ്ണിയത്ത് അഹ്മദ് മുസ്‌ലിയാർ, പാങ്ങിൽ അഹ്മദ് കുട്ടി മുസ്‌ലിയാർ, കൈപറ്റ ബീരാൻ കുട്ടി മുസ്‌ലിയാർ ഇത്യാദി പർവത സമാനരായ മഹാപണ്ഡിതന്മാരുടെ ടൈറ്റ്‌ലാണ് ‘മുസ്‌ലിയാർ’ എന്നത്. ഈ രണ്ടു വീക്ഷണ പ്രകാരവും വിനീതനെപ്പോലെയുള്ളവർ ഈ പേരിന് അനർഹരാണ്. ആ പേരിൽ എന്തോ കാരണത്താൽ അറിയപ്പെട്ട സ്ഥിതിക്ക്, പണ്ഡിതന്മാരുടെ സേവകൻ എന്ന നിലക്ക് അതിൽ സംതൃപ്തി തോന്നുന്നു, ബറകത്ത് കാണുന്നു.\nബിരുദ ധാരിയായി അറിയപ്പെടാതിരുന്നതിനു രണ്ടു കാരണങ്ങളുണ്ട്. ഒന്ന്, പഠനം പൂർത്തിയാക്കിയ സ്ഥാപനം വാഴക്കാട് ദാറുൽ ഉലൂമാണ്. പ്രിൻസിപ്പാളായ കണ്ണിയത്ത് ഉസ്താദോ കോളേജ് കമ്മിറ്റിയോ അവിടെ നിന്ന് പഠനം പൂർത്തിയാക്കി പോകുന്ന വിദ്യാർത്ഥികൾക്കു അക്കാലത്ത് ബിരുദമോ സർട്ടിഫിക്കറ്റോ കൊടുത്തിരുന്നില്ല. രണ്ടാമത്തെ കാരണം, ബിരുദം നേടുന്നതിനു വേണ്ടി മാത്രമായി മറ്റൊരു സ്ഥാപനം തേടി പോകുന്നതിൽ വലിയ താൽപര്യം ഉണ്ടായിരുന്നില്ല.\nഇതിനകം, കനപ്പെട്ട നിരവധി അറബി ഗ്രന്ഥങ്ങളും മലയാള രചനകളും കേരളീയ സമൂഹത്തിനു സമർപ്പിക്കാൻ ഉസ്താദിനു സാധിച്ചിട്ടുണ്ട്. അറബി കിതാബുകൾ എന്നു മുതലാണ് പ്രസിദ്ധീകരിച്ചു തുടങ്ങിയത്?\nപാഠഗ്രന്ഥങ്ങളുടെ രചനയാണ് ആദ്യം നടത്തിയത്. തൃശൂർ ജില്ലയിലെ വടക്കേകാട് ഐ. സി. എ കോളേജിനു വേണ്ടി’അൽ ഖിറാഅത്തുൽ ഇസ്‌ലാമിയ്യ(ഇസ്‌ലാമിക് റീഡർ) എന്ന പേരിൽ ആറാം ക്ലാസ് മുതൽ പത്താം ക്ലാസ് വരെ അറബി ഭാഷയിൽ പാഠ്യഗ്രന്ഥങ്ങൾ തയ്യാർ ചെയ്യാൻ അവസരമുണ്ടായി. സ്ഥാപന ഭരണാധിപനായിരുന്ന ഇസ്‌ലാമിക് കൾച്ചറൽ അസോസിയേഷൻ പ്രസിഡന്റ് കുഞ്ഞുമോൻ ഹാജിയും അന്ന് സ്ഥാപനത്തിലെ ഇസ്‌ലാമിക് വകുപ്പിന്റെ തലവനായിരുന്ന പി.എം.കെ ഫൈളിയും കോടമ്പുഴ വന്ന് നിർബന്ധിച്ചതിനെ തുടർന്നാണ് പ്രസ്തുത ഗ്രന്ഥങ്ങളുടെ രചന നടത്തിയത്. 1989-90 കാലയളവിലായിരുന്നു ഇത്. പിന്നീട് 1990-ൽ സമസ്ത കേരള സുന്നി വിദ്യാഭ്യാസ ബോർഡ് നിലവിൽ വന്നപ്പോൾ ആദ്യഘട്ടത്തിൽ ഏഴാം തരം വരെയും രണ്ടാം ഘട്ടത്തിൽ പത്താം തരം വരെയും മൂന്നാം ഘട്ടത്തിൽ പ്ലസ്ടു വരെയുമുള്ള ഗ്രന്ഥങ്ങൾ പണ്ഡിത നേതാക്കളുടെ ആജ്ഞപ്രകാരം തയ്യാർ ചെയ്യുകയുണ്ടായി. ഈ പാഠ്യഗ്രന്ഥങ്ങളിൽ പ്രധാനപ്പെട്ടത് ഖുലാസത്തുൽ ഫിഖ്ഹിൽ ഇസ്‌ലാമി, അൽ ഖിലാഫത്തുർറാശിദ, അൽ ഖിലാഫത്തുൽ ഉമവിയ്യ, താരീഖുൽ ആലമിൽ ഇസ്‌ലാമി എന്നിവയാണ്. എന്നാൽ മദ്രസ പഠനത്തിന് കുട്ടികൾക്ക് സമയക്കുറവ് അനുഭവപ്പെട്ട് തുടങ്ങിയപ്പോൾ പഠനാവശ്യാർത്ഥം അവ സംക്ഷേപിച്ചു കൊണ്ടുള്ള ലളിത കൃതികൾ ഏർപ്പെടുത്തുകയും ഇവ മൂന്നും ദഅ്‌വാ കോളേജുകൾ മുതലായ സ്ഥാപനങ്ങളുടെ പാഠ്യപദ്ധതിയിലേക്കു മാറ്റുകയുമുണ്ടായി. പിന്നീടുള്ള വർഷങ്ങളിൽ നിരന്തരം നടത്തിയ രചനയുടെ ഫലമായി പല ഗ്രന്ഥങ്ങളും പുറത്തിറക്കുവാൻ സാധിച്ചു. തൈസീറുൽ ജലാലൈനി, അബുൽ ബശർ, സീറത്തു സയ്യിദിൽ ബശർ, രിസ്ഖുൽ അസ്ഫിയാഅ്, അൽ അജ്‌സാദുൽ അജീബ, അൽ അംസിലത്തു റാഇഅ,’അൽഫു ഖിസ്സ മുതലായവ അവയിൽ പ്രധാനപ്പെട്ടവയാണ്.\nഉസ്താദിന്റെ രചനകളിലും പ്രസംഗങ്ങളിലും മൗലിക ഭാവവും തന്മയത്വവും കാണാനാകുന്നു. വിഷയങ്ങളെ ഇഴകീറി ചർച്ച ചെയ്യുന്ന രീതിക്ക് ഉസ്താദിന് എന്താണു പ്രചോദനം?\nവിഷയങ്ങളെ ഗഹനമായി അപഗ്രഥിക്കുന്ന രചനകളോടാണ് കൂടുതൽ താൽപര്യം. അങ്ങനെയുള്ളവയാണ് വായനക്കും പഠനത്തിനും തിരഞ്ഞെടുക്കാറുള്ളത്. തനിക്ക് ഇഷ്ടപ്പെടുന്നത് മറ്റുള്ളവർക്കും ഇഷ്ടപ്പെടണമെന്നാണല്ലോ പ്രവാചകാധ്യാപനം. അതുകൊണ്ട് സ്വന്തമായ രചനയിലും ഈ രീതി സ്വീകരിക്കാൻ മിക്കപ്പോഴും ശ്രമിച്ചിട്ടുണ്ട്.\nഇതുവരെ നടത്തിയ രചനകളിൽ ഏറ്റവും മികച്ചതെന്ന് ഉസ്താദ് പരിഗണിക്കുന്ന രചനകൾ ഏതായിരിക്കും?\nവായനക്കാരെ ഏറെ ആകർഷിച്ചു എന്നതിന്റെ അടിസ്ഥാനത്തിൽ മികച്ചതെന്നു പറയാവുന്ന മലയാള കൃതി ‘ജനിതക ശാസ്ത്രത്തിന്റെ ഇന്ദ്രജാല’വും അറബി ഗ്രന്ഥം ‘സയ്യിദുൽ ബശർ’ എന്ന ഗ്രന്ഥവുമാണ്. എന്നാൽ ഏറ്റവും പ്രചാരം ലഭിച്ചത് ‘നിസ്‌കാരം വിഷമഘട്ടങ്ങളിൽ”എന്ന മലയാള പുസ്തകത്തിനും ‘ഖുലാസ്വതുൽ ഫിഖ്ഹിൽ ഇസ്‌ലാമി’ എന്ന അറബി ഗ്രന്ഥത്തിനുമാണ്.\nശാഫിഈ മദ്ഹബിലെ കർമശാസ്ത്ര മസ്അലകളെ ഹ്രസ്വമാക്കിയവതരിപ്പിക്കുന്ന ഖുലാസ്വത്തുൽ ഫിഖ്ഹിൽ ഇസ്‌ലാമിയുടെ രചനാ രീതി ശ്രദ്ധേയമാണ്. ആ രചനക്കു പിന്നിൽ പ്രത്യേകമായ വല്ല ലക്ഷ്യങ്ങളുമുണ്ടായിരുന്നോ? ഖുലാസ്വയുടെ രചന പൂർത്തിയാക്കാൻ ഏതാണ്ട് എത്ര ഗ്രന്ഥങ്ങൾ മുത്വാലഅ ചെയ്തിട്ടുണ്ടാകും? ഇനിയത് പരിഷ്‌കരിക്കാൻ ഉദ്ദേശിക്കുന്നുണ്ടോ?\nഫത്ഹുൽ മുഈൻ തൊട്ട് തുഹ്ഫത്തുൽ മുഹ്താജ് വരെയുള്ള നമ്മുടെ ശാഫിഈ മദ്ഹബിലെ പാഠ്യഗ്രന്ഥങ്ങളെല്ലാം മത്‌നും ശർഹും (മൂലവും വ്യാഖ്യാനവും) പ്രബലാഭിപ്രായവും എതിരഭിപ്രായവും ഉൾകൊള്ളുന്ന രീതിയാണ് രചനയിൽ സ്വീകരിച്ചിട്ടുള്ളത്. പഠനത്തിനും കർമത്തിനും ഒറ്റനോട്ടത്തിൽ ഗ്രഹിക്കാനും ഉതകുന്ന ലളിതമായൊരു കർമശാസ്ത്ര അറബി ഗ്രന്ഥം വേണമെന്ന ചിരകാലാഭിലാഷത്തിന്റെ സാക്ഷാത്കാരമാണ് ഖുലാസ്വതുൽ ഫിഖ്ഹിൽ ഇസ്‌ലാമി. കാഴ്ചക്കു വളരെ ചെറുതെങ്കിലും മറ്റു ഫിഖ്ഹ് ഗ്രന്ഥങ്ങൾ വായിച്ചു മനസ്സിലാക്കിയ ശേഷം ഖുലാസ്വ എടുത്തു നോക്കുമ്പോഴാണ് അതിന്റെ പിന്നിലെ പരിശ്രമത്തിന്റെ വലുപ്പം മനസ്സിലാവുക. നിലവിലുള്ള ആധികാരിക ശാഫിഈ ഫിഖ്ഹ് ഗ്രന്ഥങ്ങളും അവയുടെ പ്രശസ്ത വ്യാഖ്യാനങ്ങളും ഏറെക്കുറെ അവലംബിച്ചു കൊണ്ടാണ് ഖുലാസ്വ തയ്യാർ ചെയ്തിട്ടുള്ളത്. പല വിഷയങ്ങളും ഇനിയും ചേർക്കാനുണ്ടെങ്കിലും പ്രാഥമിക വിദ്യാർത്ഥികൾക്ക് ദുർവഹമാകുമെന്ന് കണ്ടതുകൊണ്ടാണ് അവ ചേർക്കാതെ വിട്ടുകളഞ്ഞത്.\nതിരുനബി(സ്വ)യെ കുറിച്ച് അനേകം രചനകളുണ്ടായിട്ടുണ്ട്. പക്ഷേ, കേരളീയ സാഹചര്യത്തിൽ പഠിതാക്കൾ കൂടുതൽ ആശ്രയിക്കുന്നത് ഉസ്താദിന്റെ രചനയായ ‘സയ്യിദുൽ ബശറാ’ണ്. ഈ ഗ്രന്ഥത്തെ അനുവാചക ലോകം എങ്ങനെ സ്വീകരിച്ചു?\nഅനുവാചകരുടെ അഭിപ്രായം അവരാണ്, ഗ്രന്ഥകർത്താവല്ല പറയേണ്ടത്. ചിലർ അഭിപ്രായങ്ങൾ നേരിട്ടു പറഞ്ഞിട്ടുണ്ട്. അതനുസരിച്ച് അവരെ സംബന്ധിച്ചിടത്തോളം വളരെ ആധികാരികവും ലളിതവും ഉപകാരപ്രദവുമാണെന്നാണ് മനസ്സിലാക്കാൻ സാധിച്ചത്. നീണ്ട സനദുകൾ കൊണ്ടോ വൈരുദ്ധ്യമുള്ള അഭിപ്രായം കൊണ്ടോ കന്നിക്കാർക്ക് ദുർഗ്രാഹ്യങ്ങളാണ് ബൃഹത്തായ ചരിത്ര ഗ്രന്ഥങ്ങൾ പലതും. പഠിതാക്കൾ ആശ്രയിച്ചിരുന്ന പലതും ബിദ്അത്തുകാരായ പണ്ഡിതന്മാരുടെതോ മോഡേണിസ്റ്റുകളുടെതോ ആയിരുന്നു താനും. അവയിലെ പല പരാമർശങ്ങളും നമ്മുടെ സുന്നീ വിശ്വാസത്തോട് പൊരുത്തപ്പെടാത്തതും ഫിഖ്ഹീ വീക്ഷണങ്ങളോട് ഇണങ്ങാത്തതുമാണ്. ഈ സാഹചര്യത്തിൽ ശാഫിഈ മദ്ഹബുകാരനായ ഒരു സുന്നീ പഠിതാവിന് പ്രാഥമിക പ്രവാചക ചരിത്ര പഠനത്തിന് വളരെ സഹായകമാണ് ‘സീറത്തുസയ്യിദിൽ ബശർ’ എന്ന് നിഷ്പക്ഷമായി വിലയിരുത്തുന്ന സഹൃദയർക്ക് മനസ്സിലാക്കാവുന്നതാണ്.\nഉസ്താദിന്റെ കാർമികത്വത്തിൽ ദാറുൽ മആരിഫിൽ നടക്കുന്ന മഹ്‌ളറകളിൽ പുതിയ ഗ്രന്ഥങ്ങൾ പ്രകാശിതമാകാറുണ്ട്. കൃത്യവും ക്രമബന്ധവുമായ തയ്യാറെടുപ്പുകളോടെയാണ് ഓരോ ഗ്രന്ഥവും പൂർത്തീകരിച്ചിട്ടുള്ളത്. ഇതിന് ധാരാളം സമയം ആവശ്യമായി വരുമല്ലോ. ഉസ്താദിന്റെ ഒരു ദിവസം എങ്ങനെയെന്ന് വിശദീകരിക്കാമോ?\nദിനചര്യയിൽ അസാധാരണത്വമൊന്നുമില്ല. ഭക്ഷണം, ഉറക്കം, നിസ്‌കാരം, ഖുർആൻ പാരായണം ആദിയായവയുടെ സന്ദർഭമൊഴിച്ചു ശിഷ്ട സമയമെല്ലാം അധ്യാപനം, വായന, രചന എന്നീ കാര്യങ്ങൾക്കുപയോഗിക്കും. പ്രയോജനമില്ലാതെ സമയം കവരുന്ന സന്ദർശകരെ ഭയന്ന് ഇവിടെ ഒരു ബോർഡു വെച്ചിട്ടുണ്ട്; ”കുറച്ചു സംസാരിക്കുക. സമയം വിലപ്പെട്ടതാണ്, നിങ്ങളുടേതും നമ്മുടേതും.’\nരാവിലെ ഒമ്പതു മുതൽ ഉച്ച വരെയും ചിലപ്പോൾ ഉച്ചയ്ക്കു ശേഷവും ദർസു നടത്തും. വൈകുന്നേര സമയവും രാത്രി ഒമ്പതിനും ഒരു മണിക്കുമിടക്കുള്ള സമയവുമാണ് രചനയ്ക്കുപയോഗിക്കാറുള്ളത്. രാത്രിയും രാവിലെയുമായി ഒരു ദിവസം മൂന്നു മണിക്കൂർ മാത്രം ഉറങ്ങുന്ന ശീലം കുറെകാലം നിലനിർത്തിപ്പോന്നു. പക്ഷേ, ഇപ്പോൾ രോഗങ്ങളുടെയും മരുന്നുകളുടെയും ഫലമായി ആ ശീലത്തിൽ വ്യത്യാസം വന്നിരിക്കുന്നു. ഉറക്കം നാലോ അഞ്ചോ മണിക്കൂറായി വർധിച്ചിട്ടുണ്ട്.\nപൂർവിക ഇമാമുമാരുടെയും പണ്ഡിതരുടെയും ആയിരക്കണക്കിനു വരുന്ന ഗ്രന്ഥശേഖരങ്ങൾ നിലവിലുണ്ട്. പലതും നഷ്ടപ്പെടുകയുമുണ്ടായി. ഇസ്‌ലാമിക ഗ്രന്ഥങ്ങളുടെ അനേകം വെബ് സൈറ്റുകളും ആപ്പുകളും ഇന്നു ലഭ്യമാണെങ്കിലും ഗ്രന്ഥങ്ങൾ പലതും മൗലികമായിട്ടല്ല കാണാനാകുന്നത്. മതപരിഷ്‌കരണ വാദികളുടെ കൈകടത്തലുകൾ പലതിലും നടന്നിട്ടുണ്ട്. ഇതിനൊരു പരിഹാരം ആവശ്യമല്ലേ?\nതീർച്ചയായും പരിഹാരം കാണണം. ഉത്തരവാദപ്പെട്ട പലരുമായും ഇക്കാര്യത്തെക്കുറിച്ചു വിനീതൻ സംസാരിച്ചിട്ടുണ്ട്. പക്ഷേ പരിഹാര മാർഗത്തിലേക്ക് ആരും സജീവമായി പ്രവേശിച്ചതായി അറിയില്ല. മതപരിഷ്‌കരണ വാദികൾ തങ്ങളുടെ ആശയങ്ങൾ പ്രചരിപ്പിക്കുന്ന ധാരാളം ഗ്രന്ഥങ്ങൾ പുതുതായി പുറത്തിറക്കിക്കൊണ്ടിരിക്കുന്നു. അതിനു പുറമെ, പൂർവിക പണ്ഡിതന്മാരുടെ പ്രാചീന ഗ്രന്ഥങ്ങൾ ഇഷ്ടാനുസാരം മാറ്റത്തിരുത്തൽ വരുത്തി പ്രസിദ്ധീകരിക്കുകയും ചെയ്യുന്നു. മാത്രമല്ല, നമ്മുടെ ആധികാരിക പണ്ഡിതന്മാരുടെ നിത്യോപയോഗത്തിലുള്ള ഗ്രന്ഥങ്ങളധികവും ഇവരുടെ പരിഷ്‌കരണത്തോടെയോ അല്ലെങ്കിൽ ടിപ്പണിയിൽ വിയോജനക്കുറിപ്പുകളോടെയോ മാത്രമാണ് ഇന്ന് മാർക്കറ്റിൽ ലഭ്യമാകുന്നത്. സുന്നീ ലോകം ഈ കയ്യേറ്റത്തിനു മുന്നിൽ കൈയുംകെട്ടി നിൽക്കുന്നത് ഒരിക്കലും ക്ഷന്തവ്യമല്ല. പണ്ഡിതന്മാരുടെ ഗ്രന്ഥങ്ങൾ, അവയുടെ മൂലങ്ങൾ കണ്ടെത്തി പുനഃപ്രസാധനം നടത്താനും അഹ്‌ലുസ്സുന്നയുടെ ആശയങ്ങൾ പ്രചരിപ്പിക്കുന്ന പുതിയ ഗ്രന്ഥങ്ങൾ പുറത്തിറക്കാനും ആവശ്യമെങ്കിൽ എതിരാളികളുടെ ഗ്രന്ഥങ്ങൾ നമ്മുടെ വിയോജനക്കുറിപ്പുകളോടെ പ്രസിദ്ധപ്പെടുത്താനും നാം മുന്നോട്ട് വരണം. അവയെല്ലാം കാലോചിതമായ രീതിയിൽ ലോക മാർക്കറ്റുകളിൽ ലഭ്യമാക്കുന്നതിനു വേണ്ട തീവ്രയത്‌നം നടത്തണം.\nഇസ്‌ലാമിലെ കർമശാസ്ത്രം സമഗ്രമാണല്ലോ. ട്രാൻസ്‌ജെൻഡറുകളെ കുറിച്ചുള്ള ചർച്ചകൾ സജീവമാണ്. അവരെ മൂന്നാം ലിംഗമായി പരിഗണിക്കപ്പെടുന്നു. അവരെ കുറിച്ചുള്ള കർമശാസ്ത്ര വീക്ഷണമെന്താണ്?\nമൂന്നാം ലിംഗം എങ്ങനെ പിറവി കൊള്ളുന്നുവെന്നതിന്റെ ശാസ്ത്രീയ വിശദീകരണവും അവരോടുള്ള ഇസ്‌ലാമിക കർമശാസ്ത്രത്തിന്റെ വീക്ഷണങ്ങളും അവരെ സംബന്ധിച്ച വിധിവിലക്കുകളും ഏറെക്കുറെ, 2003-ൽ എഴുതി പ്രസിദ്ധീകരിച്ച ‘ജനിതക ശാസ്ത്രത്തിന്റെ ഇന്ദ്രജാലം’ എന്ന പുസ്തകത്തിലെ ദ്വി ലിംഗ മനുഷ്യനും ലിംഗമാറ്റ ശസ്ത്രക്രിയയും എന്ന അധ്യായത്തിൽ വിശദീകരിച്ചിട്ടുണ്ട്. അത് ഇവിടെ ആവർത്തിക്കാനുദ്ദേശിക്കുന്നില്ല.\nവൃക്ക രോഗികൾ വർധിച്ച കാലമാണിത്. തുടർജീവിതം ചോദ്യ ചിഹ്നമായ അവർക്ക് വൃക്ക മാറ്റിവെക്കലാണ് വൈദ്യശാസ്ത്രം കാണുന്ന പരിഹാരം. കർമശാസ്ത്ര നിയമമനുസരിച്ച് അവയവദാനം നിഷിദ്ധവും. അയൽവാസി പട്ടിണി കിടക്കുമ്പോൾ വയറു നിറച്ചുണ്ണുന്നത് വിശ്വാസിക്ക് ഭൂഷണമല്ലെന്ന മാനവികതയുടെ മഹത്ത്വം പഠിപ്പിക്കുന്ന മതം, ജീവനു വേണ്ടി വിലപിക്കുന്നവന്റെ രോദനം തിരിച്ചറിയുന്നില്ലെന്ന വിമർശനം കേൾക്കുന്നു. അനിവാര്യ ഘട്ടങ്ങളിൽ അവയവദാനത്തിന് സാധ്യത കണ്ടെത്തിക്കൂടേ?\nഖുലാസ്വതുൽ ഫിഖ്ഹിൽ ഇസ്‌ലാമി എന്ന ഗ്രന്ഥത്തിൽ (പേജ്. 156-157) അവയവമാറ്റത്തെ ഏഴിനമായി തിരിച്ച് ഓരോന്നിന്റെയും വിധി പ്രത്യേകമായി കൊടുത്തിട്ടുണ്ട്. വൃക്ക മുതലായ അവയവം ജീവിച്ചിരിക്കുന്നവന്റെ ശരീരത്തിൽ നിന്നെടുക്കുന്നതിന്റെയും മൃതശരീരത്തിൽ നിന്നെടുക്കുന്നതിന്റെയും വിധികൾ പ്രത്യേകം പറഞ്ഞിട്ടുണ്ട്. മൃതശരീരത്തിൽ നിന്ന് ചില ഉപാധികളോടെ എടുക്കാമെന്നും ജീവിച്ചിരിക്കുന്നവന്റേത് അവൻ ജീവിക്കാനവകാശമുള്ളവനാണെങ്കിൽ എടുക്കാൻ പാടില്ലെന്നും അതിൽ നിന്ന് മനസ്സിലാക്കാവുന്നതാണ്.\nഅയൽവാസി പട്ടിണി കിടക്കുമ്പോൾ അവനു ഭക്ഷണം നൽകാതെ വയറു നിറക്കരുതെന്ന് ഇസ്‌ലാം പറഞ്ഞിട്ടുണ്ടെന്നത് ശരിയാണ്. പക്ഷേ, തന്റെ അന്ത്യശ്വാസം നിലനിർത്താൻ ആവശ്യമായ ഭക്ഷണം അയൽവാസിക്കു വിശപ്പടക്കാൻ കൊടുത്ത് അവൻ മരണം വരിക്കണമെന്നോ സ്വന്തം ശരീരത്തിൽ നിന്ന് മാംസം മുറിച്ചെടുത്ത് അയൽവാസിക്കു തിന്നാൻ കൊടുക്കണമെന്നോ ഇസ്‌ലാം നിർബന്ധിച്ചിട്ടില്ല. മാത്രമല്ല ഒരാളുടെ ഉടമാവകാശത്തിൽ പെട്ട സാധനം മറ്റൊരാൾക്കു നൽകുന്നതിനാണ് ദാനം എന്നു പറയുന്നത്. തനിക്കു ഉടമാവകാശമില്ലാത്തതും താൽകാലികോപയോഗത്തിനായി ഒരാൾ വിശ്വസിച്ചേൽപ്പിച്ചതുമായ സാധനം അയാളുടെ അനുമതിയില്ലാതെ മറ്റൊരാൾക്കു നൽകുന്നതിനു ദാനം എന്നു പറയില്ല. അത് അതിക്രമവും അനീതിയുമാണ്. മനുഷ്യനു തന്റെ ശരീരത്തിലോ ആത്മാവിലോ യാതൊരുവിധ ഉടമാവകാശവുമില്ല. അതുകൊണ്ടു തന്നെ ആത്മഹത്യ ചെയ്യാനോ ശരീര നാശത്തിനോ ആരോഗ്യ ഭംഗത്തിനോ ഇടവരുത്തുന്ന വല്ല പ്രവർത്തനവും നടത്താനോ അനുവാദമില്ല.\nഅറബി ഗ്രന്ഥരചനാ രംഗത്തേക്ക് യുവപണ്ഡിതരെ സജ്ജമാക്കും വിധം വല്ല പദ്ധതികളും ആവിഷ്‌ക്കരിച്ചുകൂടേ?\nപ്രഭാഷണവും രചനയുമെല്ലാം പ്രബോധനമാണ്-വൈജ്ഞാനിക പ്രബോധനം. പ്രബോധനമെന്നത് ഒരു നിർമാണ പ്രവർത്തനമാണ്. അതിനു പദാർത്ഥവും ആയുധവും വേണം. ഭാഷാ സ്വാധീനവും അവതരണ നൈപുണ്യവുമാണ് അതിന്റെ ആയുധം. വിജ്ഞാനമാണ് അതിന്റെ പദാർത്ഥം. പദാർത്ഥമില്ലാതെ ആയുധം കൈവശമുണ്ടായാൽ മാത്രം പ്രവർത്തനം നടക്കില്ല. അപ്രകാരം തന്നെ, പദാർത്ഥം കൈവശമുണ്ട് ആയുധമില്ല, എന്നാലും പ്രവർത്തനം സുസാധ്യമല്ല. അതുകൊണ്ട് രചനാ രംഗത്തേക്ക് കടന്നുവരാനുദ്ദേശിക്കുന്നവൻ ആഴത്തിലുള്ള അറിവു സമ്പാദിക്കണം. പാഠ്യഗ്രന്ഥങ്ങളിൽ നിന്നും ഗുരുമുഖങ്ങളിൽ നിന്നും നേടുന്ന അറിവുകളടിസ്ഥാനമാക്കി നിരന്തരമായ വായനാശീലം വളർത്തിയെടുക്കണം. അങ്ങനെ മനസ്സിൽ നിറഞ്ഞൊഴുകുന്ന അറിവും അനുഭവവും പേനയിലൂടെ നിർഗമിക്കണം.\nവിജ്ഞാന സമ്പാദനത്തോടൊപ്പം തന്നെ ഭാഷയിലും കഴിവ് നേടണം. ഈ രണ്ട് കഴിവും ഒന്നിച്ചു നേടാനുള്ള മാർഗമാണ് നിരന്തരമായ വായന. വായനയിലൂടെ നേടുന്ന വിവരവും ഭാഷാപരിജ്ഞാനവും കൈമുതലാക്കി രചനാ പരിശീലനം നടത്തണം. പ്രഭാഷണം, പ്രബന്ധം, ലേഖനം, കഥനം, ഗ്രന്ഥരചന ഇവയിലോരോന്നിനും പ്രത്യേക ശൈലിയും രീതിയുമുണ്ട്. അവ മനസ്സിലാക്കി എഴുതണം. പ്രബന്ധങ്ങളിലൂടെ ചർച്ചാ സഭകളിൽ വിഷയങ്ങളവതരിപ്പിച്ചും കൈയെഴുത്ത് മാസികകളിൽ ലേഖനങ്ങളും കഥകളുമെഴുതിയും രചനാ പരിചയം നേടിയ ശേഷമായിരിക്കണം ആനുകാലികങ്ങളിലേക്ക് കടന്നുവരുന്നത്. കന്നി രചനകളായ അസംസ്‌കൃത സൃഷ്ടികൾ വല്ല ആനുകാലികത്തിലും വിട്ട് സ്വന്തത്തിനും ആ പ്രസിദ്ധീകരണത്തിനും അപകീർത്തിയുണ്ടാക്കരുത്.\nസാധാരണ ലേഖനങ്ങളോ കഥകളോ പുസ്തകങ്ങളോ എഴുതുന്ന ലാഘവത്തോടെ മതഗ്രന്ഥ രചനയെ കാണാവതല്ല. അതു വളരെ ഗുരുതരമായ കാര്യമാണ്. അതിനു ഉത്തരവാദപ്പെട്ട ഗുരുനാഥന്മാരുടെ ഇജാസത്തും പണ്ഡിതന്മാരുടെ സമ്മതവും വേണം. ഗുരുസമ്മതമോ പണ്ഡിതാംഗീകാരമോ ഇല്ലാതെ മത ഗ്രന്ഥരചനാ രംഗത്തേക്കു കടക്കാവുന്നതല്ല. ഇതു പാലിക്കാത്തവരുടെ രചനകളാണ് ഇന്ന് സമൂഹത്തിൽ വിനാശങ്ങൾ വിതച്ചുകൊണ്ടിരിക്കുന്നത്. അപ്രകാരം തന്നെ ഇന്ന് സാഹിത്യരംഗത്തും രചനാരംഗത്തും കണ്ടുവരുന്ന അക്ഷന്തവ്യമായ ഒരു ദുഃസ്വഭാവമാണ് ആശയചോരണവും സാഹിത്യ മോഷണവും. മറ്റു രചനകളിലെ ആശയങ്ങളോ ഉദ്ധരണങ്ങളോ എടുക്കേണ്ടിവന്നാൽ ശരിയായ അവലംബം കാണിച്ചിരിക്കണം.\nശരിയായ അവലംബം എന്നു പറയാൻ കാരണമുണ്ട്. ഒന്നാമതായി, അവലംബം അംഗീകൃതവും പ്രബലവുമായിരിക്കണം. രണ്ടാമതായി, ആ അവലംബം താൻ നേരിട്ടു കണ്ടതായിരിക്കണം. വല്ല പണ്ഡിതനും വിവിധ ഗ്രന്ഥങ്ങൾ റഫർ ചെയ്ത് തയ്യാറാക്കിയ ലേഖനമോ ഗ്രന്ഥമോ കോപ്പിയടിച്ച് അയാൾ കൊടുത്ത അവലംബങ്ങൾ അതേ വാള്യങ്ങളും പേജുകളും കൊടുത്ത് ഉദ്ധരിക്കുന്നതും ഉചിതമല്ല. അങ്ങനെ ചെയ്യേണ്ടി വരികയാണെങ്കിൽ ആ ലേഖനം അല്ലെങ്കിൽ ആ ഗ്രന്ഥം അവലംബമായി കാണിക്കണം. ഉദാഹരണത്തിന്, ഒരാൾ ബുഖാരി 111-ാം ഹദീസുദ്ധരിച്ചു തന്റെ ലേഖനത്തിൽ സമർത്ഥിച്ച ഒരു കാര്യം മറ്റൊരാൾ അതേ ലേഖനം അവലംബമാക്കി ഉദ്ധരിക്കുമ്പോൾ ബുഖാരി 111-ാം ഹദീസ് എന്ന് അവലംബം കാണിച്ചാൽ മതിയാവില്ല. ആ ലേഖനം അഥവാ അതു പ്രസിദ്ധീകരിച്ച ഗ്രന്ഥം കൂടി അവലംബമായി കാണിക്കണം. ഇങ്ങനെ എല്ലാ രംഗത്തും സംശുദ്ധി സൂക്ഷിക്കുന്നവരാകണം പ്രബോധകർ.\n← Previous Story ഖുര്‍ആനിലെ വൈരുദ്ധ്യാരോപണങ്ങള്-5 : മനുഷ്യസൃഷ്ടിയും ഖുര്‍ആനും\nNext Story → ഒ.കെ. ഉസ്താദിന്റെ മാതൃകാ ദർസ്


'ഇരുമുടികെട്ട് വലിച്ചെറിഞ്ഞതിന് ഭഗവാന് അറിഞ്ഞുകൊടുത്ത ശിക്ഷയാണ് ഇപ്പോള് കാണുന്നത്'; കെ.സുരേന്ദ്രനെതിരെ നടന് സന്തോഷ് | Actor Santosh K Nair indirectly criticizes BJP state president K Surendran – News18 Malayalam\nഹിന്ദു സംഘടനകളുടെ നേതൃത്വത്തിലെത്തുന്നവര് നല്ലൊരു നേതാവാകുന്നതിന് പകരം ഓരോ ദിവസവും ദൈവങ്ങളെപ്പോലെ ആവുകയാണെന്നും അദ്ദേഹം പറഞ്ഞു\nLast Updated : September 26, 2021, 10:49 IST\nതൃശൂര്: ബിജെപി സംസ്ഥാന പ്രസിഡന്റ് കെ സുരേന്ദ്രനെ പരോക്ഷമായി വിമര്‍ശിച്ച് നടന് സന്തോഷ് കെ നായര്. തൃശൂരില് തുവ്വൂര് രക്തസാക്ഷി അനുസ്മരണത്തിന്റെ ഭാഗമായി വിശ്വഹിന്ദു പരിഷത്ത് സംഘടിപ്പിച്ച ഹിന്ദു ധര്‍മ്മ ജന ജാഗ്രതാ സദസിന്റെ ഉദ്ഘാടനത്തിലായിരുന്നു സന്തോഷിന്റെ വിമര്‍ശനം. കെ സുരേന്ദ്രന്റെ പേര് പറയാതെയായിരുന്നു അദ്ദേഹത്തിന്റെ വിമര്‍ശനം.\nഹിന്ദുക്കള് പരിപാവനമായി കരുതുന്ന ഇരുമുടിക്കെട്ട് നമ്മുടെ ഒരു നേതാവ് വലിച്ചെറിഞ്ഞു. അതിന് ഭഗവാന് അറിഞ്ഞ് കൊടുത്ത ശിക്ഷയാണ് ഇപ്പോള് കാണുന്നതെന്ന് സന്തോഷ് പറഞ്ഞു.\nAlso Read-കോഴിക്കോട് കെട്ടിടനിര്‍മ്മാണത്തിനിടെ സ്ലാബ് തകര്‍ന്ന് ഒരാള് മരിച്ചു\n'ശബരിമല വിവാദ കാലത്ത് ഹിന്ദുവിനെ ഉദ്ധരിക്കാന് കുറേ നേതാക്കളെത്തി. നമ്മുടെ ഒരു നേതാവ് പരിപാവനമായ ഇരുമുടിക്കെട്ട് വലിച്ചെറിഞ്ഞു. ഹിന്ദുക്കളുടെ അവസ്ഥയ്ക്ക് കാരണം ഹിന്ദുക്കള് തന്നെയാണ്. ഓരോരുത്തര്‍ക്കും കൊടുക്കേണ്ട ശിക്ഷ ഭഗവാന് തന്നെ കൊടുക്കുന്നുണ്ട്, അത് നമ്മളെല്ലാവരും കാണുന്നുണ്ട്' സന്തോഷ് പറയുന്നു.\nഹിന്ദു സംഘടനകളുടെ നേതൃത്വത്തിലെത്തുന്നവര് നല്ലൊരു നേതാവാകുന്നതിന് പകരം ഓരോ ദിവസവും ദൈവങ്ങളെപ്പോലെ ആവുകയാണെന്നും അദ്ദേഹം പറഞ്ഞു. ഹിന്ദുക്കള്‍ക്ക് കോടാനുകോടി ദൈവങ്ങളുണ്ട് ഇനി ആള്‍ദൈവങ്ങളുടെ ആവശ്യമില്ലെന്നും സന്തോഷ് പറഞ്ഞു.\nAlso Read-നേവിസിന്റെ ഹൃദയം കണ്ണൂര് സ്വദേശിയിലൂടെ ഇനി തുടിക്കും; ശസ്ത്രക്രിയ വിജയകരം\nമലബാര് കലാപവുമായി ബന്ധപ്പെട്ട കേന്ദ്രങ്ങള് ഉള്‍പ്പെടുത്തി ടൂറിസം സര്‍ക്യൂട്ട് ആവിഷ്‌കരിക്കുമെന്ന് ടൂറിസം മന്ത്രി പി എ മുഹമ്മദ് റിയാസ്. മലബാര് കലാപവുമായി ബന്ധപ്പെട്ട പ്രദേശങ്ങള് ചരിത്ര പ്രാധാന്യമുള്ളതാണ്. അതിനാല് ടൂറിസം സര്‍ക്യൂട്ടുമായി മുന്നോട്ട് ആരെങ്കിലും എത്തിയാല് ടൂറിസം വകുപ്പ് സ്വീകരിക്കുമെന്ന് മന്ത്രി വ്യക്തമാക്കി.\nമലബാര് കലാപത്തിന്റെ നൂറാം വര്‍ഷികത്തിന്റെ ഭാഗമായി ഡിവൈഎഫ്‌ഐ ജില്ലാ കമ്മിറ്റി നടത്തുന്ന സെമിനാറുകളുടെ ഉദ്ഘാടനം ആലപ്പുഴയില് നിര്‍വഹിക്കുകയായിരുന്നു അദ്ദേഹം.\nചരിത്രപ്രാധാന്യമുള്ള പ്രദേശങ്ങളും വിനോദ സഞ്ചാരത്തിന്റെ പരിധിയില് എത്തണമെന്ന് മന്ത്രി പറഞ്ഞു. മലബാര് കലാപത്തിന്റെ ഭാഗമായി തിരൂരില് നടന്ന വാഗണ് ട്രാജഡി അല്ലെന്നും കൂട്ടക്കൊലയാണെന്നും അദ്ദേഹം പറഞ്ഞു. ട്രാജഡിയെന്നാല് ദുരന്തമാണെന്നും അത് മനഃപൂര്‍വമുണ്ടാകുന്നതല്ലെന്നും അദ്ദേഹം പറയുന്നു.\nതീവണ്ടി ബോഗിയില് മനുഷ്യരെ ശ്വാസം മുട്ടിച്ചുകൊന്നത് മനഃപൂര്‍വമാണെന്നും അതിനെ കൂട്ടക്കൊലയെന്ന് തന്നെ പറയണമെന്ന് മുഹമ്മദ് റിയാസ് പറഞ്ഞു. മലബാര് കലാപം ഇസ്ലാമിക രാഷ്ട്രത്തിന് വേണ്ടി നടത്തിയ പോരാട്ടമായിരുന്നില്ലെന്നും വ്യത്യസ്തവിഭാഗം ആളുകള് അതില് ഉള്‍പ്പെട്ടിരുന്നെന്നും അദ്ദേഹം പറഞ്ഞു.\nFirst published: September 26, 2021, 10:49 IST


karipur flight crash Archives - FalconPost - Malayalam News Portal\nകരിപ്പൂര് വിമാനാപകടത്തില് രക്ഷാപ്രവര്‍ത്തനം നടത്തിയ പത്തുപേര്‍ക്ക് കൊവിഡ്\nകരിപ്പൂര് വിമാനാപകടത്തില് രക്ഷാപ്രവര്‍ത്തനം നടത്തിയ പത്തുപേര്‍ക്ക് കൊവിഡ് സ്ഥിരീകരിച്ചു. നേടിയിരിപ്പില് നിന്നുള്ള ആറു പേര്‍ക്കും കൊണ്ടോട്ടിയില് നിന്നുള്ള നാല് പേര്‍ക്കുമാണ് രോഗം ബാധിച്ചത്. ഇവര് ഇപ്പോള് ക്വാറന്റൈനില് കഴിയുകയാണ്. നേരത്തെ രക്ഷാപ്രവര്‍ത്തനത്തില് പങ്കാളികളായ...\nകരിപ്പൂര് ദുരന്തം: ചികിത്സയിലിരുന്ന ഒരു യാത്രക്കാരന് കൂടി മരിച്ചു, മരണം 18\nകരിപ്പൂര് ദുരന്തത്തില് മരണം 18 ആയി. ചികിത്സയിലിരുന്ന ഒരു യാത്രക്കാരന് കൂടി മരിച്ചു. മലപ്പുറം തിരുവാലി സ്വദേശിയായ അരവിന്ദാക്ഷ(67)നാണു പെരിന്തല്‍മണ്ണയിലെ സ്വകാര്യ ആശുപത്രിയില് മരണപ്പെട്ടത്. ഹൃദയാഘാതമാണ് മരണകാരണമെന്ന് ആശുപത്രി അധികൃതര് അറിയിച്ചു. ഇക്കഴിഞ്ഞ...\nകരിപ്പൂര് വിമാനാപകടത്തില് മരിച്ചവരുടെ കുടുംബത്തിന് സര്‍ക്കാര് ധനസഹായം പ്രഖ്യാപിച്ചു. പത്ത് ലക്ഷം രൂപയാണ് ധനസഹായം. അപകടത്തില് പരുക്കേറ്റവരുടെ മുഴുവന് ചികിത്സാ ചെലവും സംസ്ഥാന സര്‍ക്കാര് വഹിക്കുമെന്ന് മുഖ്യമന്ത്രി നേരത്തെ അറിയിച്ചിരുന്നു. അപകടം നടന്നയുടനെ...\nകരിപ്പൂര് വിമാന അപകടം: 19 മരണം, കേന്ദ്ര വ്യോമയാനമന്ത്രി കരിപ്പൂരിലെത്തും, വി മുരളീധരനും കരിപ്പൂരിലെത്തി\nസംസ്ഥാനത്ത് ദുരന്തങ്ങളുടെ ദുഃഖവെള്ളിയാണ് കടന്നുപോയത്. വിമാന അപകടത്തില് ഇതുവരെ 19 മരണമാണ് സ്ഥിരീകരിച്ചത്. നിരവധി പേര് പരിക്കേറ്റ് ആശുപത്രികളില് ചികിത്സയിലുമാണ്. 173 പേരാണ് യാത്രക്കാരായി ഉണ്ടായിരുന്നത്. പരിക്കേറ്റവര് എത്രയും വേഗം സുഖം പ്രാപിക്കട്ടേയെന്ന്...


ബിവറേജില് ക്യൂ നിന്ന് സമയം കളയേണ്ട; മദ്യം ഇനി വീട്ടിലെത്തും - Mallu Media\nHome / Unlabelled / ബിവറേജില് ക്യൂ നിന്ന് സമയം കളയേണ്ട; മദ്യം ഇനി വീട്ടിലെത്തും\nബിവറേജില് ക്യൂ നിന്ന് സമയം കളയേണ്ട; മദ്യം ഇനി വീട്ടിലെത്തും\nഇനി ബിവറേജില് ക്യൂ നിന്ന് സമയം കളയേണ്ട ആവശ്യമില്ല.\nസ്വീഡനിലെ ബിവറേജസ് കോര്‍പറേഷന് മദ്യം ഇനി ഹോം ഡെലിവെറിയായി നല്‍കും. ബിവറേജ് ഷോപ്പിലെ സ്ഥലപരിമിധി മൂലം മദ്യം വാങ്ങാനെത്തുന്നവര് അനുഭവിക്കുന്ന ബുദ്ധിമുട്ട് മനസ്സിലാക്കിയ സ്വീഡനിലെ ബിവറേജസ് കോര്‍പറേഷനായ സിസ്റ്റം ബുലോഗെറ്റാണ് മദ്യം വീട്ടിലെത്തിക്കാന് തയാറായിരിക്കുന്നത്.\nസ്വീഡനില് 3.5 ശതമാനത്തില് കൂടുതല് ആല്‍ക്കഹോള് അടങ്ങിയിട്ടുള്ള എല്ലാ മദ്യവും വില്‍ക്കാനുള്ള അധികാരം സര്‍ക്കാര് സ്ഥാപനമായ സിസ്റ്റം ബുലോഗെറ്റിനാണ്. വിദൂര ഗ്രാമങ്ങളിലുള്ളവര്‍ക്ക് മദ്യം വാങ്ങാന് എത്താനുള്ള ബുദ്ധിമുട്ട് മുന്നില് കണ്ടാണ് ബിവറേജസ് കോര്‍പറേഷന് ഹോം ഡെലിവറിക്ക് കൂടുതല് ഊന്നല് കൊടുക്കുന്നത്. നിലവില് രാജ്യത്തുള്ള 21 മുനിസിപ്പാലിറ്റികളുള്ളതില് പത്തെണ്ണത്തില് ഹോം ഡെലിവറി സൗകര്യം ലഭ്യമാണ്. ബാക്കിയുള്ളവയിലും ഈ സൗകര്യം ലഭ്യമാക്കാനാണ് സിസ്റ്റം ബുലോഗെറ്റിന്റെ നീക്കം.\nഎന്നാല്, ഹോം ഡെലിവെറിക്കെതിരെ രാജ്യത്ത് പ്രതിഷേധവും ഉയരുന്നുണ്ട്. സ്വീഡനില് മദ്യ ഉപയോഗം കുറയ്ക്കാനുള്ള നീക്കമാണ് വീട്ടില് മദ്യം എത്തിക്കുക എന്ന ലക്ഷ്യത്തോടെ സര്‍ക്കാര് ഉദ്ദേശിക്കുന്നതെന്നും ഇതോടെ ബിവറേജില് വിതരണം കുറയുമെന്നുമാണ് പ്രതിഷേധക്കാരുടെ വാദം.


അല് അലീം (സര്‍വ്വജ്ഞന്) – Islam Padasala\n”ആരെങ്കിലും സത്യത്തെ തള്ളിപ്പറയുന്നുവെങ്കില് അയാളുടെ സത്യനിഷേധം നിന്നെ ദുഃഖിപ്പിക്കാതിരിക്കട്ടെ. അവരുടെ മടക്കം നമ്മുടെ അടുത്തേക്കാണ്. അപ്പോള് അവര് പ്രവര്‍ത്തിച്ചുകൊണ്ടിരിക്കുന്നതിനെപ്പറ്റി നാം അവരെ വിവരമറിയിക്കും. നെഞ്ചകത്തുള്ളതൊക്കെയും നന്നായി അറിയുന്നവനാണ് അല്ലാഹു”. (ലുഖ്മാന്:23)\n”പറയുക: നമ്മുടെ നാഥന് നമ്മെയെല്ലാം ഒരുമിച്ചുകൂട്ടും. പിന്നീട് അവന് നമുക്കിടയില് ന്യായമായ തീരുമാനമെടുക്കും. അവന് എല്ലാം അറിയുന്ന വിധികര്‍ത്താവാണ്”. (സബഅ്:26)\n”കിഴക്കും പടിഞ്ഞാറും അല്ലാഹുവിന്റേതാണ്. അതിനാല് നിങ്ങള് എങ്ങോട്ടു തിരിഞ്ഞു പ്രാര്‍ഥിച്ചാലും അവിടെയൊക്കെ അല്ലാഹുവിന്റെ സാന്നിധ്യമുണ്ട്. അല്ലാഹു അതിരുകള്‍ക്കതീതനാണ്; എല്ലാം അറിയുന്നവനും.” (ബഖറഃ115).


യുണൈറ്റഡ് സ്റ്റേറ്റ് കമ്പനിയിൽ നിന്നുള്ള സുരക്ഷാ ഇമെയിൽ ലിസ്റ്റുകളുടെ ചീഫും വി.പിയും. സുരക്ഷാ ഇമെയിൽ പട്ടികയുടെ വിപി ഇരട്ട തിരഞ്ഞെടുക്കലാണ്, മാത്രമല്ല സുരക്ഷാ വ്യക്തിയുടെ ഡാറ്റയുടെ പരിശോധിച്ച വിപി മാത്രമാണ്. കാരണം, ഈ ഡാറ്റ 100% കൃത്യമായ ഡാറ്റയും വൃത്തിയുള്ള ഡാറ്റയുമാണ്. നിങ്ങളുടെ കമ്പനി മാർക്കറ്റിംഗ് കാമ്പെയ്‌നുകൾക്കായി നിങ്ങൾക്ക് ഈ ഇമെയിൽ ഡാറ്റാബേസ് ഉപയോഗിക്കാം. അതിനാൽ, സുരക്ഷയുടെ വിപി എന്നാൽ സ്വകാര്യ അല്ലെങ്കിൽ സർക്കാർ കമ്പനികളിൽ നിന്നുള്ള സുരക്ഷാ വകുപ്പിന്റെ വൈസ് പ്രസിഡന്റ് എന്നാണ്. അവർ കമ്പനി സി ലെവൽ അല്ലെങ്കിൽ ഏതെങ്കിലും കമ്പനിയിൽ നിന്ന് തീരുമാനമെടുക്കുന്ന വ്യക്തി. കൂടാതെ, നിങ്ങൾ‌ക്ക് സുരക്ഷാ ഇമെയിൽ പട്ടികയുടെ കൂടുതൽ വി‌പി നിർമ്മിക്കാൻ താൽ‌പ്പര്യമുണ്ടെങ്കിൽ, നിങ്ങൾ‌ക്ക് ഞങ്ങളോട് പറയാൻ കഴിയും, ഏത് രാജ്യത്തുനിന്നും ഞങ്ങൾ കൂടുതൽ വി‌പി സുരക്ഷാ മെയിലിംഗ് ലിസ്റ്റുകൾ നിർമ്മിക്കും.\nഏറ്റവും പുതിയ വിപി സുരക്ഷാ ഇമെയിൽ ലിസ്റ്റുകൾ വാങ്ങുക\nറെക്കോർഡുകളുടെ തുക: 293\nആകെ ചെലവ്: $ 39


ജഡ്ജി നിയമനം: സര്‍ക്കാരിനെതിരെ ചീഫ് ജസ്റ്റിസ് – DN News\nHome/Top News/ജഡ്ജി നിയമനം: സര്‍ക്കാരിനെതിരെ ചീഫ് ജസ്റ്റിസ്\nജഡ്ജി നിയമനം: സര്‍ക്കാരിനെതിരെ ചീഫ് ജസ്റ്റിസ്\nമുതിര്‍ന്ന അഭിഭാഷകന് ഗോപാല് സുബ്രഹ്മണ്യത്തെ സുപ്രീം കോടതിയില് ജഡ്ജിയാക്കാനുള്ള ശുപാര്‍ശ തള്ളിയ മോദി സര്‍ക്കാരിന്റെ നടപടിയെ സുപ്രീം കോടതി ചീഫ് ജസ്റ്റിസ് പരസ്യമായി വിമര്‍ശിച്ചു. സര്‍ക്കാരിന്റെ നടപടി ഏകപക്ഷീയവും അനുചിതവുമായിരുന്നെന്നും ജുഡീഷ്യറിയുടെ സ്വതന്ത്ര സ്വഭാവം അടിയറവയ്ക്കില്ലെന്നും ചീഫ് ജസ്റ്റിസ് രാജേന്ദ്ര മാല് ലോധ പറഞ്ഞു.\nജഡ്ജി നിയമനമെന്ന രഹസ്യ സ്വഭാവമുള്ള നടപടിയുമായി ബന്ധപ്പെട്ട വിവാദത്തില് സര്‍ക്കാരിനെതിരെ ചീഫ് ജസ്റ്റിസ് തന്നെ പരസ്യവിമര്‍ശനമുന്നയിക്കുന്നത് അത്യപൂര്‍വ നടപടിയാണ്. ജുഡീഷ്യറിയുടെ സ്വതന്ത്രസ്വഭാവം എടുത്തു പറഞ്ഞ് ചീഫ് ജസ്റ്റിസ് തന്നെ രംഗത്തുവന്നത് ഭരണത്തില് ഒരു മാസം മാത്രം പിന്നിട്ട മോദി സര്‍ക്കാരിന് കനത്ത പ്രഹരമായി.\nകല്‍ക്കട്ട ഹൈക്കോടതി ചീഫ് ജസ്റ്റിസ് അരുണ് മിശ്ര, ഒഡീഷ ഹൈക്കോടതി ചീഫ് ജസ്റ്റിസ് ആദര്‍ശ് കുമാര് ഗോയല്, യുപിഎ സര്‍ക്കാരിന്റെ കാലത്ത് സോളിസിറ്റര് ജനറല്‍മാരായിരുന്ന ഗോപാല് സുബ്രഹ്മണ്യം, റോഹിന്റന് നരിമാന് എന്നിവരെ സുപ്രീം കോടതിയില് ജഡ്ജിമാരാക്കാമെന്നാണ് ചീഫ് ജസ്റ്റിസ് ലോധ അധ്യക്ഷനായ സുപ്രീം കോടതി കൊളീജിയം സര്‍ക്കാരിനോടു ശുപാര്‍ശ ചെയ്തത്.\nഎന്നാല് ഗോപാലിന്റെ പേര് ഒഴിവാക്കി ജഡ്ജി നിയമന നടപടികളുമായി സര്‍ക്കാര് മുന്നോട്ടുപോയി . ഗോപാലിനെതിരെ ഇന്റലിജന്‍സ് ബ്യൂറോയുടെയും സിബിഐയുടെയും റിപ്പോര്‍ട്ടുകളുണ്ടെന്ന കാരണം പറഞ്ഞാണ് അദ്ദേഹത്തിന്റെ പേര് ഒഴിവാക്കാന് സര്‍ക്കാര് തീരുമാനിച്ചത്.\nസര്‍ക്കാരിന്റെ വിമര്‍ശനത്തിനെതിരെ നിലപാടെടുക്കാന് ചീഫ് ജസ്റ്റിസ് തയാറായില്ലെന്ന് ഗോപാല് പിന്നീട് വിമര്‍ശിച്ചു. ജഡ്ജിയാകാനുള്ള സമ്മതം പിന്‍വലിക്കുകയാണെന്ന് വ്യക്തമാക്കി ഗോപാല്, ചീഫ് ജസ്റ്റിസിന് ഒന്‍പതു പേജുള്ള കത്തെഴുതി . ചീഫ് ജസ്റ്റിസിനു ലഭിക്കുന്നതിനു മുമ്പുതന്നെ കത്ത് മാധ്യമങ്ങളിലൂടെ പരസ്യമായിരുന്നു. ചീഫ് ജസ്റ്റിസ് ലോധ വിരമിക്കുന്നതുവരെ താന് സുപ്രീം കോടതിയില് കേസുകള് വാദിക്കില്ലെന്നും ഗോപാല് പിന്നീടു വ്യക്തമാക്കി .\nസെപ്റ്റംബര് 27നാണ് ചീഫ് ജസ്റ്റിസ് ലോധ വിരമിക്കുന്നത്. ഇന്നലെ, സുപ്രീം കോടതിയിലെ ജസ്റ്റിസ് ബി.എസ്.ചൌഹാന്റെ യാത്രയയപ്പു സമ്മേളനത്തില് സര്‍ക്കാരിനെ മാത്രമല്ല, ഗോപാലിന്റെ നടപടിയെയും ചീഫ് ജസ്റ്റിസ് വിമര്‍ശിച്ചു. സുപ്രീം കോടതി തനിക്കായി നിലകൊണ്ടില്ലെന്ന ഗോപാലിന്റെ ആരോപണം നടുക്കമുണ്ടാക്കി . ഗോപാലിന്റെ പേര് ഒഴിവാക്കാന് സര്‍ക്കാര് തീരുമാനിച്ചത് ഏകപക്ഷീയമായും എന്റെ അറിവും സമ്മതവുമില്ലാതെയുമാണ്. ജുഡീഷ്യറിയുടെ സ്വതന്ത്ര സ്വഭാവം അടിയറ വയ്ക്കില്ലെന്ന് രാജ്യത്തെ 120 കോടി ജനങ്ങള്‍ക്കു ഞാന് ഉറപ്പു നല്‍കുന്നു. ജുഡീഷ്യറിയുടെ സ്വാതന്ത്യ്രം അടിയറവയ്ക്കേണ്ടിവന്നാല് സ്ഥാനമൊഴിയുന്ന ആദ്യ വ്യക്തി ഞാനാവും – ചീഫ് ജസ്റ്റിസ് പറഞ്ഞു.\nതാന് വിദേശത്താണെന്നും മടങ്ങിവരുന്നതുവരെ കാത്തിരിക്കണമെന്നും ഗോപാലിനോടു ചീഫ് ജസ്റ്റിസ് അഭ്യര്‍ഥിച്ചിരുന്നു. ജഡ്ജിയാകാനുള്ള സമ്മതം പിന്‍വലിക്കാനുള്ള തീരുമാനം പുനഃപരിശോധിക്കണമെന്നും ഗോപാലിനോട് ചീഫ് ജസ്റ്റിസ് ആവശ്യപ്പെട്ടു. എന്നാല്, നിലപാടില് മാറ്റമില്ലെന്നു വ്യക്തമാക്കുന്ന ആറു വരി കത്താണ് ഗോപാലില്‍നിന്നു തനിക്കു ലഭിച്ചതെന്നും അതിനാലാണ് അദ്ദേഹത്തിന്റെ പേര് വീണ്ടും നിര്‍ദേശിക്കാതിരുന്നതെന്നും ചീഫ് ജസ്റ്റിസ് വെളിപ്പെടുത്തി.\nസുപ്രീം കോടതി കൊളീജിയം ശുപാര്‍ശ ചെയ്യുന്ന പേര് സര്‍ക്കാര് തള്ളിക്കളഞ്ഞാല് വീണ്ടും അതേ പേരു തന്നെ നിര്‍ദേശിക്കാനാവും. കൊളീജിയം അങ്ങനെ ചെയ്താല് നിര്‍ദേശം അംഗീകരിക്കാന് സര്‍ക്കാര് ബാധ്യസ്ഥമാണ്. എന്നാല്, തന്റെ പേരിലുണ്ടായ വിവാദം കണക്കിലെടുത്താണ് ഗോപാല് സുബ്രഹ്മണ്യം പിന്മാറിയതെന്നാണ് സൂചന. ജഡ്ജിയാകുള്ള സമ്മതം ഗോപാല് പിന്‍വലിച്ചില്ലായിരുന്നെങ്കില് അദ്ദേഹത്തിന്റെ പേര് വീണ്ടും നിര്‍ദേശിക്കാനാണ് കൊളീജീയം ആലോചിച്ചതെന്ന് സുപ്രീം കോടതി വൃത്തങ്ങള് പറഞ്ഞു.\nയുപിഎ സര്‍ക്കാരിന്റെ കാലത്താണ് ഗോപാല് ഉള്‍പ്പെടെ നാലു പേരെ ജഡ്ജിമാരാക്കാന് കൊളീജിയം ശുപാര്‍ശ ചെയ്തത്. പൊതു തിരഞ്ഞെടുപ്പു വന്നതിനാല് യുപിഎ സര്‍ക്കാര് തീരുമാനമെടുത്തില്ല.\nഒ. രാജഗോപാലിനെ ഗവര്‍ണറാക്കാന് ബി.ജെ.പി ശുപാര്‍ശചെയ്തു\nസ്ത്രീവിരുദ്ധ പ്രസംഗം; എം.പി.യും ഭാര്യയും മാപ്പു ചോദിച്ചു


ജലീലിനെതിരെ പ്രതിഷേധം ശക്തം; മലപ്പുറത്ത് മന്ത്രിക്കെതിരെ കരിങ്കൊടി\nതനിക്കെതിരായ ആരോപണങ്ങള് ലോക്സഭ തെരഞ്ഞെടുപ്പ് മുന്നില് കണ്ടാണെന്നായിരുന്നു മന്ത്രി കെ.ടി ജലീലിന്‍റെ പ്രതികരണം. നിരന്തരമുയരുന്ന ആരോപണങ്ങളില് കഴമ്പില്ലെന്നും കെ.ടി ജലീല് പറഞ്ഞു. അതേസമയം..\n10 Nov, 2018 at 01:51 PM\nബന്ധുനിയമന വിവാദത്തില് മന്ത്രി കെ.ടി ജലീലിനെതിരായ പ്രതിപക്ഷ പ്രതിഷേധങ്ങള് ശക്തമാകുന്നു. കെ.ടി ജലീലിനെതിരെ മലവെള്ളം പോലെയാണ് അഴിമതി ആരോപണങ്ങളെന്ന് പ്രതിപക്ഷ നേതാവ് രമേശ് ചെന്നിത്തല ആരോപിച്ചു. മലപ്പുറത്ത് യൂത്ത് ലീഗ് പ്രവര്‍ത്തകര് ജലീലിനെതിരെ കരിങ്കൊടി കാണിച്ചു. അതേസമയം ജലീലിന് പിന്തുണയുമായി കോടിയേരി ബാലകൃഷ്ണന് രംഗത്തെത്തി. ബന്ധുനിയമന വിവാദത്തില് ജലീലിനെതിരെ പുതിയ ആരോപണങ്ങള് ഉയരുന്നതിനിടെയാണ് പ്രതിപക്ഷ നേതാവ് രംഗത്തെത്തിയത്.\nജലീലിനെതിരായ ആരോപണത്തിൽ മുഖ്യമന്ത്രി സമഗ്രമായ അന്വേഷണത്തിന് തയ്യാറാകണം. മലവെള്ളം പോലെയാണ് ജലീലിനെതിരായ ആരോപണങ്ങള് വരുന്നത് എന്നിട്ടും മുഖ്യമന്ത്രി എന്തുകൊണ്ടാണ് ജലീലിനെ പുറത്താക്കാത്തതെന്ന് ചെന്നിത്തല ചോദിച്ചു. എന്നാല് ജലീലിന് പിന്തുണയുമായി കോടിയേരി രംഗത്തെത്തി. മുസ്ലീം സമുദായത്തില് ജലീലിനുള്ള സ്വാധീനമാണ് ആരോപണങ്ങള് ഉന്നയിക്കാന് കാരണമെന്ന് കോടിയേരി പറ‍ഞ്ഞു.\nതനിക്കെതിരായ ആരോപണങ്ങള് ലോക്സഭ തെരഞ്ഞെടുപ്പ് മുന്നില് കണ്ടാണെന്നായിരുന്നു മന്ത്രി കെ.ടി ജലീലിന്‍റെ പ്രതികരണം. നിരന്തരമുയരുന്ന ആരോപണങ്ങളില് കഴമ്പില്ലെന്നും കെ.ടി ജലീല് പറഞ്ഞു. അതേസമയം ജലീലിനെതിരെ പ്രതിഷേധവുമായി യൂത്ത് ലീഗ് പ്രവര്‍ത്തകര് ഇന്നും രംഗത്തെത്തി.